
PREFACO 


MEDITO PRI L’IDISTARO 



Existas Internaciona linguo! 

La konstato, ke ol konsistas ek quar dialekti, ne povas impedar 
ta fakto. 

Kontraste mem ta diverseso devus esar kauzo di joyo: kad on 
ne darfas admirar tale bel ed importanta rezulto? Homi sucesis 
krear, ne nur quar artifical idiomi, ma pluse, quar mondolingual 
movementi. 

Movemento esas ya sociala fakto, quaza mikrokosmo, e lo 
povus esar bona temo, tante por admiro ke por studiado. 

Ma ve! la mito, la stupida mito dil neces unikeso di la L.I. nocis 
ed ankore nocas ta bel aventuro. 

“Menade bal piiki bal!” bela ma nociva moto dil honesta 
Schleyer! De ibe devenis la kuro vers monopolo, la rivaleso, la 
shovinismo interlingual. On darfas supozar ke ta mito devenis 
de tote stranjera domeno: de religial vidpunto. Irgakaze tal ideo 
koruptis de l’ipsa komenco la mondolingual entraprezo. 

Ka ni povus imaginar, dum nur un minuto, qual esus la situeso 
di L.I. en la mondo, se l’adepti di la quar movementi 
konsentabus kunlaborar? se on povus lektar komuna revui ube 
singlu trovus sua preferita linguo, se anke Ido, la “perfektigita 
dialekto” revita da Zamenhof ipsa, recevabus la plaso quan ol 
meritas? 

Utopiala revo! 

Tamen venas l’epoko, ni presentas lo, qua vidos la fino dil 
fanatika shovinismo. 

Ja nun ni vidas la vera karaktero dil tendenco vers unikeso: 
mito, e nulo pluse. 

Ja nun la mondlinguani respektas su reciproke. 

Ja nun on tandem komprenas ke la problemo esas ne 
gramatikal, ma socio-lingual. 

Singlu de ta movementi esas ya, me repetas lo, vera socio, qua 
havas spirito, tradiciono, kulturo propra. 

Studiante de ta vidpunto la historio dil Idistaro, me serchis 
trovar lua specala karaktero. 

La respondo venis kun evidenteso: 

La komuna traito dil Idisti esas: 

LIBERALESO. 

Liberaleso! yen la “guid-motivo” quan on ritrovas del 
komenco til hodie en l’Idal movemento. 



Liberaleso, ya certe, segun la plu alta defino di ta vorto: 
respekto por homo, por homo ne kom celulo dil social 
organismo, ma kom persono, kom individuo. 

E, ni audacez asertar lo, tala liberaleso equivalas reale: 

HUMANISMO. 

Lo povas explikar multa reakti, qui, sen ta klefo restus apene 
komprenebla. 

Kande l’unesma Idisti refuzis la “kulto por la personi”, kad li 
agis pro enemikeso? Tote ne! Li deziris liberigar su ipsa e la 
cetera homi de tala tendenco, qua, ni konstatis lo sat triste, 
kontenas danjeroza semino. 

Kande li repulsis l’individual kaprico pri la selekto dil lingual 
radiki, li agis forsan nekonciante lo, pro sama liberal motivo: li 
volis kom solida bazo principi general admisebla da omni. 

Pro simila motivo, semblas a me, li selektis Logiko kom 
direktanta regulo. 

Certe, li kelkafoye konsideris logiko de tro absolute ocidental 
vidpunto. 

Ma sub ta vorto Logiko li prefere deziris plu exakte Raciono. 

E pro quo? pro ke sur tala domeno nur raciono esas kapabla 
satisfacar homi, salvar lia libereso, grantar samtempe la komuna 
bazo e la necesa kunlaboro. 

Kande, plura yardeki pose, li refuzis malgre bela luro, rivenar a 
historial ortografio, li anke reaktis segun sua mental kustumo: 
nul racional motivo povis ya justifikar tala regreso. 

La koncepto ipsa di “Progreso” heredita del antea yarcento, 
trovas nova kontenajo kande ni ristudias ol segun ta principo. 

Ni savas nun ke la teknikal progreso kontenas grava danjeri, 
ni savas ke l’idiomi ne progresas spontane, ma ni darfas durar 
kredar a deziro di progreso. 

Tote ne ta naiva kredo de olim, sed “adulta” volo vers plu 
bona, plu bel e precipue plu yust organizo dil socio. 

Tal esis ed esas la Humanismo dil Idisti. 

Ed anke la neutraleso dil Idisti recevas tale nova kompreneso; 
ta neutraleso ne devenis de timoz oportunismo! Tote ne! 

Nia pioniri konciis ke l’aspekto dil nacional e sociala lukti esas 
nur surfacala ludo — tre kruela ludo ya certe — : lurilo por 
kompatinda dupi. Celita restas la reala kauzi, e la jeneroz ideali 
es la pretexti ofte di sordid interesi. 

On lektos en 1’ Antologio nobla pensi skribita dum l’unesma 
mondmilito: l’Idisti repulsis lore la nacional shovinismo e li 
restis simple e noble: amiki. 

Anke pos la fino di ta milito li konciis balde ke paco sen 
yusteso ne povas adportar vera paco, ma nur plusa milito. 

E, ni savas lo, li esis justa, ho ve! 

On trovos mult altra exempli di to quon me audacas nomizar 
la filozofio, o la mondokoncepto dil Idistaro. 

L’Antologio quan me prizentas nun povas donar nur kelka 
lumo pri lo; me devis ya donar la necesa plaso al amuziva texti, a 
la simpla naraci, al jentila poemi, ma tamen ol povos incitar a 
plusa serchi e tale plear modesta sed utila rolo. 

Tala Humanismo trovesos anke en l’Introdukto quan Tazio 
Carlevaro konsentis kompozar por ni: ciencala studio qua 
lumizas multa problemi, e samtempe bela pledo kontre irga 
exploto, por l’egaleso inter homi, por la yuro dil povri. 

Esas por ni granda honoro havar ta verko en nia literaturo. 

Ma l’Idisti, kom liber e responsiva homi volis e savis 
kunlaborar. 

Esas espero mea sucesar uldie studiar plu profunde ta longa 
komuna laboro. 

Tre vane on diskutis pri l’autori o l’autoro di nia linguo: 
faktala la nov idiomo adoptis del komenco mult idei propozita 
dum l’antea yardeko dal maxim experta studiozi pri 
l’Interlinguistiko. 

Uldie ni devos homajar ta pioniri presk obliviata, ta “pre-idisti” 
qui sugestis en la kadro di altra linguo principi o solvuri quin ni 
profitas ankore hodie. 

Simile anke meritas nia danko l’unesma Idisti qui de 1908 til 
1913 fasonis ensemble la nov idiomo: yen l’autori di nia bel Ido- 
linguo! 

E nur pro simila kunlaboro me ipsa povis kompilar la yena 
libro: 

De pos 1961 ja me entraprezis a rekoliar la necesa materialo. 
Multa Samideani helpis me per donacar anciena revui, libri o 
mem manuskripti di verki nultempe publisita. 

A li mea sincer e kordial gratitudo. 

S-i Ewald Rohnisch, Octave Legrand, Tom Sweetlove, Jean- 
Louis Tesseyre, Ferreres, Henri Meier, Fratino EglofF, D-lo E.L. 
Bosshard, S-ri E. Waterkotte, Tom Lang, H. Bijlsma, H. 
Brismark, E. Philippe e Leon Ouble. 

Yen girlando de nomi di ti qui donis amikala helpo. 
Unplusafoye do l’Antologio dil Idolinguo devenis de komuna 
laboro, e pro to me pensas itere: 

Ni darf esar fier esar Idisti! 



SOCIOLINGUISTIKO 


ED 

INTERLINGUISTIKO 


(Introdukto al Antologio dil Idolinguo) 
da 


TAZIO CARLEVARO 



1. LA LINGUAL DIVERSESO. 

Tre ofte l’interlinguani astonesas dal diverseso dil lingui. Min 
ofte li observas, ke existas lingual diverseso anke interne la sama 
etno (= populo kun komuna linguo). La niveli di diverseso esas 
tri: ni unesmavide povas observar, ke en preske omna etno 
parolesas dialekti, t.e. la komuna linguala sistemo uzesas kun 
kelka transformaci (fonetikale, fonemikala, morfo-sintaxala) 
segunloke. 

Ne rare, uzo o ne-uzo di dialekto koincidas kun sociala 
diverseso. Duesmavide, ni observas, ke interne la sama etno 
uzesas sociale determinita “sublingui” (socio-lekti), quale la 
jargoni e la teknikala lingui. Oli deviacas del generala linguo- 
normo (linguo-strukturo sociale aceptita) ofte nur lexikale. 
Triesmavide, ni savas, ke ni povas rikonocar la homi pro la 
maniero, segun qua li parolas (acento, uzo di specala formi, tiki 
linguala). Ni nomizas ica traiti “idiolekti”. 

Ni vidas ke l’idiolekti dividesas en du grupi (kun multa 
mezvoyala elementi): precipue sociale signifikanta idiolekti (ek 
ca idiolekti ni povas saveskar l’origino, la sociala aparteno, o 
l’instruktiteso dil parolanto), e precipue personal-psikologiala 
idiolekti qui indikas iraco, kontenteso, nervozeso, neurozo, 
linguala tiki, ex. stotero). 

Se linguo artificala vere uzesas, do se ol existas ne nur kom 
linguo-skemato, ma anke kom parolo, ni povas expektar, ke ol 
vivos propra semiologiala vivo (segun l’expresuro da Ferdinand 
de Saussure), e ni do ne astonesos, se ni observos fenomeni 
analoga al supre mencionita (nultempe tamen le sama, nam la 
developo di ca fenomeni strikte dependas del sociala strukturo 
en qua linguo uzesas kom mesajo-interkambiilo). 

2. INTERNACIONA SOCIO E INTERNACIONA LINGUO. 

Ni jus vidis, ed ni vidos ankore, ke en idiomo la parolon 
determinas la socia strukturo, mediacita dal personal- 
psikologiala strukturo, per la linguo (konsiderata kom skemato 
linguala apertita). Interlinguistiko (o: kontaktologio) e 
planlinguistiko havas do multa komuna traiti kun 

sociolinguistiko. Plu klare: la funciono di linguo kom mesajo- 
interkambiilo es funciono eminente sociale e do la sociala 
strukturo determinas olua modalesi. 

Traito karakteriziva di nia socio es l’ampligo dil generala 
internaciona relati. La produkto-moyeni divenis tante 
produktiva, ke la varo-interkambio divenis geografiale plu 
ampla, sociale plu profunda (do atingas sempre plu multnombra 
sociala klasi, ed individui) e tipologiale sempre plu varia (on 
interkambias omnospeca vari: libri e kanoni, automobili o vorti, 
cereali e diski, edc. edc.) 

Do existas nedubitebla internaciona laboro-divido, qua tamen 
grantas privilejo ad ula landi e importoza desavantaji ad altra. La 
plu granda developiteso di parto dil mondo kauzas la ekonomial 
dependo dil restanta parto dil mondo de ita unesma. To 
signifikas ke existas ekonomial exploto ye mondala nivelo. 

To havas du konsequi: unesme, kun ekonomial exploto 
eventas anke ekonomial dependo. Ica ekonomial dependo hodie 
ne plus manifestesas per rekta anexo di lando o per koloniigado. 
Esas suficanta, se la regnanta klaso di dependanta lando es kun- 
interesata al exploto. Ma en la dependanta lando existas anke 
altra parti dil habitanti, qui sufras pro l’exploto. Por ke li ne 
perceptez sua situeso, on dormigas li per la hodiala opiumo: ica 
opiumo esas nulo altra kam l’imito dil kulturala fenomeni dil 
explotanta lando. 

To nomizesas kulturala imperialismo. 

Evidente existas opium-diverseso segun la difero dil vizata 
sociala klasi: l’opiumo por universitatala profesoro ne povas esar 
la sama quale l’opiumo por povra sudamerikana rurano. Tamen, 
un elemento restas sempre konstanta en omna avataro dil 
kulturala imperialismo; la difuzo dil linguo dil imperialista lando 
aden l’explotata landi, sive per impozo, sive per konvinko, 
korupto, o kulturala e skolala monopolo. 

La duesma konsequo, tamen, esas kelke plu esperigiva. Ni 
sempre plu konstatas, ke l’explotata sociala klasi dil explotata 
landi ne plus aceptas sua mizeroza situeso. Li refuzas l’exploto, 
do refuzas l’ekonomial dependo, do refuzas anke un ek 

l’instrumenti, qui mediacas l’acepto di ca ekonomial dependo en 
la kapi dil homi: la kulturala imperialismo. Ica refuzo koncernas 
anke la linguo dil explotanta/inta lando. 

Ni sempre vidis en omna revolucionala landi du fenomeni, qui 
justigas nia observi: unesme, la progresiva homi sempre kultivis 
la propra matral linguo (ofte antee “oficale” neexistanta o 
konsiderata dal reacionala elito kom leda “dialekto”), e duesme, 
ica sama homi maxim ofte uzis en sua internaciona relati linguo 
internaciona artificala (Esperanto, Ido), quale en Hispania, 
Sovyetia, Chinia, Hungaria, Vyetnamia ed c.). 

Existas do reala ligo inter artificala linguo e kombato kontre 
l’imperialismo (ekonomiala, sociala, kulturala, e linguala): ni 
observas ol pragmatale e teoriale. 

Ma ca konsideri duktas a konkluzo interesiva. Ni sempre 
plendas, ke Ido ne progresas, nam en la mondo ne existas plus 
granda intereso por artificala linguo. 

Or, la pre-irinta socio-linguistikala analizo explikas a ni la 
kauzo di ca nekontentigiva situeso: movemento mondo-linguala 
sen sociala radiki ne povas esar granda, e tamen me olua existo 
ipsa povas esar potenciale danjeroza. Do kontre ni laboras 
l’enorma forci dil internaciona imperialismo, qui impedas o 
minimigas nia sucesi. 

Ni vinkos erste lore, kande l’internaciona relati ekonomiala 
esos equilibrita e ne plus sur la bazo dil ne-egalesala 
interkambio. 

3. QUALE AGAS LA FORCI KONTRE NIA MOVEMENTO? 

Existas du grupi di fenomeni, qui laboras kontre nia 
movemento. 

Amba grupi mediacas kontre ni l’imperialista impedo, nam ol 
timas nia potenciala signifiko sociala. 

L’unesma, maxim direta, esas sociala fenomeno: nia linguo ne 
havas prestijo. 

Ni bone komprenez: hike traktesas pri prestijo en pure 
utilitaristal senco. En socio, ube omno havas pekunial valoro 
(mem la homi), povas existar nur mikra spaco por movemento, 

qua grantas nur psikologial — e ne pekunial — satisfaco. Nia 
linguo ne esas uzebla por ganar pekunio, por altigar la propra 
sociala nivelo, por identifikar su plu bone kun la regnanta 
sociala klaso (o kun uzi e kustumi di altra, plu “prestijoza” landi). 
Do nur kelka linguo-koncioza homi es nun havebla por 
movemento quale la nia. 

La duesma fenomeno es min direta, e dependas del 
psikologiala dinamiko. 

Ni observas, ke en nia socio l’autoritateso esas ulo nekareebla. 
Ic autoritateso spegulagas su anke en la strukturo dil familio, e 
pro to ol introjetesas aden la strukturo psikala dil infanto. To ne 
eventas direte, ma mediace diversa dinamikal fenomeni; ofte ca 
mediaco eventas anke tra la parolo. 

Ni spektas do, ke la linguo introjetesas aden l’autoritatal 
mekanismi dil infantal psiko kom mediacilo, qua partoprenas al 
dinamismo restriktanta la psikala e karakterala libereso dil 
infanti ipsa. 

Yen do, tandem, quale naskas “matrala” linguo! Hike havas sua 
radikin la lingual shovinismo, la supersticoza timo avan linguala 
neologismi, l’adoro dil “pura” linguo dil ancieni, la mitologio dil 
perfekta ur-linguo, la fanatikeso dil gramatikema linguo- 
profesori (qui mem polutis la linguistiko til 1930 e qui restas 
preske amase en omna licei), l’emocional nekapableso “enirar” 
aden la strukturo di altra linguo edc. edc. 

Ya, quale on povus facar atento kontre la “matral” linguo, 
simbolo dil matro ipsa, elemento fundamentala dil Oidipous- 
komplexo? 

Existas anke altra profund-psikologiala mekanismi, qui duktas 
a psikala fenomeni nekonciala, qui fortigas la traiti autoritatala 
di karaktero en lingual domeno, ex. diversa elementi dil orala e 
dil anala fazi dil psikal evoluciono, e la kastro-komplexo. 

Plu konocata, nam plu surfacala, esas la komplexo di lingual 
inferioreso sur sociala bazo. Multa infanti sufras pro sociala 
prejudiko kauzita da sua diversa lingual kustumi (altra linguo, 
altra dialekto, altra sociolekto, altra — ofte mem patologiala — 

idiolekto): li diskriminesas sur sociala nivelo pro linguala 
diverseso. Li konsideresas “altra”, e do “min valoroza”. 

Or, questionos nia lektanti, pro quo tamen existas homi qui es 
poligloti, ed homi qui lernas mem artificala lingui? 

La respondo ne esas desfacila. Ne omna homi anke en nia 
socio “solvas” la Oidipous-komplexo aden la direciono di 
autoritatala psikala strukturo, kun la tabuo dil manipulado dil 
linguo. No: existas homi qui “solvis” ol aden liberala sinso. Li 
esas libera del linguo-tabuo. 

Ni konstatas ca solvuro en homi poliglota ed en homi qui 
adheris a mondolinguala movemento (existas anke partala 
koincido: la ofteso di poliglotismo inter mondolinguani esas 
multe plu alta kam inter kontrol-parto dil “normala” populaco.) 

Povas tamen anke esar, ke la “solvuro” eventas en neurozal 
sinso: lore on observas planlingual fanatikeso, o la bezono 
konstruktar sempre nova linguo. Plu rare, ma posibla es la 
“solvuro” psikozala: ni observas lore diversa patologiala 
fenomeni, quale la neologismi skizofreniala (patologiala 
idiolekti) o la skizoidala lingui. 

Inter l’infanti, qui sufris pro linguala inferioresokomplexo, ni 
trovas efekti analoga: tamen sen la poligloteso. Faktale, homo 
kun komplexo di inferioreso linguala serchas (e trovas) en 
l’artificala lingui instrumento, qua sekurigas lua egoo en la 
propra ipse-koncieso (Selbstbewusstein), nam avan ca 
instrumento omna homi esas egala (egale stranjera); e pro to ne 
plus existas danjero di diskrimineso pro la facit erori. 

Ica psikolinguistikala konsideri esas importante ne nur 
teoriale, ma anke en praktiko: nam li explikas ne nur la konsisto 
dil planlinguala publiko, ma anke donas a ni indiki pri la moyeni 
uzenda en nia proprago por atingar interesigebla publiko. 

4. MA QUO ES IDIOMO? 

Ni dicis, ke linguo esas strukturo (sistemo); qua utilesas a 
interkambio di mesajo. 

01 konsistas ek signi, organizita segun specala reguli. La 
regularo, qua permisas la konstrukto di mesaji, e la kolekto dil 

signi, qui es la materialo dil mesajo, nomizesas “linguo”. Linguo 
do esas ulo abstrakta, existante nur latente (potenciale). 

La konkreta, vocala o skribala produkto (mesajo) organizita 
sur la bazo dil linguo da omna singla homo, nomizesas “parolo”. 

La linguisti studias ed analizas la parolo por extraktar la 
linguo. 

La parolo-kapableso es, en sua mekanismi, studio-objeto dil 
p sikolinguis tiko. 

Sociolinguistiko studias tamen anke la varieso dil lingui segun 
la diverseso dil sociala klasi. 

Signo (ex. vorto) havas du aspekti; ol esas signifikanto (t.e. esas 
sono-grupo, qua distingas su de altra sono-grupi, do grupo de 
fonemi, qui sequas un l’altra en la tempo) e signifikato (t.e. la 
koncepto quan ni asocias al signifikanto). 

La relato inter signifikanto e signifikato, en la homala linguo, 
esas arbitriala. To signifikas, ke la fonemi ne havas “simbolala” 
signifiki e ke la signifiki ne povas reprezentesar per “simbolala” 
fonemi. Kelka psikolinguisti facis experimenti, qui semble 
pruvas, ke lo kontrea es vera (adminime partale), ma maxim 
granda parto dil klinikala psikologi e dil psikiatri negas la 
valideso di ca experimenti. 

Ni vidas do, ke artificala idiomo funcionas precize quale 
l’etnala idiomi, sive teoriale, sive praktike. Tamen existas difero. 

Ne en la sinkroneso (hodiala funcionado) ma en la diakrona 
(historiala evoluciono) evoluciono. Ido esis unesme linguo, e nur 
pose, en la sociala vivo (praktikal uzo) ol divenis parolo. 
Kontraste, etnala idiomi sempre esis paroli, e nur pos la laboro 
dil linguisti on povis extraktar olia abstrakta (latenta) strukturi, 
la lingui. 

Ma la legi dil lingual evoluciono es sama en amba idiomo- 
speci: chanjo di linguo rispegulagas nur chanjo di parolo, e ne 
inverse. Pro to tre importanta en ambaspeca idiomi esas la 
idiomal tradiciono, t.e. l’ensemblo dil parolata e skribata 
materialo (la social-baza, praktikita parolo, ek qua on povas 
extraktar la linguo). Se existas ica sociala tradiciono, to 

signifikas, ke ca idiomo ne es nur linguo, ma sociala fenomeno 
kun radiki ed historio. 

Faktale, l’arbitriala relato inter signifikanto e signifikato di 
linguala signo es konvencionale grantata dal sociala grupo, qua 
parolas la koncernata idiomo. 

E ca konvenciono esos tante plu forta quante plu importoza 
esos la linguala tradiciono. 

Literaturo esas samtempe efekto e kauzo di ca linguala 
tradiciono. Un sen l’altra ne esas pensebla. 

5. IDO E LITERATURO. 

Ni savas, ke Ido havas literaturo. Ma literaturo sen linguala 
tradiciono ne povus existar (ed inverse). Or, linguala tradiciono 
postulas l’existo di sociala idiomobazo, e do l’existo di parolo, 
apud l’origina linguo. Ton instruktas la moderna linguistiko, e 
ton ni konstatas en la realajo. 

Ma to hodie esas klara, ne olim, kande la moderna strukturala 
linguistiko e sociolinguistiko ne existis, ma regnis nur l’anciena 
historiala linguistiko. 

La linguisti di ca skolo dicis, ke nur la parolo es importanta en 
idiomo. Li ne havis la koncepto “linguo”. 

Ta manko efikis stranje: nam mankis, finale, ne nur formala 
koncepto, ma anke sociala koncepto (nam linguo es formala 
sistemo, qua tamen es grantata da sociala “kontrakto”). 

Do existis du skoli dil historiala linguisti: l’unesma vidis en la 
idiomi ula biologiala enti, qui evolucionoas segun biologiala legi 
(do li komplete obliviis o mem ne vidis la sociala aspekto di 
idiomo), la duesma vidis en la idiomi ya sociale determinita enti, 
ma determinita precize nur en la parolo. 

Do li postulis multe tro rekta influo dil socio adsur l’idiomi 
homala, nam la manko dil koncepto “linguo” facis, ke mankas 
importanta mediacanta koncepto. 

Amba skoli, evidente, ne povis aceptar ke ula idiomo povis 
divenar parolo esinte erste linguo: kad biologiala ento povas 
naskar de skemato abstrakta? questionis le unesma. Kad on ja 

vidis nasko di parolo, qua ne esas filio di altra parolo plu 
anciena? questionis le duesma. 

Do, malgre la favoroza expresuri da Ferdinand de Saussure ja 
en 1916, nula linguisto povis aceptar, ne mem hipotezale, ke 
linguala skemato povis divenar parolo, do havor sociala bazo, do 
kreor idiomala tradiciono, e finale literaturo. 

Ni do ne astonesas dal fakto, ke multa mem ek l’imporoza 
Idisti dil unesma periodo negis la posibleso krear literaturo en 
artificala linguo. Kelki (i.a. Lusana) expresis su tre desestimante 
pri probi tarelate. 

Altri, forsan min ciencoza, ma plu atencema pri la realaji, 
probis skribar: unesme simpla poemeti originala, pose anke plu 
ampla tradukuri e noveli. Pokope en Ido, quale en altra 
planlingui, esis lektebla interesiva, divers-stila e divers-speca 
beletristiko. 

La literaturo di Ido es ankore en probala periodo. Ni rikonocas 
en ol nula skoli. Tamen, depos l’aparo dil unesma verki, es 
perceptebla stilala perfektigesko. Ne sempre tamen la temi di 
singla produkti respektas la minimal nivelo, quan verko mustas 
atingar por nomizesar “beletristikala”. 

Ma nula tradiciono naskis ja tote pronta, quale Minerva de la 
cerebro di Zeus. Literaturo influas idiomala tradiciono, ed 
inverse. 

Plugrandigo dil Ido-movemento efikos pozitive sur la valoro 
dil literaturo idala. 

E ni volas mencionar hike anke fakto nova e tre esperigiva. 

Depos kelka yari laboras en Ido poeto (tradukero e poeto 
originala), valoroza, komparebla kun multa etnala poeti, s-ro 
Andreas Juste. II esas vere la patro dil moderna Ido-stilistiko, ed 
il fixigis definitive la minimala nivelo qualesala postulenda a 
Ido-autoro. L’Ido-tradiciono trovis en il sistemiganto ed 
exemplifanto. Nulu plus povos skribar en Ido ne studiinte lua 
verki. 

L’existo di valoroza poeto en ula linguo es ofte instigo por 
altra autori mezurar lia valoro kun la kapablesi dil exemplala 
autoro. 

Establisita idiomala e beletristikala tradiciono, cetere, faciligas 
la beletristikal agado. 

Quale en multa literaturi, anke en Ido la proza beletristiko ne 
regulale sequas l’evoluciono dil poezio. Dum ke do la poeziala 
tradiciono povas nun arivar a sistemigo, la prozala linguo 
bezonas ankore experimentado ed exploro. En ta sinso laboras 
altra Ido-autoro, Lui Pasko (Louis Pascau), per sua rakonti en 
linguo imediata, mikra impresionismala imaji di vivo reala, e per 
sua tradukuri. 

On povas do sen timo asertar, ke la futuro dil Ido-Literaturo es 
potenciale pozitiva. 

6. ULO PRI L’ANTOLOGIO. 

La lekteri dil Antologio quik remarkos, ke hike trovesas 
divers-nivela texti. Apud literaturale ciencale valoroza 
fragmenti, on lektas min engajita, plu relaxanta poemeti o 
noveli, sen alta literaturala pretendi. 

To es intencita. 

La kompilero dil Antologio volis faktale propozar texti 
kompozanta alt-nivela lektolibro, quaze “korpuso” exemplala dil 
parolo dil idiomo Ido, do omno kun certena nivelo. Skopo unika 
do, t.e. la prizento di stilale interesiva text, en du manieri, t.e. per 
texti literaturale valoroza e per texti stilale lektinda, ma kun 
kontenajo min desfacila. 

Quale idiomala tradiciono ne naskis tote pronta, tale anke 
l’idiomo Ido ne naskis precize tala, quala ol esas nun. Ne nur pro 
la fakto, ke ol chanjesis pro l’evoluciono dil parolo (quale anke 
Esperanto e Volapiik) ma pro la fakto, ke on intencite chanjis 
tempope la strukturo (linguo) ipsa. 

Ica strukturo-chanjo (precipue tile 1913) esas interesiva ek 
linguistikala vido-punto, e facas posibla delikata nuanco- 
expresmoyeni per l’uzo di eventuala arkaismi. La kompilero dil 
Antologio vizis a filogiala korekteso en la transskribo dil texti. II 
korektigis do nur evidenta erori, ma nultempe transformacis 
l’antiqua Ido-formi (nun obsoleta) al moderna equivalanti. En to 
il demonstris historiala, linguistikala e stilala klar-perceptemeso. 

L’Antologio es verko ampla: ol atingos la nombro di 3 tomi. 
Irgasence ol prizentos al moderna Idisto literaturema o kun 
intereso stilistikala o linguistikala materialo filologiale korekta 
pri l’evoluciono dil idiomo Ido (en olua linguo e parolo) depos la 
komenco en 1907-1908 til nun, per bone selektita texti: sempre 
agreabla, ofte kun literatural valoro. 

Hike ni prizentas a vi l’unesma tomo. 

Ni varme esperas, ke vi apte rekompensos l’autoro pro ilua 
longega e ofte fatiganta laboro, facita kun multa amo por Ido e 
por l’anciena Ido-autori, per permisar, ke anke la sequonta tomi 
povez aparar. 


Tazio CARLEVARO 
Novazzano 19. 5. 1973 

Antologio 

DIL 

IDOLINGUO 


TomoI 
1908 -1928 



HOMAJO A SCHLEYER 


L’unesmo, qua sucesis entuziasmigar la mondo por 
internaciona helplinguo e propagar (de 1880) sistemo 
praktikebla, esas la katolika parokestro Schleyer en Baden. 

Sa Volapiik ne komplete perisis, quale multi afirmas; ol ne 
perisis plu multe, kam l’unesma vapormashino inventita da 
Watt. La verajo esas, ke la du konstante altrigesis e plubonigesis. 

La max multa principi di la nuva sistemi trovesas ja en 
Volapiik di Schleyer. 

(Hike l’autoro mencionas ta dek principi.) 

Precipue du bazi di Volapiik esis plubonigenda. Sa konjugo 
esis tro sintezema, e la radiki di la vortaro ne esis suficante 
internaciona.... 

Ne avideso ganar mono instigis Schleyer inventar e propagar 
mondlinguo; il restis sempre malricha. 

Nur l’amo por la homaro entuziasmigis Schleyer, qua volis 
divenar granda bonfacanto di olu; e vere Schleyer divenis en ta 
kozo l’unesma granda bonfacanto di la homaro; sed il ne restis la 
sola granda bonfacanto. 

La posa autori di mondlingui e lia adheranti ne havas plu 
multa yuro miskonocar Schleyer, sa Volapiik e sa meriti, kam la 
moderna industrio havas la yuro malestimar Watt e l’unesma 
vapormashino, quan il konstruktis. 


J.B. PINTH 
27 DEC. 1908 

GUIDAT EVOLUCIONO 
DINATURAL KARAKTERI 


(Rimarki pri natural ed artifical lingui) 

La sucedanta varyado qua eventas a la lingui nur per sa ipsa 
influo: la chanji esas malrapidega, nula linguano esas shokata od 
iritata da li. 

Ni omni komprenas nia patrala linguo quale ol esis dum quar o 
kin generacioni, quankam ol chanjis poke en ta tempo. To 
suficas al individuo, por ke la linguo semblez ad olu quale 
definitivajo. Tala evoluco ne nur perturbas nulo, sed tute kontre, 
ol riprezentas la maximo di stabileso quan linguo cetere povas 
atingar. 

Nu, che la naturala lingui ni savas ke li atingas per ta evolucal 
metodo nur minim ofte korektaji e plubonigi. 

Por perdar un sola superflua kazo, quale l’akuzativo, 
l’Europana lingual evoluco bezonis mil yari, e tamen la 
plubonigo ankore ne esas finita en omna lingui.... 

Pri la difero inter naturala ed artificala lingui on trovas multa 
miskompreni. 

Una-parte on trovas en la historyo di L. I. homi qui kredis 
povar kompozar lingui nur per “invento”; certe li eroris pro tro 
malgranda respekto a la naturo manifestanta su en l’origino di 
lingui. Altraparte on trovas filologi, qui opinionas ke interveno 
en lingui esas “homunkulal ago”. 

Ti posedas certe troa romantika respekto a la Naturo. 

La du klasi konocas ol malbone: l’una, kredante ke li triumfos 
super ol, l’altra, ke esas nur permisita admirar ol pasive, sed ne 
uzar ol por nia deziri e voli. 

Nam certe on povas extraktar multo ek la naturo, quon ol ne 
efikas sen l’interveno di la homo. 

Esas nur necesa asociar su kun ol e sequar la linei quin ol 
preskriptas. Mem la pura mashinala elementi, per qua ni 

konstruktas la neorganisma mashini, existas en la naturo. Nur 
un exemplo: la okulo, la teleskopo e la fotografala kamero 
pruvas to per la identeso di lia konstruktal elementi. 

Quale la mekanikala principi quin ni malkovris nedependanta 
de la specala naturala kombinesas sempre sama, sive en la libera 
naturo, sive en nia manuo, tale la principi trovita da nia rezono 
pri la konstrukto di artficala linguo esos konforma a la naturo, se 
li esos nur korekte reflektita. 

To omno esas certe ne “homunkulal ago”! 

Nur pri la metodo quon on aplikas por realigar la ideo di L.I. 
on povus eventuale facar ta komparo e parolar pri “linguo ek 
retorto”. 

Sed ti qui produktas vivkapabla L.I. sequis nultempe ta 
metodo, sed nur racionala, qua konformesas kun la naturo. 

La granda naturala principo, quan on uzas por produktar 
vivkapabla artifical L.I. koincidas kun ta, quan on aplikas por 
produktar ula karakteri en vivanta organismi. 

Esas la principo di l’evoluco, la sama qua produktas a ni segun 
nia volo la karakteri di kurkavalo, kargokavalo, letrokolombo, 
chas-hundo, di diversa speci di pomi, rozi, tulipi e mult altra. 

Ni tute ne genitas ta animali e planti, quale esas l’ideo di 
homunkulo en la retorto, sed ni produktas li chanjante la 
principo di “naturala evoluco” en la principo di “artifical 
evoluco”, exakte quale expozis to la genio di Darwin. 

Tute analoga procedo esas 1’ “invento” di L.I. 

01 devas naskar ek nia linguala, teorial e praktikala rezono, 
exakte quale la naturala linguo naskis olim ek la naiva 
sentimenti di 1’ primitiv homo. 

Do artificala konstrukto di L.I. esas tute naturala procedo, e la 
rezultajo, quin ni atingos, esos tante plu vivkapabla, quante plu 
bone ni esos kompreninta la naturo per nia rezono. 

Richard LORENZ 
1908 


3 



REMARKIND EXPERIENCO 


Cadie me facis rimarkinda sperienco; me donis ad ulu vua 
bonega Manu-libro di Epikteto por lektar: e lu, qua unfoye 
folyumis nur distraktite ed enoyite nia Guidlibreto, esis quik 
frapita de la granda facileso, kun qua il komprenis omno. 

Rimarkez ke il esas Turko. 


L. d’ORCZY 
1909 

Nia samideano inferas de to la konsilo: ke on uzez por la 
propagado prefere lektaji o texti kam lernolibri tro “sika”. To 
esas tre justa; la Guidlibreti devas uzesar ne quale propagili, sed 
quale klefilo por helpar la lektado di texti. Sed avan omno on 
devas prizentar nia linguo ipsa per texti. 

On vidas per la dicita fakto, ke sa facileso aparas mem a Turko. 

01 esas do vere “la max facila por la max multi.” 


L. COUTURAT 
1909 

KONTINUESO 


Cetere, la malsincera kritiki di nia adversi devas avertar ni, e 
montrar a ni la sola danjero, qua povas minacar nia linguo ed 
impedar sa suceso. 

Li asertas, ke nia linguo chanjas sencese, pro ke li bone savas, 
ke nur per ta kalumnio li povas deturnar la publiko de nia 
linguo, di qua la supereso esas evidenta. 

Li agnoskas mem, ke lia linguo esas difektoza; sed li alegas 
fiere, ke, irga quale ol esas, ol esas nechanjebla: e ta sola 
avantajo semblas a li (e mem ad altri, senpartia) kompensar la 
“teoriala” supereso di nia linguo... en la supozo, ke ica devos 
chanjar sencese. 

On ne miskomprenez ni: ni nule intencas establisar irga 
Fundamento netushebla, qua esus kontre nia esencala principi e 
nia liberala metodo. 

Sed nia linguo bezonas stabileso e kontinueso ne nur por sa 
praktikal difuzado, sed mem por sa teorial devlopo, por sa 
gradoza perfektigo e kompletigo. 


L. COUTURAT 
1909 

LA VERSIFADO EN LA LINGUO 
INTERNACIONA 


Kad la jurnali qui kulturas e propagas la linguo internaciona di 
la Delegitaro agas juste, se li ne volunte aceptas poemi o mem 
rifuzas lia acepto en sua folii? Yes e no! La skopo di la linguo 
internaciona — adminime en sa nuna stando — esas: servar quale 
internaciona komprenigilo precipue por (a) la komerco e cienco 
ed a la vulgara konverso di divers linguani; e mem por ta skopo 
mankas ad ol ankore la suficanta vortaro. 

Se ja pri la nacional lingui valoras la frazi: “poeta nascitur, non 
fit” (la poeto naskas, ne divenas) e “multi esas vokita sed 
malmulti selektita”, ta frazi valoras tante plu pri linguo artificala 
— e tala esas anke la linguo internaciona di la Delegitaro. Me 
referas pri to a la broshuro da Borgius: “Pro quo me abandonis 
Esperanto”. 

Certe esus grand avantajo se la linguo internaciona povus 
servar por la reciproka kambyo ne sole de komercaji e ciencaji, 
sed anke di la ideal bonaji di diversa nacioni — a qui apartenas 
prefere produktaji di la poezio. 

Kelka malgranda poke konocata o mem malprizata naciono 
posedas en sua literaturo kelka precoza perlo, qua meritas 
konocijar e divenar komuna havajo di omna civilizita nacioni; e 
to povus atingesar per traduko en la linguo internaciona, ta 
skopo forsan atingesos en fora futuro; prezente la linguo 
internaciona vizas la plu proxime supere indikita skopo. 

Sed ta questiono povas konsideresar anke de altra vidpunto, 
qua montras, ke la versifado en la linguo internaciona tamen ne 
esas sen ula avantajo. 

La sperienco docas, ke lernati di (ad) irga malpropra (stranjera) 
nacional linguo komence sentas, e kelki anke sequas l’instigo 
versifar o tradukar poemi dil propra patral linguo en la nuva 
linguo; ton konfesis a me plura semideani anke pri la linguo 
internaciona, e me ipsa sentis e sequis ta instigo, kande me 

komencis lernar Volapiik, Esperanto ed Ido, e me kriminis kelka 
versachi. (La Muzo di la poezio indulgez e pardonez a me ta 
krimini!) Kad do on impedez ta poetachi en lia ago? Me 
opinionas — no! 

On ne kredez, ke me skribas “pro domo”, me ja pasis ta 
danjeroza sturmoz urjanta periodo e resanijis de ta infantal 
malsaneso. 

Sed me opinionas, ke tala versifado e tradukado en la linguo 
internaciona prizentas ula avantajo por la versifanto e nula 
domajo por la linguo. 01 esas quaze exercilo por la versifanto, 
qua ya esas maxime komencanto. Lu devas (me to dicas segun 
mea propra sperienco) multe foliumar e serchar en la vortolibro 
til ke lu trovas vorto o sinonimo konvenanta por la rimo e 
metriko ed c., e tale procedante lu — quaze automate, senvole, 
senintence — lernas memore multa vorti, quin lu altre ne esus 
lerninte tam balde e rapide. 


I. HERMANN 
1909 

IDO E LA MUZIKO 


Kande ni malkonsilas a nia samideani, aplikar nia linguo a la 
poezio, to havas multa motivi: unesme, ke to esas tre malfacila e 
postulas granda habileso, tute same kam la kompozado di poemi 
en nia naturala lingui, duesme, ke pro la malfacileso tradukar e 
quaze punsar la originala versi en Ido, on esas preske fatale 
duktata a violacar la reguli di nia linguo, per tale dicita “poezial 
licenci” e tale koruptar ol, ... triesme, ke to ne esas la precipua 
skopo ed utileso di nia linguo, e ke to povas mem nocar ol en 
l’opiniono di la profani, ecitante lia mokado o lia malkontenteso. 

Sed a ta sat grava motivi on nule devas adjuntar, quale 
insinuas ula malsincera adversi, ke nia linguo ne esas kapabla di 
tala aplikado... 

Tute kontre, ol esas multe plu apta, pro ke ol esas plu belsona, 
plu fluanta, plu facile pronuncebla, aparte; pro ke ol ne kontenas 
... multa diftongi, qui igas la sono malklara e la voco ne sekura; 
per la pureso e simpleso di sua vokali, ol similesas ... a l’italiana, 
qua esas, segun generala opiniono, ne nur la max belsona linguo, 
sed anke la max apta a la muziko, e quaze la klasika linguo di la 
kanto. 

Por pruvar ta kapableso di nia linguo, precipue a la muzikisti o 
muzikeri, quin interesas ta latero di la questiono, ni donas hike 
la traduko di la paroli di famoza kanto (aryo) da Beethoven, kun 
l’original italiana texto; on rimarkez l’astonanta koincido di la 
frazi e preske di la vorti e silabi: 

In questa tomba oscura 
Lasciami ripozar; 

Quando vivevo, ingrata, 

Dovevi a me pensar. 

Lascia che l’ombro ignude 
Godansi pace almen, 

E non bagnar mie ceneri 
D’inutile velen. 

En ica tombo malklara 
Lasez me ripozar; 

Kande me vivis, kruele, 

Tu devis a me pensar. 

Lasez la ombri sen velo 
Juar en paco ripozo, 

Ed ne balnez mea cindri 
Per neutila ploro. 

Kompreneble, on povas judikar ta traduko nur kantante ol kun 
la sama aryo kam l’originalo; on konstatos, ke ol perfekte 
konkordas kun la muzikala “frazi”, ed aparte konservas 
l’acentizo. 

Ni rekomendas ta facila experimentado ad omna nia muzikema 
samideani, anke quale moyeno di propagado. Li kantez ta aryo 
en societo sen avertar l’asistanti: ed omni kredos ke to esas “ulo 
italiana”. Li ricevos komplimenti, quin nia linguo profitos. 

(probable) L. COUTURAT 
1909 

LA MENTALA MALSANESI 
E LA CIVILIZADO 


La okazioni di la moderna vivo, precipue en granda urbi, 
kontenas grandnombra altra fizikala faktori, qui efikas nocive a 
la nervaro. 

Ultre altri ni remarkas la indijo di la nutro, qua esas ofte 
akompanata da alkoholismo; la indijo di la higienala konvenanta 
lojeyi, qui nocas korpe e mente la yuna generaciono. Altra 
manifesto di fizikala nocivi por la integreso di la nervaro, esas la 
ecesiva bruiso, qua regnas en la urbi: la bruiso en la stradi, 
bruiso en la domi, la resono di muzikal instrumenti, omno to 
molestas l’oreli e fatigas la akustika centri di la cerebro. Per to 
ya ne naskas rekte vera mentala malsaneso, sed esas konstatita, 
ke ecesiva bruiso efikas nocive ad ula tre sentiva individui ed 
exhaustas lia nervala fortesi. 

Ultre la mencionita fizikala kauzi, existas en la moderna vivo 
tute seryo di psikala faktori, qui esas chefa koeficienti di la plu 
frequa perturbo di la nervaro en la moderna vivo. 

A ta faktori apartenas la kreskanta responziveso di singla 
individui; la plu granda zorgi pro la futuro propra e ta di la 
familyo, la plu ofta bati di la fato, konflikti ed adversaji, qua 
omno koheras kun la moderna vivo. 

Sed on ne devas imputar tro multe graveso a ta psikala faktori. 
Mentala bati, precipue la neexpektita ed acerba esas plu rara, 
kam on pensus ordinare. 

Altraparte psikala faktori nociva por la integreso di la nervaro 
— quankam diferanta de nun — existis anke en la pasinto. On 
pensez pri la anarkiala stando en Europa en la mezaepoko; pri la 
prepotenseso di la princi e nobeli, pri la permananta militi, 
hungro-ditreso ed c. Lor la richi esis sempre minacata pri sua 
posedaji; la malrichi ne esis sekura pri sua vivo e sua libereso. 

E ke lora generaciono ne esis nesentiva ye ta malbona stando, 
ton dokumentizas la kronikisti di ta epoko, qui acerbe plendas 
pri ta malagrablaji.... 

Or — quale on povas interpretar la fakto, ke la perturbo di la 
mentala kapablesi — se ne vera mentala malsanesi — esas cadie 
plu frequa kam olim? 

La autoro (Profesoro L.W. Weber) interpretas to yene: 

Existas cadie same kam en la pasinto individui kun malforta 
nervaro, qua ne povas rezistar a la kauzi di psikala neequilibro. 

... olim, kande la vivo pasis plu quiete, e la sociala relati esis 
plu oportuna, la labori di singlu min multa e min grava, la kauzi 
di konflikti plu rara, lor, multi di ta malforta individui eskapis la 
danjero di la mentala malsaneso a qua li esis organike 
predispozita. 

Tale (segun la opiniono di l’autoro) la moderna civilizado ne 
efikas tante en ta senco, ke ol efektigas nervala malsanesi en 
singla individui qui esas origine sana, sed ke ol rivelas e 
manifestigas la fiziopsikologiala kargo di ta malforti qui esas 
predispozita e nervala malsanesi. 


Dro HERMANN 
1910 

PRI MALNUVAINTERNACIONA 
KOMPRENILO EN CIFRI 


En malnuva fizikala libro, titolizita: Joh. Christoph Sturmius, 
Collegium experimentale sive Curiosum, Norimbergae 1676, me 
trovis diserturo, qua semblas a me esar sat interesiva komunikar 
olsa kontenajo a plu granda lektantaro. 

Yen la latina titolo dil diserturo: 

Specimen edens novi artificii, scribendi quidvis in quavis 
lingua quod a quarumlibet linguarum nationibus legatur 
ac intellegatur et legendi atque intelligendi quodlibet en 
qualibet lingua scriptum hoc eadem artificio. 

La lektanto, komprenanta la latina, ja savas, ke la diserturo 
kontenas exemplo, quale esus posible, komprenesar da nacioni, 
qui ne savas la linguo dil skribanto, ed altraflanke komprenar la 
skriburo di irga nacionano, di qua la linguon on ne konocas. 

Yen esas do la komenco di klopodi, qui fine kreis la helplinguo; 
ed erste esas tre interesiva lektar, quale la autoro povis atingar 
sa skopo. 

II departas de la latina linguo e kompozas alfabetala lexiko 
kontenanta la max ofte uzata latina vorti. Omna vorto ricevas 
numero segun ula seryo; la unesma la cifro 1, la duesma 2 edc. 
Lor la lexiko tradukesas en la germana, franca, italiana, greka; e 
talmaniere omna tradukita vorto ricevas la sama numero kam la 
originala. Talmaniere kompozesas por singla linguo la lexiko, 
kontenanta serye numeri, ed apude esas la vorto, quan signifikas 
ita numero. Naturale la tale formacita germana, franca, italiana, 
greka, lexiki ne esas alfabetale rangizita. 

Exemple la latina: Deus, la germana Gott, la franca Dieu, la 
italiana Dio, nia Deo, ricevas la sama numero 124, e same la 
numero 14 signifikas la vorto: Amare = Lieben = Aimer = 
Amare, nia Amar, e la numero 172 la vorti: Concordia = 

Einigkeit = Concorde = Concordia, nia Konkordo; la numero 183 
la gramatikal artiklo di la lingui, en qua ol existas. 

Nun l’autoro facas ankore duesma latina lexiko, il nomizas ol 
“tabulae variationum”, ta lexiko kontenas omna kazi dil 
substantivo ed omna posibla formi dil verbo; singla kazo od 
singla formo dil verbo ricevas itere cifro. Lor la latina formi dil 
substantivo e verbo tradukesas en la altra lingui, e quale plu frue 
omna tradukita formo ricevas anke nun la sama numero kam la 
latina original formo. Tale la numero 1 signifikas la nominativo, 
4 la akuzativo, 15 la triesma persono dil singulato en la 
indikativo dil prezento ed c. 

Tale esas posibla definar per du nombri tam la radiko kam la 
gramatikal formo di la radiko. La skribanto vicigas omna vorto 
per du nombri, di qui la unesma indikas la radiko, la duesma la 
formo. 

La latina frazo: “Deus amat concordiam” (en Ido: Deo amas la 
konkordo) esas vicigata per la cifri: 

124,1 14,15 183,4 172,4 

La Lranco povas nun per sa lexiki quik tradukar ta cifri en sa 
linguo: “Dieu aime la concorde”; same la Germano: “Gott liebt 
die Einigkeit”; fine la Italiano: “Dio ama la concordia.” 

Teoriale, per to la problemo esas solvita, pro ke fakte esas 
posibla per cifri expresar sa pensi en formo komprenebla da 
omnu, qua posedas la necesa lexiki, sed nur en la skribo, ne en la 
parolo. 

Cetere l’autoro ne oblivyis, ke ne omna nacioni konocas nia 
cifri e nombri, e pro to il propozas vicigar la cifro 1 per un, 2 per 
du, 3 per tri, 4 per 4 punti e 5 per horizontala streko, ed expresar 
la situeso e la rango di singla cifro per rektanguli yenmaniere: 
mili 
centi 
deki 
unaji. 

Lor on obtenas quale imajo di nia frazo: 

124, 1 


14,15 


183,4 


172,4 


Quon dicas pri ta propozo ti, qui kombatas la “artifical” linguo, 
asertante, ke ni havas en la latina la max bona helplinguo, se tala 
propozi naskis ja lor, kande on skribis preske sen ecepto la 
latina? 


Dro Ernst KIELHAUSER 
1910 

STRANJA SONJO 


Ante kushar me, dum mi-horo, me esis folyuminta la lasta 
kayeri di Progreso. Me esis ridetanta lektante ulloke la rimarko, 
ke AB esas preferinda kam AV pro ke multi, precipue negri, ne 
povas pronuncar: V, nam me savis tre bone ke en omna 
amerikana rakonti pri negri on riprezentas li quale dicanta: LIB e 
LUB vice angla LIVE e LOVE; ma altralatere me audis multa 
negri en U.S.A. pronuncar tala vorti korekte e me savis ke la 
sono V existas en multa negrala afrikana lingui. 

Lor, subite, me audis altru facar la rimarko, ke pro ke plura 
populi pronuncas plu facile AB kam AV, on ne plus devas 
hezitar por adoptar AB por la kompozita tempi. 

E ne plus ridetanta, ma reale ridanta, me kushis me e me 
dormeskis. 

En sonjo me vidis quaze granda tribunalo internaciona. Sur 
splendida trono sidis mayestoze Sinioro Akademio, vestizita en 
belega robo di judikisto. Avan il staris multkolora trupo, 
evidente veninta de omna parti di la mondo. 

La judikisto demandis silenco e parolis: 

- “Me kunvokis vi, kara amiki, por audar via opinioni e konsili 
segun la principo ke me ne volas decidar pri irga kozo sen audir 
omno quo povas dicesar por e kontre. Me ipsa opinionas, ke la 
vorto SKRIBAR esas tre bona e ja sat internacione konocita por 
adoptesar en nia linguo, ma forsan ulu ek vi havas altra propozo, 
e me invitas vi diskutar la questiono, nam me deziras, se to esas 
posibla, plezar ad omni. Do parolez libere.” 

Don Ranudo de Colibrados paroleskis unesma. 

Malgre sa vesto poke konsumita e ne tro nuva, sa aparo esis 
vere aristokrata ed inspiris respekto. II dicis: 

“Sinioro Judikisto, me apartenas a granda nobela familio 
kastiliana, e mea linguo parolesas da multa milioni tam en 
Europa kam en Amerika. Or en mea linguo la vorto hike 

diskutenda esas ESCRIBIR, ma ni havas granda nefacileso 
pronuncar B ye la sama maniero, kam exemple la franci o angli; 
ni dicas proxime ESKRIVIR. Vu savas ke olim on facis jokacho 
kontre ni en latina pro ta pronunco de B: ‘Felices quibus bibere 
est vivere’. (Felica ti por qui drinkar esas vivar): ma me nur volas 
asertar ke segun mea opiniono esus multe plu facila e bona 
abolisar ta sono nefacila di B e substitucar omnube V.” 

Quik Onklo Sam kuris ad-avane kun granda gesti di brakii e 
manui, qui facis nebela kontrasto a la tranquila digneso di Don 
Ranudo; il krieskis: 

“No, Masa Kademio, me protest, V ne es facil, B multe plu facil 
por la max mult, to es por la kolorizit hom. Vu deb esah senparti, 
Masa Kademi, e ne facah omno por la blank sol. Me ne pov 
pronuncah ta literach e me ne dezir lernah ol, eh.” 

La judikisto levis su e dicis: 

“Felice me havas simpla moyeno kontentigar la du honorinda 
parolanti; me eskartas la litero e dicas SKRIAR vice SKRIBAR.” 

Lor yuna finlandano inklinesis profunde e dicis: 

“Me grande admiras Vua sajeso, Sinioro Judikisto, ed aprobas 
vua decido tante plu volunte pro ke en mea patrala linguo ni 
havas nula B e konseque la formo provizore selektita ne tute 
plezis a me. Ma me kredas ke ni devas irar ultre. Mea linguo 
juste reputesas un ek la max sonora e harmonioza, e la kauzo 
esas simple ke ni havas min granda nombro de konsonantala 
grupi kam la max multa altra lingui. Ni ne toleras tam barbara 
kombinuri kam SKR en la komenco di vorti; tale ek la sueda 
vorto SKRaddare ni facis simple Raatari. Ka to ne esas 
importanta simpligo? La Hungari certe sekondos mea propozo 
abolisar omna tala nefacila grupi.” 

- “Bone, vivez omna simpligi! Ni do dicas RIAR vice SKRIAR 
vice SKRIBAR.” 

Chinano ja facis plura provi kaptar la okuli di la judikisto; nun 
il sucesis e dicis: 

“Certe ni devas omni gratular pro la granda afableso e yusteso 
di Sinioro Akademio. Me vidis kun granda joyo ke sub sa manui 

la linguo proximijis a la nelongeso karakteriziva por la max bona 
inter la naturala lingui, nome la unsilaba est-aziana lingui. 

Ma vua linguo ankore havas granda difekto qua esas tante plu 
surprizanta pro ke Sioro Schleyer o plu bone Schleyel — 
bendikata esas sa memoro — ja montris la bona voyo sequanda. 
II audis ke ni Chinani ne povas pronuncar la litero R, e konseque 
il vicigis ol regulale per L. Por esar vera mondlinguo la linguo 
devas anke plezar a la flava raso.” 

“Ni omni respektas via neyuna civilizeso, dicis la judikisto, e ni 
esas felica povar konsiderar via deziri; do ni dicos future: LIAL. 
Yusteso devas esar blinda.” 

“Yes, vu devas esar blinda,” nepaciente interrompis vivoza 
Japonano, “se vu ne vidas ke me anke apartenas a la flava raso e 
ke mea yuna civilizeso esas adminime tam bona kam ilsa. Ni 
Japonani havas nula L en nia linguo. Se vu volas esar senpartia, 
vu ne devas preferar il kam me: L esas abolisenda.” 

La judikisto dicis: “Malgre la tote ne pomita formo di la lasta 
rimarko me sentas ke en la nomo di la egaleso avan la yuro me 
esas obligata konsiderar anke la argumenti di nia yuna amiko, e 
me do proklamas quale rezultajo di omna ca tre interesanta 
diskuto, ke la sola formo adoptinda esas la tre simpla e facila IA. 
Per ta decido me esas certa kontentigar omni.” 

“Yes, omna asni!” Nulu povis audar, de ube ta vorti venis. Ma 
quik on audis teroriganta bruiso di milvoca koro di asni, qui 
omni krieskis “IA, IA, IA” tante laute, ke me vekis subite de mea 
dormo. 


Otto JESPERSEN 
1910 

W. OSTWALD NOBEL-PREMYIZITA 


Ni ne kustumas hike facar personala laudi e komplimenti, 
unesme, pro ke to ne esas la skopo di nia revuo, e ke ol havas tro 
malmulta spaco por sua propra tasko; duesme pro ke l’Idisti ne 
konstitucas societo di reciproka flatado e riklamado. 

Tamen ni ne povas tacar pri la fakto, ke Prof. W. Ostwald 
ricevis, la lO.a decembro en Stockholm, la Nobel-premyo pri la 
kemio. 

Certe omna nia samideani saveskis ol e joyis, pro ke ta honoro 
kronizis la ciencala gloryo di nia Pioniro. 

On savas ke il esas la precipua fondinto di nuva cienco, la 
fiziko-kemio, qua unigas la cienci di la naturo sub la max 
generala legi e principi. 

De ol il inferis sistemo di natural filozofio, l’energetiko, segun 
qua la substanco di la fizikal mondo esas, nelamateryo sed 
l’energio. 

Fine il deduktis de ta sistemo vasta koncepto di la civilizado, di 
qua la skopo esus la maxima utiligado e sparado dil energio. 

Tala filozofiala pensi duktis il a nia ideo, di qua il esas de longe 
fervoroza ed agema pioniro. On savas la granda rolo quan il 
ludis en nia entraprezo, quale prezidanto di la Komitato di la 
Delegitaro. 

Sed on savas mine, ke il konstante favoras e helpas nia labori 
por la linguo. Pro omno to, pro la pasinto, la prezento ed anke la 
futuro, ni expresas a nia honor-prezidanto la gratuli e la 
gratitudo di nia samideani. 

Tala homi honorizas l’entraprezi, quin li partoprenas, e 
garantias olia suceso. 


L. COUTURAT 
1910 

LA LUDO GO 


Inter la ludi, quin on nomas planko-ludi, la ludo di shaki 
reputesas kom la maxim nobla. Ma on audas ofte la opiniono, ke 
tala ludo esas tro injenioza e peniganta por servar kom ripozo di 
la mento.... 

Ma ... on povas ludar la shaki tale, ke on ne tormentas la 
mento e ke la ludo restas vera ludo, restauranta la mento fatigita 
per altra labori. Esas nur necesa, ke on ludez sen ecitanta 
pasiono, kun kalma temperamento. 

Por homi, qui preferas ludo min peniganta, ma tamen ne min 
injenioza, ni rekomendas la Japonana ludo “Go”, pri qui ni editis 
libreto en linguo Ido. (On ne darfas intermixar Go ed “Gobang”.) 

La ludo “Go” esas plankludo, quale la ludo di shaki ma tote 
diversa en la principi e reguli. 

La stoni, en formo di nigra e blanka lensi, ne havas diversa 
formi, oli ne pozesas kompence por pose movar oli. On pozas la 
stoni dum la ludo, alternante, sur irga plaso, ube on volas. Ibe la 
stoni restas nemovata, se oli ne esas forprenita kom “mortigita” 
da la adverso, kande oli esas komplete enklozita. 

La reguli di la ludo esas tre simpla, lernebla en kelka minuti. 
Komence la ludo semblas esar tre simpla e naiva, preske 
infantatra, la procedi semblas plu monotona kam en ludo shaki; 
ma kande on ludas plurfoye, on pokope rimarkas, ke ica ludo 
havas neexhaustebla subtilaji e vasta kombini. 

La maestri di ca ludo, qui konocas anke la shaki, afirmas, ke ol 
esas ankore plu injenioza e profunda kam ica ludo; ma nur longa 
exercado duktas a tala konoco. 

Se la shaki similesas la antiqua milito di la Greki e Trojani, ibe 
la heroi singla kombatante falas pro lia rejo, la ludo Go imitas 
plu juste la milito moderna, en qua la operaci di la amasi, la forta 
situesi e precipue la bone preparita cirkumadi donas la suceso. 

To, quo maxime igas la ludo Go interesanta, esas la extrema 
granda evo. 01 esas la maxim olda ludo quan on konocas, nam, 

quale on povas demonstrar per antiqua skriburi Chinana ica 
ludo evas adminime 3.680 yari! 

Esas evidenta, ke nur tre injenioza ludo povis durar tanta 
tempo. 

Inventita en Chino, ol esis exportata en Japono cirke 154 pos 
Kristo, ube ol aquiris tre granda reputeso che instruktita homi. 

De 1603 til 1868 mem existis specala Akademio kun quar 
publike salariata profesori, qui donis kursi, promocis la maestri e 
rangizis li en 9 rangi. 

Existas en Japono ampla literaturo ed aparas specala jurnali pri 
la ludo Go. 

La principi e reguli di la ludo esis unesmafoye publikigita en 
germana linguo da Dr Korschelt, oficisto di la germana 
ambasado, qua lernis la ludo de eminenta maestro japonana 
Murase Shuko en Yokohama. 

Existas anke mikra libreto da mortinta matematikisto R. 
Schurig. Nia libreto Idala esas nova plu detaloza traktado di nia 
germana libro, qua aparis che Teubner (1908). 

La ludo Go esas ankore poke difuzita en Europa; ni konocas 
persone nur cirke 50 ludanti en Germanio ed Austrio. 

L. de PFAUNDLER 
1911 

PRINIAIDEALO 


Omnu konsentas, ke nia ideo devas esar defensata e propagata 
nur per honesta, loyala e legala moyeni.... Ma on devas anke 
komprenar ed agnoskar, ke on devas ligar nia ideo a nul altra 
idealo o skopo, politikala, religiala o mem morala; e ke to esas 
absolute necesa por sa suceso ipsa. 

Nam se on ligas ol ad irg altra idealo, advere on rekrutas ad ol 
la amiki di ca idealo ma samtempe on igas desfavoroza ad ol 
omna enemiki di ca idealo; e ca enemiki esas generale la plu 
multi. 

Kande on reflektas tale, konsiderante nur la profito di nia 
komuna ideo, on mustas agnoskar, ke esas vera folajo, ligar ol 
kun irga “interna ideo”.... 

Ni, kontre, sempre deklaris, ke Ido havas nula “ideo interna”, e 
ke ni ne konocas irga “Idismo”.... 

Nu! a ta kompatinda dupi qui repetas naive a ni: “Vi havas 
nula idealo!” ni respondos klare e sincere ... Ja ante dek yari ... 
me proklamis ol en la konkluzo di mea unesma propagala 
broshuro Pour la langue Internaionale, e me rezumis ol per la 
bela parolo di la filozofo Boutroux: 

“Nia preiranti kreis la familiala koncio, la civitala koncio, la 
nacionala koncio. Apartenas a ni krear la koncio di la homaro.” 

L. COUTURAT 
1911 

LA FALSA PRINCIPO 
DI LA 

NEREGULOZA NATURALESO 


En la lasta tempo multa nuva mondo-lingui publikigesis. Pos 
ke la principi di omna mondo-linguo, qua ne volas esar nura 
ludilo, esas deskovrita, ne esas tre penoza laboro krear irga 
mondo-linguo. On alteras kelke la finali, kreas kelka nuva vorti 
segun personala gusto, e la nuva mondo-linguo esas pronta. 
Kontre tale tote personala entrapezi oportas sempre stabiligar la 
principi, sur qui sole la futura mondolinguo povas starar. 

Me ne esas teoriisto di nia linguo, ma precize pro to me volas 
dicar mea opiniono, nam me ya ne defensas sistemo kreita da 
me. 

Semblas a me unesme rimarkiginda, ke nula mondo-linguo 
povas divenar perfekta, qua esas kreata da un homo. Ne esas 
posibla, ke un sola homo savas e memoras omno, quo devas esar 
atencata, por krear la maxim bona e vere perfekta mondo- 
linguo. 

Pro to on ne povas grande estimar la pretendo di ti, qui kreas 
mondo-linguo segun sua propra gusto.... 

Altra falsa voyo esas irata en la lasta tempo da inventeri di 
mondolingui talmaniere ke li intencas tote naturala internaciona 
linguo. Certe Volapiik esis linguo tre artificala, multe tro 
artificala, ed anke Esperanto havas ankore tro multa artificala 
elementi, ma la skopo krear tote naturala internaciona linguo ne 
esas realigebla. 

Ni bezonas tote logikoza linguo, qua esez tam reguloza kam la 
logiko. 

Ni bezonas linguo, qua esez preciza expresuro di nia idei. 

Segun mea opiniono ica kompleta precizeso esas la maxim 
grava principo di mondolinguo. 

Ke ni prenas kom expresili la elementi di la naturala lingui, 
facesas por ke la linguo esez tre facile lernebla; ma la precizeso, 
regulozeso e simpleso esas plu grava kam la naturaleso. 

Nur tala tote reguloza, tote logikoza linguo povas lernesar da 
omna homi di la tero, nam la logiko, la legi di la homala pensado 
esas sama en la tota tero. 

Pro to la linguo-proyekti, qui sakrifikas la simpleso e la 
regulozeso a la naturaleso, sequas falsa principo. 

La naturaleso esas nur moyeno a skopo, ma la skopo esas 
linguo vere perfekta, tote logikoza, qua expresas sempre la sama 
ideo per la sama vorto o vort-elemento. 

Qua konseque ad ica principi, mustas konfesar, ke nur nia Ido 
esas en la justa voyo a la ciencala idealo di mondo-linguo. 

H. PEUS 
1911 

KOLUBRO E RANETO 


Rano, saltetante ye la bordo di marshego, surprizesis dum sua 
petuladi, da kolubro, qua esas sua plu granda enemiko. 

La kolubro kaptis lu ye la dopala gambi e talpunte presis lu ke 
nia kompatinda raneto ne povis eskapar. 

Quon facar por liberigar su de ica tenilo qua ekpresas lu? 
Subite, ula ideo advenis. 

- “Tu esas tre kontenta, me supozas...” questionas la raneto. 

- “Kontenta!” respondis la malvolanta kolubro presante per 
denti ankore plu multe. 

- “Tamen, kande on esas kontenta, on evidentigas to ... on 
apertegas la boko, e per tre lauta klamo on pronuncas: me esas 
tre kontenta.” 

- “Ho, se to importas ad tu, me certigas tu ke me esas tre 
kontenta,” dicis la kolubro apertante la maxilara quale aperturo 
di forno ... e dezirante facar plu bone kam la raneto. 

Ma ica, sentante su kelkete des-presata, sen-hezite per sua 
dopala gambi liberigita, tam rapide kam fulmino lansis ula 
asomo-stroko sur l’extremajo di la nazo ... e nia raneto per 
plunjego en la marsho salvesis. 

Pos segundokomode spiracir, lu dicis a sua tormentisto: 
“Saveskez, kruela bestio, ke kande onu ne esas forta, on mustas 
esar ruzoza ed alerta. Ica sperienco-leciono utiligesez da tu por 
la futuro.” 

La moralo di ca historio — se ol kontenas ulo moralatra — esas 
ke on povas sempre tirar su de granda danjero e mala eventajo, 
kande on havas la mento-prezenteso qua advenas kom helpanto. 

(Tradukit ek: “Era bouts dera Mountanho” t.e. La voco dil 
Monto, en linguo okcitana de Beziers) 


J. GUIGNON 
1911 


24 



PLEDO POR LA ORDINARA HOMO 


Kad vu permisas kelka sugesti de unu qua, quankam sen 
pretendi esar linguisto, konsideras la Idala movo kom una de la 
maxim saja e praktikala projeti avan la mondo cadie. 

...Mea vidpunto esas ta di la ordinara homo; ta homo quan la 
Idisti mustas kaptar, se la movo sucesos. La linguisti tro multe 
inklinas obliviar la praktikal skopo di la linguo, la bezoni di la 
nehabila linguisto. Li kelkafoye prizas la studio plu kam la 
skopo. 

La mondo ne kredas ke la I.L. esas facebla. La problemi esas 
quale ni povas konvinkar ol, e quala esas la bezoni di la ordinara 
homo? Segun mea opiniono, ni devas laborar per tri diferanta 
modi. 

Unesme. La bezoni di la ordinara homo: La Akademio, tam 
frue kam posible, devas facar plu kompleta, preciza vorto-libri, 
aparte por la nacionala - ido vortari ... ni bezonas idala vortari, 
qui tradukas la idala vorto ne per un nacionala vorto, ma kun 
expliki, sinonimi e klara defini di la diferanta signifiki di la sama 
vorto; to esas absolute necesa por la ordinara homo, por ke lu 
povez skribar korekte ed evitez nacionala idiotismi; lu povas 
vartar por tala vorti quale intradoso, kolchiko, nukumo.... 

Kun nia kompleta vortari, ni bezonas bona texto-libri por la 
lernanti.... 

Duesmo. Propagado; Me konsideras ke la maxim bona metodi 
di propagado esas per cirkuleri, sendata ad instruktisti, doktori, 
e.c. a la generala mez-klaso.... 

Ni Idisti devas plu emfazar la desfacilaji, quin on renkontras 
lernante irga stranjera linguo. Ni vidas ke nia pueri e puerini 
studiadis dum kelka yari en la skoli, tamen, fininte, li povas 
apene lektar; li povas parolar e skribar tre poke mem un 
stranjera linguo. 

Se, quale ni savas to, irga landano pos ad-maxime un yaro di 
studio di la I.L. povas interkomunikar, lektante, skribante, e 

parolante, kun exterlandani, lore, pro quo, ye la nomo di la 
komuna raciono, la mondo devas ne aceptar ol? 

Tala “ad hominem” argumenti esas bona por la ordinara homo. 
La moderna mondo deziras studii, qui povas donar rezultaji en la 
minima tempo. 01 ne volas studiar Plato, o vartar dum multa 
yari, dum ke linguala fantazieri interkombatos pri mikra punti 
en la I.L. 

Triesme. Propagado. Ni bezonas un bona literaturala revuo por 
demonstrar la kapablesi di Ido.... La homi ne kredas, ke la I.L. 
esas praktikebla. Se la inventanti di la vapor-mashino nur 
facabus desegni pri lia mashino, e diskursabus pri ol avan 
filozofial societi, la mondo ne quik adoptabus ol. La ordinara 
homo volas vidar mashino reala e funcionanta. 

Por demonstrar Ido, ni devas uzar ol por tradukar artikli di 
reala nuna, homala intereso, artikli skribita en klara, interesanta 
stilo. Exemple kelki de la maxim importanta artikli selektita de 
nia nacionala revui (ne klasiki, quin la homi laudas ma ne 
lektas). 

To esas la skopo di la linguo. La ordinara homo sustenas omno 
quo helpas lu, ma ni mustas demonstrar, ke la I.L. reale helpas lu. 

L.H. DYER 
1911 

QUANTA VORTI ESAS NECESA 


Kun v. Grimm me opinionas ke la L.I. mustas esar infinite 
richa. 

Nam mem se la generala opiniono esas justa (quon me forte 
negas), ke la L.I. esas precipue por la mezvalora menti, la maxim 
alta menti ne darfas esar neglijata en la kreo di la L.I. Ici bezonas 
richa linguo por povar expresar en vorti sua richa pensi. 

Konseque la L.I. mustas esar tre richa. 

...Nu me montros mea proyekto di la richigo di linguo 
artificala. 

Ante durar oportas konstatar mezurilo por lingual richeso. 
Ordinare on mezuras ol per la nombro di vorti, konsiderante 
linguo tante plu richa, quante plu multa vortin ol posedas. To 
esas granda eroro. Nam la nombro di la vorti povas esar granda 
per multa superflua sinonimi. Exemple, una linguo havas tri 
traduki por tri koncepti, altra havas nula traduko por un de ca 
tri koncepti, ma multe plu kam un traduko por singla de la du 
cetera koncepti. Qua de ta du lingui esas plu richa? Me asertas 
ke la unesma esas plu richa. Nam ol havas un koncepto 
tradukebla pluse kam la duesma. 

On divinas mea mezurilo por lingual richeso. Esas la nombro 
di koncepti tradukebla single per un vorto.... 

Ni aplikez ca mezuro a la L.I. 01 mustas e povas facesar plu 
richa kam irga natural linguo, c.e. en tala grado, ke ne existus en 
irga precipua linguo naturala koncepto, quan ol ne povus 
tradukar tam mallonge kam ica linguo. 

On procedos do de la natural lingui a la L.I., ne inverse. La 
kreanto di linguo internaciona kreez vorto internaciona por 
omna vorto di sua patral linguo. On havos camaniere vortaro 
preske suficanta. 

Filologi di altra naciono kompletigez ol, adjutanta traduki 
internaciona por la koncepti di sua linguo patrala netradukebla 

en la linguo di la kreanto, e filologi di triesma naciono 
plurichigez ankore la vortaro per traduki di la vorti partikulara a 
sua linguo e netradukebla en la du preiranta lingui, edc. 
Talmaniere la richeso augmentus kun la nombro di lingui 
inkluzita en ca laboro. 

On ne darfas postular ke tala richigo di la L.I. facesez en la 
komenco di olsa formaceso. Multa yari esas necesa por la laboro. 

...Altra kozo esas konsiderenda, nome la sinonimeso e to quon 
me nomizus heteronimeso. Me definas kom heteronimeso: vorto 
havanta plura signifiki. Heteronimeso esas fonto di ambigueso e 
pro to esas evitenda. Tamen on ne darfas esar tro strikta, 
adminime esas admisenda signifiko metafora ultre la signifiko 
propra. 

En la sinonimeso on darfas e mustas esar ankore plu liberala. 
Nam ol nultempe efektigas ambiguesi, e per olsa supreso la 
linguo divenus nudigata de omna sorto di vario, monotona, 
enoyiganta, sen aquirar avantajo. 

Esas tacite komprenebla ke la sinonimeso ne darfas esar 
exajerita, ma mustas esar tre moderata. 

Por ti qui pozas facileso super omno, sen konsiderar ke 
malmulteso di vorti esas nur semblanta facileso, facesez lexiko 
ne kontenanta plu kam la vorti absolute necesa, ma on aceptez 
en la generala vortaro plu granda nombro de vorti, facante la 
linguo richega e per la richegeso vere facila, plena de vario, 
eleganta, amuzanta. 


D° Max TALMEY 
1911 

LA SINSO DI NIA LINGUAL DEVELOPO 


...De la instanto, en qua irga fako eniris en tala stando di vera 
ciencaleso, olsa tasko esas unesme e chefe la omnalatera apliko 
di la principi trovita e la adapto di olsa tota ciencala sistemo a ta 
principi. 

Nur per tala labormetodo pokope povos montresar, segun 
quante la principi trovita ja esas suficanta e senerora, e segun 
quante oli mustas ankore kompletigesar ed emendesar. 

Ma irga principala chanjo di la sistemo povas ekirar nur de la 
chanjo di la principi ipsa. E la prudenta e progresiva chanjo di la 
principi povas facesar nur per olia konstanta aplikado e 
kontrolado per la moyeno di la sperienco. Omna altra 
labormetodo, omna altramaniera chanjo esas nesistemala e 
neciencala. 01 anke ne esas praktikala; nam ol esas submisata a 
la hazardo, a la arbitrio, qui du efektigas plu facile regreso kam 
la progreso aspirita. 

La linguo internaciona felice ja trovesas en la stando di vera 
ciencaleso. Per la meritoza studii da Couturat e Leau ni ja de 
longe konocas la principi (legi) trovebla ek la historiala 
developo. Sur la bazo di ta historiala principi eminenta pioniri di 
la linguo internaciona rivelis e tre klare definis la principi di la 
plusa developo. 

Me memorigas la “unasenceso” da Ostwald, la “renversebleso” 
da Couturat, la “maxima internacioneso” da Jespersen. Ica 
principi esas (e nur tala principi povas esar) la mezurilo por la 
boneso o maleso di ta o ca formo di la linguo internaciona... 

E la principi ipsa, quin ni havas nun, kad oli sempre suficos, 
kad oli esas vere sat perfekta? Existas mondlinguisti, qui negas 
ica questiono, e forsan anke kelka adheranti di Ido dubas an ta o 
ca relato. 

Kompreneble ni ne darfas pretendar sempre netuchebleso di 
nia nun principi. 

Ma la frukti, quin ni ja koliis de ta principi, certigas ni, ke oli 
ne povas esar tote falsa, ke on ne mustos renversar totale oli pos 
plu od min longa tempo. 

Ta o ca emendo o kelka kompletigo o detaligo di la principi ne 
semblas tote exkluzata a me. Tamen omnu qua opinionas su sat 
kompetenta kritikar la nuna principi o singla formi rezultanta ek 
oli, ne darfas simple neglijar ed evitar li per arbitriala establiso di 
nuva formi, se lu ne povas kun suficanta klareso e 
komprenableso, montrar nuva principo, segun qua lu facas sua 
propozi. 


O. LEESCHE 
1911 

KAPTITINO 


Originala rakonto 
ek la vivo di la antiqua Anglio 

La varma suno somerala brilas forte super vilajeto de cirke 
dudek ledro-tektoza dometi neferme konstruktita ek plektita 
branchi. 

01 semblas ne habitesar, e ne videsas mem la hundi kustume 
ludanta kun la infanti apud la hemi. On informesis, ke Uldur, un 
de la yuna chaseri, asomis du granda sovaja tauri; e la armizita 
viri, la virini kun sua alaktati; la yunaro e mem la infanti, kurte: 
preske omna habiteri departabis a la chasajo por juar apud ol la 
granda festeni, qui sempre eventas, kande la tribuala vivo esas 
tante fortunoza, e por segunfortese partoprenar la portado di la 
karno a la hemi. 

Restis nur poka oldini, tro febla por kavalkar trans la monti, e 
Loda, filiino di la tribu-chefo. Se ula stranjero venos, el devas 
quik informar la tribuo, pro ke omna stranjero esas enemiko. 
Tala apari esas tre rara hike, en la sovaja montaro, me li povas 
esar tre danjeroza. 

Loda esas bela yunino, alta e muskoloza. Pro la forteso, quan 
alte prizas la tribuani el esas tre atraktiva, e multi varme deziras 
posedar el, tante plu ke lu chasas habile, kombatas kurajoze ed 
esas la maxim rapida kurero en la tribuo. La yuni esas pronta 
facar prodaji e donacar a la chefo multa tre bona feli ed armi po 
la promiso spozinigar el. 

Loda sidas sur granda stono glata e per akuta stono el gratas 
urso-felo, donacita ad el da yuno, por facar ek ol nova mantelo. 

Subite ombro pasas, ed elu levas la kapo. 

Tre alta stranjero staras avan el ed atencoze regardas elua 
vizajo. II aspektas tre forta e havas hari e barbo preske blanka. 
Lua okuli esas blua e kolda quale vintrala cielo. Lua shultri esas 
kovrita per drapa mantelo atinganta la genui. Du kupra kulteli e 

posho pendas ye ledra zono. II esas armizita per pezoza kupra 
hakilo e granda ledra shildo ornita per kupro ed arjento. Sur lua 
brakii brilas grosa braceleti arjenta. 

Loda quik divinas, ke il esas ek ta homi, qui habitas la regiono 
apud Granda Aquo. Unfoye la patro vizitis ta lando e naracis, ke 
ibe la homi esas feroca e ke lu nefacile eskapis li. 

“Stranjero, quon tu deziras hike?” el questionas rapide 
stareskante. 

Ilu respondas, ma en stranjera linguo, quan el ne komprenas. 
Evidente anke il ne komprenas elu. Tamen il tante avide ed 
eloquente regardas la belino, ke ca quik decidas kurar ad-sur la 
proxima monto por signalar la danjero e tale vokar la tribuo a la 
vilajo. II facile divinas elua intenco e quik tante forte embracas 
el, ke il semblas tote sufokar el. 

Ma ilua skopo esas altra: la belino povas divenar matro di forta 
e kurajoza kombateri. El esforcas liberijar, ma vane. Un 
momento pluse, ed il ja ligas elua manui dop la dorso, preninte 
ledra kordo ek la posho. Elu rezistas ma vane. 

Liginte el e tenante en la manuo la extremo di la kordo, il 
prenas per la altra manuo la forjetita hakilo e shildo e foriras, 
duktante el per la kordo. La rezisto e la voki esas neutila: ilua 
manuo esas tre forta; or la oldini su celis, quik kande il aparabis; 
eli savas, ke trovesar equivalas ocidesar. Loda esforcas adminime 
lentigar la iro, ma la forta manuo di la kaptero koaktas el irar 
sempre plu rapide; il hastas forirar maxim fore posible por ne 
rajuntesar da la tribuani. 

Li iras vers la loko, ube la suno acensas. Segun elua konoci 
ibea landi habitesas da homi uzanta metali e drapi e tote 
stranjera por la montani, qui uzas akuta stoni, kom lia diversa 
armi ed instrumenti, e su vestizas per feli e ledri. Li sempre plu 
proximijas a ta stranjera landi, e balde la vilajo desaparas. Loda 
perdas sua lasta espero, pro ke li ja eniras la regiono habitata da 
altra tribuo, kun qua elua samtribuani sempre interkombatas. 

Retrojetante adiala regardo desesperoza, Loda subite videskas 
altra stranjero iranta de-dop griza roko, ube lu su celis. Per 
eloquenta regardi e gesti elu quik dicas a lu atakar la kaptinto, e 

joyoze vidas, ke ta su jetas vers la blondo, brandisante pezoza 
martelo stona. 

La atakanto esas rufo kun longa hari e bruna vizajo. Lu esas 
vestizita per peco de drapo ja konsumita e truoza, ma ankore 
konservanta febla traci di la brilanta koloro, ye qua lu tintesis. 
Granda urso-felo kovras lua shultri e tenesas per granda bukli 
arjenta. La martelo e plura ston-pinta flechi ye ledra zono esas 
omna ilua armi. 

La blondo subita atakita su defensas tre habile per la dika 
shildo. La rufo esas min alta e plu yuna, ma ne min forta kam la 
blondo; tamen ica esas evidente plu experiencoza e pro to la 
unesma tre forta frapi di la rufo preske ne atingas la skopo. Ilca, 
iracigita pro la nesuceso, atakas mem plu energioze e freque, e la 
blondo ja esas plurfoye vundita. 

Dume Loda sucesis desligar sua manui ed esas ja tote libera. 
Ma la varma kombato pro lua libereso tote kaptis elua kordio, ed 
el ne povas forirar, varme dezirante videskar la fino. 
Komprenende, restar hike nule esas danjeroza por el fresha pro 
la repozo e savanta kurar tante rapide, e, pluse, la venkonto 
exhaustita pro kombatir nule povus irgamaniere rajuntar el. Do 
el povas timar nulo e quiete juar la spektaklo tante interesiva; 
nulmaniere el povas divenar rekompensajo di la venkonto. 

Ye ula momento la kombato cesas. La rufo, tote sudoroza, 
forjetas la urso-felo. Loda regardas atence lua vizajo e regretoze 
remarkas, ke il esas ja fatigita pro multa energioza ataki; 
kontraste, la blondo esas ankore fresha. 

Nune la blondo pokope komencas atakar. En lua forta e habila 
manuo la pezoza kupra hakilo esas armo tote mortigiva: un justa 
frapo, e la rufo perisos. Or ica havas nula defensilo e mustas tre 
habile eludar la frapi per ajileso tre granda. La kombato divenas 
mem plu varma, e la du viri respiras tre profunde. La rufo ja 
apene povas eludar la frapi. Ofte il avancas por faligar la blondo 
per justa frapo, ma omnafoye la dika shildo salvas ilca, qua 
profitas la okaziono e vundas la rufo. 

Ma subite la rufo, preske blinda pro la sango kuranta ye lua 
vizajo, komencas atakar tante energioze e freque, ke lua martelo 
quik divenis tote reda. 

Loda vidas, ke il facas sua lasta esforci e ke la kombato quik 
finos. La blondo retroiras, ma Loda tre bone savas, ke il kolektas 
sua forci por facar la lasta frapo sendube mortigiva. 

Yen il ja levas la hakilo ... ma subite lu falas: Loda gambitis il, e 
tamomente il recevis la last frapo. 

Loda quik forkuras, quankam ne tre rapide. 

La rufo laute vokas el, ma el ne haltas. 

II kureskas vers elu. Loda regardeskas ad dop ma ne haltas. II 
gestante pregas el helpar il apud la kadavro de qua il intencas 
forprenar la braceleti. Loda haltas e lente ireskas a la rufo atence 
regardante lua sangoza vizajo. II asertas havar nula intenco 
kaptar elu. Loda proximijas sub ilua regardo eloquente parolanta 
ed ecelante komprenata. 

II donas ad el omna braceleti ed apertas la brakii; el su jetas 
aden oli e tensas quik la sui por tenere prenar lua sangoza vizajo 
e kisar ol. 


Sydney HOLMES 
1912 

VELKINTA FLORETO 


(Kansoneto) 


Refreno: 

Ho kompatinda planto, 
Floreto nun velkint, 
Mikra memoriganto 
Pri karino livint, 
Longatempe parolez 
A kordio mizeroz, 

Se tu povas kondolez 
La anmo doloroz. 

1 

Memorigez dolcege 
Lando vidind e bel 
Adube dezirege 
Me parvenis til el. 
Ekvokez dolc imajo, 
Portreto multe kar: 

La germana vizajo 
Kun grand okuli klar. 

2 

Dicez la babiladi 
Meze ruro beleg, 
L’agreabl acensadi 
Sur la monti alteg; 

Ho! dicez la bosketo 
Ube ni restis sol, 

Sur celita benketo, 

La kisi long e fol... 

3 

Fine dicez la horo 
Nediceble kruel 
Kande kun bitra ploro 
Me mustis livar el; 

L’okuli pro tristeso 
Esis lakrimifant, 

Me havis pro ditreso 
La kordio sangifant... 

J.L. TESSEYRE 
1921 

VIVO DIFLORO 


Printempo venas ed ek la planto 
Frajila stipi pokope kreskas; 

Ta yuna stipi uldie portas 
Burjono mikra, magiala, certe, 
Nam per movado tre nesentebla, 
La burjoneto su developas 
Ed aparigas, charmoze fresha, 
Naskanta floro. 

La lenta movo, magiala povo, 
Durigas lore e nesenteble 
La charmiveso e la kreskado 
Di la burjono qua florijeskis; 

Sur lua karno silkatra dina, 
Perlamutale kolorizita, 

La Suno venas e tale facas 
Belega floro. 

La dii pasas, ma pasas anke 
La charmiveso, la karno silka, 
Parfumi dolca, nam la Beleso 
Sur nia Tero ne sempre duras; 
Pro lego tala, ma ne-fugebla, 
Omnube cesas pokope vivo 
E sur la stipi uldie jacas 
Velkinta floro. 


H. DEVANNES 
1912 

“TITANIC” 


En la kolda nokto longa silencoza, 
super l’oceano kalma marveloza 
flugas la fiera navo di la mondo. 

On festenas, dansas en flirtanta rondo, 
nulu pensas a dizastro, nam ne ventas, 
ma subite tremon gigantal on sentas. 
Quo eventis? omni klamas, ne savanta 
ke Titanic ja recevis shoko mortiganta. 
Helpez, helpez, esas lua vorti lasta 
per elektra radii en la spaco vasta. 
Malgre to nur kelka centi de la mili 
povas evitar la morto per salvili. 

Harda fato tiras spozo de spozino, 
kindi de gepatri, frato de fratino. 

Multi, qui nultempe a sa Deo venis, 
nun suplikas II, qua donis e qua prenis. 
E “Plu proxim Deo” la muziko sonas, 
dum ke la giganto en la ondi dronas. 
Ube esas tua povo nun, homaro, 
ye kombato en la sino di la maro? 

Ti qui ja salvesis fore quik duktesas 
e la krii del mortanti lente cesas. 

Ho, Titanic, granda radioz titano, 
tale desaparis tu en l’oceano! 


S. LILJEDAHL 
1912 

LAJOYODIL IDISTI 


Idisto ne esas por altra Idisto irgaspeca homo, lu esas 
samideano; e ta expresuro implikas komuneso di idei e 
sentimenti, quaza militistal frateso, qua quik kreas simpatio inter 
du Idisti qui interrenkontras. Li esas felica konversar per Ido, 
parolar pri la propagado, pri la ja realigita progresi, pri la 
esperata sucesi ... li kelkete mokas la fanatika Esp-isti. Super (e 
malgre) la diverseso di l’opinioni, ica idala samideaneso kreas 
quaza parenteso. E tale l’Idistaro konstitucas familio, di qua la 
membri, dissemita omnube, sempre afable aceptas irga portero 
di la stelo blanka. 

...kande omni parolas Ido, omna barilo desaparas, la 
konversado esas generala; omni komprenas, omni partoprenas. 
Kande on havas la fortuno renkontrar tala familio, ed ibe audar 
ica frazo, en qua rezumesas la britana gastigemeso: “Vu esas 
heme hike”, on sentas su vere heme, on ne plus esas stranjero, 
on esas quaza membro di la familio.... 

Quon vidas la voyajanto, qua vizitas stranjera lando, sen 
konocar la ibea linguo, nek Ido? Quon me ipsa vidis en mea 
voyaji, ante esar Idisto? La monumenti, muzei, peizaji, 
promeneyi... to esas l’exterajo di la lando. 

Omna to esas interesiva certe; ma quante plu interesiva esas 
spektar l’internajo, to esas penetrar l’ipsa vivo di la landani, 
konoceskar lia idei, observar lia kustumi, lia mori, partoprenar 
lia vivo, enirar lia domo, sidar ye lia tablo! Omna to esas 
neacesebla da l’ordinara stranjero. Lua hemo esas ... la hotelo! 
lua familiala tablo esas ... la ristoreyo! 

Por plu intime vidar la vizitata lando, oportus konocar la ibea 
linguo; to mem ne suficus. La konoco di ica linguo donas la 
moyeno parolar, ol ne donas a qui parolar. E to evidente 
pruvesas per ke voyajero, vizitanta provinco di sua propra lando, 
ne havas pro to multe plu granda facileso por konocar la specala 
karaktero di ta provinco. II ne vidas de lu multe plu kam 

stranjero vidus; pro to il mustus havar ibe amiki, konocati, o 
prizentesar, introducesar. Exter ica eceptala kazo, plu intima 
observado esas neposibla, por la voyajero, sive en sua sive en 
stranjera lando. 

Or to quon ne povas donar mem la konoco di la stranjera 
lingui, Ido donas. En ica urbo di London, en qua, ante un 
monato, me konocis nulu, me trovis, danke Ido, tre afabla e 
konversema amiki. Me povis kambiar kun ili idei, remarki, 
impresi, observar lia kustumi e specelaji. E same kam l’angla 
aspekton per l’okuli, l’anmon e la menton me perceptis per 
l’oreli. Me vidis ne nur la monumenti konstruktita por gloriizar 
la naciono, ma anke la jentila “cottage” qua shirmas la familial 
vivo. L’angla “hemo” ne plus esas por me vorto, ma kozo vidita e 
juita. 

On forsan dicos a me: “To esas advere avantajoza rezultajo; ma 
ol debesas ne a la linguo ipsa, ma a l’afableso e servemeso dil 
Idisti.” 

Me agnoskas to tre volunte; e me plezure profitas ica okaziono 
homajar l’afableso di la Londonana samideani. Restas tamen 
vera ke ya ad Ido me debas konocar li e renkontrar che li tal 
afableso. Juste pro ke Ido aparas nun kom ulo futura e ne ja 
realigita, kom seninteresta entraprezo, qua postulas de sua 
adepti devoteso e sakrifiki, plu kam ol promisas a li quika 
avantaji e profiti, pro ke ol esas nobla e desegoista tasko, ol 
kreas inter sua pioniri ica tante prizenda simpatio, pri qua me ja 
parolis; ol atraktas a l’Idista stranjero ta kordial acepteso, yusta 
kompenso a la sakrifiki facita por la komuna entraprezo. 

A. DUDOUY 
1912 

SUNO E TERO 


(Originala alegorio) 

Blonda giganto kun brilanta okuli e flagranta kordio pasionoze 
kisegas mikra brunineto vere bela en lua flava robo muslina. 
Subite forta vento adkuras e laceras olu. La virineto rapide su 
envelopas en granda griza mantelo e tote desaparas en ol. La 
viro probas trovar elua vizajeto, ma vane: la charmiva enteto 
neplus existas por ilu. La blondo kisas la dika mantelo, ma to 
esas nesaporoza. 

II saveskas ke tormentar la viro esas plezuro di la virino; la 
iraco nule helpas, e fine il bitre ploreskas e pose mem singlutas 
quale infanto, a qua on ne permisis manjar bonbono. Tala 
giganti freque havas tro mola kordio... 

La brunineto ekiris la mantelo e gaye ridas. Ma la okuli di la 
blondo brilas iracoze. 

La virineto tremas pro kolda odio, quan elu lektas sur ilua 
vizajo. Elu rimemoras ilua forta embraci, pro qui fairo trakuris 
elua arterii. El budas, e lua vizajeto sempre divenas plu austera e 
kolda... 

La brunineto, en bela robo verdatra, tensas sua brakieti a la 
iracigita blondo. Ilua kordio fine molijas, ed il sempre plu forte 
embracas el. Ilua kisi esas mem plu varma kam antee. La 
virineto, reda pro pudoro, mi-laute dicas ulo ad-en ilua orelo... 

Li du esas lumoza pro la joyo; sur lia vizaji on povas lektar 
neexpresebla feliceso. 

Li eniras nova epoko beata: li esas gepatri... 


A. MARKAROV 
1912 

OPTIMISMO E BONVOLO 


Quo esas la optimista mentala stando? L’optimisto vidas nur la 
maxim bona aspekti di homi e kozi; il konsideras omno bona, 
bela, sana, vera, granda. II forprenas sa atenco de omno 
desagreabla, iritanta ed evitas pensar pri quo povas duktar sur sa 
labii sive kritiko, sive lamento. 

L’optimisto sempre tendencas esar joyoza, bonhumoroza, 
gaya. II rezignas facile pri omno, eventi, vetero e c., e kande 
kontrajo o mem falio eventas, il ne tro afliktesas, reparas la 
domajo maxim bonhumoroze posible, e konservas kalma e 
pacienta sereneso; il esas certa ke la eventi esos plu bona en la 
futuro, e cetere memoras, lor sa desfelicesi, ke l’altri havas talai, 
ofte mem plu grava kam la suai. 

Lor ta kazi, il memoras la felica epoki di sa vivo e sa antala 
joyi, ne por vane regretar oli, ma por dicar a su ke il ne esis 
sempre desfelica, e ke balde per la persisto di sa esforci, la 
feliceso itere ridetos a lu. Unvorte, fido ed espero kunlaboros por 
donar a lu l’anmala paco e la mentala quieteso. 

Pro ke lu juas interna paco, l’optimisto havas por l’altri nur 
aminda, simpatioza, bonvolanta inklini. Sa sentimenti esas 
jeneroza, sa magnanimeso ne exhaustebla, sa karaktero sincera, 
loyala, apertita. 

L’optimismo esas la mentala stando di omna sani, forti, 
vigorozi, bonequilibrati: ol duktas rekte a l’altruismo ed a la 
developo di la maxim nobla ed alta fakultati di la homala 
cerebro. 

Apud l’optimismo, altra qualesi kontributos multe por certigar 
a lia posedanto forta e bonequilibrata mentaleso per qua il iros 
en la vivo marchante tranquile e sen hezito, timante nek falio 
nek obstaklo, pronta por konsiderar kalme e ferme omna evento. 

Inter ta qualesi, la maestreso di su ipsa, la ponderemeso esas la 
precipua. 

Opozar kontre iraco, jaluzeso, envidio, odio, bonvolo nultempe 
deskurajebla, esas defensilo multe plu efikiva kam violento o 
rankoro: bonvolo esas kuraso kontre qua omna ta mala 
sentimenti desakutijas e pose retroiras a lia autoro por shamigar 
lu. 

Homo polita, afabla, bonvolanta esas nevundebla. 

(ek: Guidlibro pri Naturala Kuracarto) 

L. NEUENS 
1912 

CHE SAMIDEANI 


...Pos la longa, ma agreabla voyajo per fervoyo de Stockholm a 
Berlin me venis ad ibe jus oportune, por povar asistar la 
pentekostala kunveno di la germana idani, dum qua li fondis la 
granda federuro por tota Germanio. 

...Ja en l’eskalero yuna sioro renkontris me ed amikale klamis: 
“Ha, yen anke amiko kun nia blanka stelo! Bonvenanta! Mea 
nomo esas Liesche. Kelke astonita trovar yuna, afabla sioro vice 
rigida erudito kom reprezentanto di ta konocata ed evaluita 
nomo, me prizentis me, e me esis se posible plu amikale 
aceptata, kande l’asistanti audis, ke me esas suedo. 

Ibe me trovis preske omni de la maxim konocata pioniri por 
nia linguo en Germanio. Me nur volas mencionar kelka nomi: 
siori Lorenz, Peus, Liesche, Auerbach, Haugg, Oettinger, Fasse, 
Ihn ed altri nek nomata nek obliviata. Dum la supeo on diskutis 
la granda questiono balde decidota e konversis amuzive til tre 
tarda horo. Hike me unesmafoye konstatis, ke la germana idani 
ja lore atingis granda perfekteso ye la parolado di nia linguo, e 
ke la germani ordinare pronuncas la linguo tre klare e precize e 
sen nacionala acentizi. 

...En Niirnberg me esis gasto di nia samideano Oettinger, qua 
havis plu multa afableso kam tempo montrar a me la urbo. 

Ed ibe esas multo vidinda e videnda. 

Me nur dicos: voyajez e videz ita urbo, e tu nultempe repentos 
to. Ma tu mustas restar ibe adminime duona monato. Vidante 
Niirnberg tu kredas ke tu vivas en la mezepoko. Omno 
konservata, ma neta e sorgoze gardata. En omna tempi granda 
viri anke prizis Niirnberg kom la okulo di Germanio. Inter ili 
esas D:r Martin Luther, qua dicis: “Niirnberg brilas en tota 
Germanio quale suno inter luno e steli. - Niirnberg esas la okulo 
e la orelo di Germanio”. 

E to la stranjero sempre atestos. 

De la alte situita kastelo on vidas ta urbo, qua ye omna angulo 
memorigas da ni la brilanta e florifanta tempo di la germana 
kulturo dum la mezepoko. Vizitinte kelka fabrikerii me, 
quankam nevolunte, livis Niirnberg e voyajis direte a Ziirich, en 
Suiso. 

Hike me vizitis nia zeloza samideano e kasisto di l’Uniono, 
sioro A. Waltisbiihl, qua aceptis me tre afable e spensis por me 
tota vespero di sua precoza tempo. Me trovis il kom olda ma tre 
vivoza ed energioza sioro qua ye omna okaziono diskutis pri e 
pledis por nia afero. 

En Suiso me vizitis Winterthur, Oerlikon, Baden e Basel, 
studiante diversa fabrikerii, ed un vespero me facis exkurso a 
Liisslingen apud Solothurn, nam me anke segun promiso volis 
vizitar nia eminenta samideano e prezidanto di l’akademio 
pastoro Schneeberger en ilua rezideyo. Me eniris la chefa 
kontoro di U.A.L.I. e trovis la prezidanto-sekretario kun sua 
“sekretario” ye la labortablo. Me astonesis pro la multa labori qui 
ja nun amasigesis en nia centrala kontoro. Paperi, imprimuri, 
mapi, e karti-sistemi omnube en la spacoza chambro! 

Me aceptesis afable, yes, kordiale ed informesis pri la lasta 
eventi en la movado e pri la recenta progresi. Vespere me 
aceptesis en la familio di s:o Schneeberger e traktesis quale 
membro di ol. 

La peizajo ye Liisslingen e Solothurn esas tote ravisante; esas 
tala loko en qua on sentas su kom atomo avan la majesto di la 
naturo. Quante volunte me restabus plu longa tempo hike en 
Suiso! 

...Me koaktesis durigar mea voyajo, e me unesme iris a 
Frankfurt a. M. Ibe ja expektis men nia fervoroza samideano, 
sioro Auerbach qua ja en Berlin pregis me vizitor su. 

Me advenis a Frankfurt dimeze, e trovis D:o Auerbach e sa 
yuna, charmiva spozino ye la repasto. Quankam neoportune 
adveninta, me aceptesis kordiale, quale ancien amiko, e mustis 
partoprenar la desero di la ja ne finita repasto. Posdimeze ni 
vehis per fiakro tra la bela e sorgoze konstruktita urbo, e ye ta 
cirkuito me havis okaziono vidar la maxim salianta vidindaji di 

la urbo. Ni supeis en restoreyo e plu tarde ni renkontris 
profesoro Lorenz en kafeeyo. Anke profesoron Lorenz me ja 
konocis ek Berlin ube il prezidis ye preske omna kunveni. 
Cavespere me konversis kun s:o Lorenz pri plura teknikala temi, 
e dum ica konverso ni sempre nur uzis Ido. S:o Lorenz plurfoye 
expresis sua kompleta astono ke nia teknikala terminaro ja esas 
tante kompleta ed uzebla mem por la parolado. 

John NORDIN 
1912 

LA DANSADO DI LA FOLII 


Pro la venti oktobrala, 
Nun komencis en l’aero 
La dansado di la folii. 

Pro la movo reguloza 
Dil vortico qua lin tranas, 
En momenti oli semblas 
Forflugar en rapidega 
E ritmoza quaza valso. 
Tale foliari flava 
Flugas, dansas, vorticifas; 
Ma li haltas, e senmova 
Fine restas sur la tero. 

Tale dansas en la Vivo 
Multa kozi admirita, 
Dezirita ed amita; 

En vortico rapidege 
Li prenesas da la vento, 
Ofte mem da la tempesto 
Nevenkita dil pasioni. 
Tale pasas forflugante 
La Beleso, la Richeso, 
L’orizita Feliceso; 

En la Tero omni finas 
Pos dansir la fola valso. 


H. DEVANNES 
2 Okt. 1913 

LA FLUGO DI LA YARI 


Ta la olda Tempo ne limitizita 
Quale simpla hori, omna yari fugas; 

Joyi, felicaji o chagreni bitra, 

Omno to forflugas. 

Omno to forflugas joyi vel bitraji, 

E ye la momento kande nia penso 
Iras al pasinto, semblas ke la yari 
Esis nur monati. 

Sive ke la vivo esis nur ek joyo, 

Sive ke lu esis triste desfelica, 

La pasinta yari en la fora Tempo 
Semblas rapidega. 

Ho, Yuneso bela, qua tre fole vivas, 

Sen pensar ke dio tamen venos fine, 

En qua tu klameskos: “Quanta yari pasis!” 
Nun tu revas dolce. 

Nun tu revas dolce, ma to ne impedas 
Ke li sen halteto duras lia kuro 
E tra l’olda Tempo sempre plu foriras 
En rapida flugo. 


H. DEVANNES 
31 Decembro 1913 

SUR LA NORDMARO 


La maxim proxima abordo eventos en la provinco Archangelsk 
en nordal Rusio. La voyajo ad ibe duros cirke dek dii ed esas tre 
interesanta; livinta la Baltiko la navo iras tra “Kategat”, “Skager 
Rack” ed eniras la Nordmaro. La kurso nun duktas a nordo e li 
pasas alonge la “fyordoza” e klifoza westala rivo di Norvego. Ica 
rivo esas certe un de la maxim lacerita rivi existanta, ol divenas 
tante plu interesanta quante plu on atingas la nordala parto. 

Pos kelka dii la navo eniras la pasajeyi di la Lofotinsuli, 
gruparo de altega e rokoza insuli e singla rokaji jacanta alonge la 
nordala rivo di Norvego. Lore li pasas tra stretajo ke li povas 
distingar la singla obyekti en la urbi e vilaji jacanta sur basa 
terasi e plataji, e mem povas jokar kun pasturiganta puerini, lore 
la rokaji jacas en granda disto de la rivo e ne esas videbla ka li 
esas habitata o ne. 

Itere pasinte tra stretajo li esas en granda marala rondo quaza 
lago kadrizita per montegi qui mem atingas la nubi e nul ekireyo 
esas videbla, ma la pilotisto qua direktas la navo tra la labirinto 
trovas l’ekireyo celata dop giganta rokajo. 

Tale varias la quaze sekita rivo e sempre altra formi 
preterpasas. Ma anke en altra egardo l’aspekto esas interesante 
varianta; ofte la rivo semblas kolorizita; on vidas basa, vasta 
prato kun urbeti, vilaji e farmaji dispersita sur ol. Plu alte esas 
obskura konifero tante plu kriplijanta quante plu ol atingas mem 
plu alta regioni, til ke ol tote mankas ed on vidas nur nuda roko, 
ma tamen la vario dil koloro ne ja finas, nam en l’extrema altajo 
la montego esas kovrita per neta blanka nivo. Ofte la rivo esas 
absolute nuda roko dil basajo a l’altajo ed ofte on vidas bruisanta 
e spumifanta rivereti precipitar su aden la maro. 

Specale remarkinda inter la diversa urbi e vilaji esas “Tromso”, 
la hemburbo di multa baleno-chasisti; de hike iti departas a la 
chaso e ad hike li adportas la ganita balenoleo. La maxim multa 
habitanti di ta regiono esas peskisti e lia maxim profitebla 

peskado esas ta di la haringi qui ye kelka tempo aparas hike en 
nekredebla nombro. De to rezultas ke Tromso divenis la centro 
dil nordala komerco. 

L’altra urbo aparte remarkinda esas Hammerfest, la maxim 
nordala urbo di Europo. Preterpasante ta urbo on vidas bela 
simbolo, sur alta kolono staras Herkules portanta sur la manuo 
dil brakio adsupre extensita granda stona globo signifikanta la 
terglobo. 

Regretinde ne plu multo esas videbla pro ke la navo pasis en 
pasabla disto. Ye meznokto dil sama dio li preterpasas la nordala 
kabo; ma hike ye ta tempo ne esas tenebro; quante plu on 
atingas la nordo, tante min longa divenas la nokti e ye la nordala 
kabo entote ne esas nokto dum la somero e mem la suno esas 
videbla; ne alte super l’aquonivelo on vidas ol en la horizonto, to 
esas la meznoktala suno. 01 ne brilas plu intense, kam ol brilas 
kande ol desaparas en la moderata zono. 

Ye la nordala kabo la pasajeyi dil Lofotinsulti finis e nun li esas 
en la nordala glaciomaro, la pilotisto livas la navo e la navestro 
nun ipsa direktas ol ad l’esto. Ma ne tre longe duras ta kurso; 
balde ol altrigesas e la navo iras ad sudo ed eniras la blanka 
maro. Grava obstaklo opozas su kontre la navo hike, tam fore 
kam on povas vidar, la maro esas kovrita per driftanta glacio 
veninta sive de la nordala glaciomaro, sive de l’interna Rusio 
enportita per la fluvio Dwina. 

Tra la driftanta glacio la navo darfas irar nur tre lente, nam 
anke driftanta glacio posedas granda rezistiveso e frakasus la 
fera plaki dil navo se ol irus rapide. Ma quankam la navo iras 
lente, la glacio tamen skuras la koloro del navo e tintesas per to 
rede, quale se marhundo esus buchita e la sango penetrabus la 
glacio. Fine la driftanta glacio esas parnavigita e la boko di 
Dwina atingita. 

Ibe jacas la urbo Archangelsk ma la navo ne ja abordas; ol 
durigas la voyajo ad monte en la fluvio. Ye la rivi di Dwina 
trovesas vasta foresti interruptite per loki sur qui l’arbori esas 
faligita e granda segeyi e charjeyi (kayi) establisita. 

Multega planki esas kumulita apud la kayi destinita kargesor 
sur navi e portesor ad landi povra de ligno. Pos plu kam un dio 
la abordoloko esas atingita; ol jacas ye la kunfluo di la du fluvii 
Dwina e Wytschegda, qui kunfluas rektangule e formacas pos 
sua unijo larja fluviego. La kunfluo di la kolosala aquomasi di ta 
du fluvii esas mayestoza aspekto quan apene superesas la 
kunfluo di la du amerikana fluvii Missouri e Mississippi. 

(Ek la diolibro di navala vaporifisto) 

Ewald ROHNISCH 
1913 

PREVIDO 


Simil a l’uceli qui fendas l’azuro, 
Vehili fluganta acensas a l’astri. 

Kun granda surprizo la steli regardas 
Ta nov aernavi, produkti terala. 

Kad oli disportos la paco al mondo 
O forsan adjuntos a lua kombati? 
Angora questiono. Nur kelki ja timas 
Ke per li on facos plu multa viktimi. 

(ek: Misterio) 


L. de BEAUFRONT 
1913 

REALIGENDA REVO 


...Ti qui dicas ke linguo necese e fatale disfalas, ti qui 
konsideras to kom naturala lego, li tamen omnadie parolas lia 
patrala linguo sen timar, ke segun ta fatala lego anke ol disfalos 
sub lia manui. E to esas tote racionala, nam tala diferenco ne 
eventas de un dio a la sequanta: ol prenas tempo, longa tempo; e 
ni povas sentime asertar, ke ol ne eventos dum nia vivo. 

...Ido nultempe povos uzesar quale sekreta linguo; Ido esas 
tante racionala, ke ol ne bezonas sektala od ekleziala organizo. 
Ido esas nur tam artificala kam esas necesa por certigar 
kompreno; nulu povas skribar o parolar Ido sen lernir ol e sen 
sequar definita reguli. Ma Ido esas tante naturala, ke on povas 
uzar ol skribe ad omna bone edukita Europano, mem se lu ne 
lernis ol; e lu deskovros (quale skribis a me ula dr. phil.) “esas 
vera plezuro lektar linguo quan on ne konocas e quan on tamen 
komprenas”. 

...Se on dicas, ke linguo internaciona esas utopiala revo, me 
respondas ke to ne devas timigar ni. Ni memorez to quon la 
Amerikana poeto Lowell dicas: “La maxim multa de la bonaji 
quin ni posedas, komencis per esar revi”. Vi mustas esar 
idealisti; idealismo donas voloro a la vivo, e vi devas laborar por 
realigar la revi di filozofi quale Descartes e Leibnitz. Linguo 
internaciona esas utopio realigebla, realiginda, e realigenda. 

(ek diskurso en la universitato di Kobenhavn) 

Otto JESPERSEN 
autuno 1913 

LONDON 1913 


(Ek: Voyajal impresi di simpla homo) 

Malgre l’importo ne negebla dil afishi, me mencionos nur un 
exemplo. Destinata a rekomendar ul alimentala varo, lu 
reprezentas enkarcerigita yuna sufrajistino, qua hungro-strikas, 
ma di qua l’okuli avide inklinas su vers la dicita alimento, 
insidieme ofrita ad el. Tra la fera stangi, la gardisto ridetanta 
klamas: “El ne povos rezistar to!” On mem tre injenioze uzis la 
formulo dil sufrajistini: “Votes for women” (voti por la virini) 
por expresar, per la supreso di un litero, la nomo dil alimento: 
“Oats for women”. Kad to ne esas sugestiva, saporoza, plena de 
lokala e tempala koloro? Quante plu mem, se on konsideras ke la 
nutrivo tale ofrata a l’Angla gurmandeso esas ... aveno! 

Me devas tamen konfesar ke, mem an la rivi dil Thames, 
existas nulo vere nova sub la suno. En Oxford, en vetrino dil 
famoza Bodleiana Biblioteko, expozesas anciena papiro, 
extraktita de Egipta, sur qua me lektis kun stuporo (me permisas 
a me tradukar por la lekteri qui obliviis la greka): 

“Kara patro, se tu ne quik sendos a me la liro quan me deziras, 
me ne plus manjos, ne plus drinkos...”. Me opinionis til nun ke la 
hungro-striko esas angla inventuro; yen ol praktikesis ante du 
mil yari an la rivi dil Nilo. Esas nulo instruktiva quale voyajado! 

Pos l’afishi (mem esus yusta dicar: ante) esas nulo plu 
atencinda en Anglia kam la policani. Me ne volas mencionar nur 
lia felta kasko, qua donas a li aspekto tote aparta; ma, precipue 
en London, on rekrutis li inter tante alta-statura individui, ke me 
ne memoras adparolir una de li, sen esar obligata levar mea kapo 
ed okuli adsupre. 

En Anglia, ube la domi esas pasable basa on povas rangizar la 
policani inter la maxim alta monumenti. 

Li ne esas min atencinda de la morala vidpunto: lia 
komplezemeso esas proverba. 

Me memoras vidir, lor la kronizo di George V, dejoranta 
policano ofrar plaso sur la gropo di sua kavalo ad ula damzelo, 
por posibligar ad el plu bone vidar la procesiono! A franca okuli, 
to semblas kelke ofensanta kontre la militala su-teno; ma quante 
to esas sugestiva pri lia jeneroza kordio! 

Cayare, dum la kaval-kuri en Epsom, ula policano, vidante 
proxim su yuno aspektanta kom tre naiva, avertis lu sorgar pri la 
furtisti. La yuno dankis gratitudoze e foriris. Pos kelka momenti, 
la policano konstateskis ke lua posh-horlojeto, monetuyo e 
portfolio deprenesis de lu ... kompreneble da la yuno kun 
l’aspekto naiva. Plu granda komplezemeso esas neposibla! 

DRYTOWN (DUDOUY) 
1913 

LETRO A LA SIMPLA HOMO 


Kar Amiko, 

Quik pos ke me lektabis vua artiklo en l’Anuncilo - e me 
memoras ke me lektis ol en lito, kushita ocieme ula sundio, e 
preske falis exter la lito pro la ecesiva ridegi quin vua jokaji 
provokabis; me ne ruptis mea dorso, ma mea viceno tre pia dicis 
ke me “broke the sabbath” (ruptis la sabato) - me sendis la 
jurnalo a S° Reed, mea intima amiko, patro dil artistino dil 
sufrajistinal afisho aludita en vua artiklo. Me pregis ke ilu 
sendez a me exemplero dil afisho, e nun me inkluzas ol hike. Vu 
povas nun voyajar “cirke la chambro” e, per l’afisho, quik 
transportar vu en la stradi di London sen la risko di maral 
maladeso. 

Vua jokaji esas bone komprenebla; ma la kerno di la jokajo pri 
aveno esas perdita por l’Angli. Forsan la Franci ridas pri nia 
“porridge” same kam pri nia “pudding”? Avenajo ne esas Angla 
disho; kun salo, ne sukro, ol esas vera Skota dieto. 

Kun maxim kordiala saluti. 


C.W. REEVE 
1913 

ESPRITOZA FRIPONO 


Olim esis rejo qua amis vagar en sua urbo, maskita kom 
rurano. Sub ica plebeiala kostumo on nultempe suspektis lua 
identeso. Tamen ula nokto, dum sua promenadi, il trovis su en la 
manui di rapteri. 

Timante trahizo, li minacis lua vivo. Ma la rejo deklaris ke 
nulo tam kontentigus il plu kam partoprenar en lia aventuri. 
Lore la rapteri questionis la rejo, qua qualifikin lu posedas. 

“Me”, dicis una, “esas tante sentiva ke me povas deskovrar la 
prezenteso di nevidebla enemiko.” 

“Me”, dicis altra, “esas experta pri l’arto di skal-asaltado a la 
maxim glitiganta muro.” 

“Me”, deklaris la triesma, “me povas apertar la maxim solida 
seruro.” 

“E me”, dicis la rejo, “me povas obtenar la liberigo di 
kondamnito.” 

“Tre bona, vu esas la viro quan ni bezonas!” klameskis la 
rapteri. 

E li ireskis vers la domo quan li intencis spoliar. 

La viro qua fanfaronis pri sua ajileso klimis rapide la muro qua 
cirkumis la konstruktajo e helpis l’altri sequar lu. Kande li 
proximijis la domo, la viro, di qua la sensi ne povis trompar lu, 
subite avertis li ke li ne esis sola. 

Efektive, pos kelka minuti, la vizajo di ula servisto videsis en la 
luno-lumo, e pose desaparis en la internajo di la domo. 

Kande omno esis itere tranquila, la triesma per sua habileso 
efektigis eniro en la domo, qua esis rapide privacita de sua 
trezori. 

La proxima dio la rapteri kaptesis e duktesis avan la judikisto. 

Dum ke on duktis li ad la karcero, una de li dicis: 

“Kande ni indulgis vua vivo, ho rejo, ni fanfaronis pri nia 
talenti. Ica fanfaronajin ni singli demonstris, ma esas ankore ne 
pruvita ka vu povas obtenar la liberigo di la kondamnito.” 

Ica quika espritajo tante plezis a la rejo ke lu revokis la decido 
di la judikisto e la rapteri departis joyoze. 


C.W.T. REEVE 
1913 


58 



WISBY 


Kande vu iros a Wisby, selektez la voyo de Stockholm tra la 
ravisanta lago Malaren - la lago di la mil insuli - e tra la kanalo 
di Sodertelje. Vu envolvos vua spirito en kalmiganta reto di 
tenera pos-dimezala suno, dolca verdajo e ridetanta aquo. Vu 
oblivios la grandurbala vivo; la existo esos interna juo di la bela 
krepuskulo dil Nordo. Subite vu videskos la lasta faro, Landsort, 
e vu esos sur la maro. Sur la Baltiko en sueda somerala nokto! 

La hori forflugos. Vu ne povos dormar. La vasta, spegulatra, 
senlimita aquosurfaco, la silenco, la sonjiganta mi-lumo efikos la 
maxim profunda repozo. Tante profunda, ke vu vekos en la 
mezepoko. 

Me esis nula rejo Valdemar Atterdag, vendanta por extorsar 
del urbo kuvedi de oro, ma dum kelka semani me kolektis 
konsiderinda trezori multe plu valoroza kam ti dil antiqua dana 
rejo. E me retrovenos plura foyi por proprigar a me omno bona 
di ta urbo. 

Esas admirinda mizuro di ravisanta naturo e vere mezepokala 
karaktero, qua regnas ibe. La urbo esas konstruktita en du etaji, 
pro l’abrupta levo di la granda gotlandala silurplatajo, on povas 
sidar dum hori en l’alteso di la tekto dil olda katedralo, spektante 
omna la antiqua domi infre e la vasta maro e sonjar pri la tempi, 
ube la latino esis la reala e sola mondolinguo. On povas 
promenar alonge la piktinda ringmuro, interne tra idilioza 
stradeti od extere sur sinuifanta voyeti. On povas vizitar la 
nombroza templo-ruinuri del 13:a yarcento e sempre deskovrar 
nova belaji che li o nova detali studienda. 

Nultempe on fatigesas vagar sur la stradi, sempre l’atenco 
atraktesas da ula remarkinda domo od un ek ta bela mikra 
gardeni, de qui abundas ica urbo, ed ula surprizanta perspektivo 
o da la voco di la habitanti ipsa. 

On ne bezonas savar la sueda por estimar la beleso di lia 
parolado. La mola, ronda soni e la melodioza tono igas mem la 

mestierala konversi di laboristi e navani aparar kom stranja, 
bonvoloza kanti de fora, pasinta tempi. 

Ma, precipue, me memoras la promeneyo alonge la marorivo. 
Sidar ibe sub la ombroza arbori apud la griza muro ed inspirar la 
fresha saloza aero esas idealo di reala repozo. 

De blua, sennuba cielo la suno embracas la tota mondo, lua 
radii cintilifas sur la ludanta ondeti, kelka infanti balnas su 
joyoze en lumo ed aquo, tenera, odoroza vento dispersas omna 
presanta varmeso ed igas la foliaro lente susurar. 

Viri e virini preterpasas; vu vidas omno e nulo; vu facas nulo: 
vu vivas nur, nekoncie vu absorbas la forci qui portos vu dum 
yaro venonta. 

Altra jorno ventas, ma ne esas la harda enemikala vento, quan 
vu altraloke renkontras. Esas bona, vigoroza kamarado, qua 
lasas vu sentar, ke vu rekuperis energio e kurajo. Vu promenas 
sur la molio e spektas la spumifanta maro, vu ridas quale puero, 
kande ula granda ondo jetas pluvo de mikra klara guti super vu. 
Vu flaras la sanigiva odoro dil aquo saloza. 

Vu tentesas forsan kantar e - se nulu esas prezenta - vu facos 
lo, akompananta da la siflanta vento, serioza kanto pri audacoza 
vikingi o solena himno a l’antiqua nordala naturpovi. Or, 
turnante, vu vidas l’acensanta urbo, olim konstruktita per 
admirinda arto da prudenta komercisti e devota religiozi, qui 
tote ne amis la libera vagabondi di la maro, quale montras lia 
respektinda muro, e qui bone savis regnar la naturo quale 
montras lia historio. 

Rifreshigita, korpale e spiritale me departis en marveloze bela 
vespero. Orizita da la kushanta suno, la turmi lente desaparis en 
la maro. La legendoza insulo esis nur memorinta sonjo, la 
sinkinta Vineto; en la silencoza nokto me itere lektis la 
maestrala deskripto da Selma Lagerlof en “La stranja voyajo di 
Nils Holgersson”, e nun erste me tote komprenis lua profunda 
poezio. Me ipsa esis vizitinta Vineta. 


G.A. LARSSON 
1913 

LA INSULO SANTA-PETRUS 


Ta insulo en la lago di Biel (Bienne) an la pedo dil Jura- 
montaro esas la maxim granda e maxim bela insulo en Suiso. 

En printempo ol esas idilio, en somero nekomparebla bela 
parko ed en autuno, en la tempo di la vit-rekolto, vera templo di 
Bacchus. 

Nulube on trovas plu belete piknik-loki kam sub la densa alta 
kroni dil arbori, nulube on povas plu bone aranjar forestala festi 
kam ibe, separite de la mondo, cirkumite da tranquila aqui 
brilanta en admirinda lum-efekti, meze la mujado di belega 
arbori, inter qui on tra-vidas charmanta peizaji, verda prati e 
longa viteyi. 

En la yaro 1107 la insulo donacesis al abaderio di Cluny da 
Komto Guillaume III de Burgundio e Macon, ed ibe la komto e 
lua filio sepultesis en 1121. 

En la yaro 1220 ni trovas ibe prevosteyo kun monaki di la 
kuvento di Cluny, en 1484 la papo Innocentius VIII donacis la 
prevosteyo a la kuvento Santa-Vincentius en Bern, de ube en la 
XVI esma yarcento ol divenis proprajo di la borgezala hospitalo 
di ta urbo, e de ta tempo nomesas “insulo-hospitalo”. En la yaro 
1765 la insulo esis la pacoza azilo di la granda filozofo J.J. 
Rousseau, a qua on konstruktis monumento an la rivo. Norde del 
insulo on deskovris la restaji di granda kolonio di lagala habiteri 
de la bronzal epoko, ed en sudo de la petral epoko. 

Por vizitar l’insulo on vehas per vapornavo direte de Biel o 
Neuenstadt, od on atingas ol per barko o kanoto de una de la 
vicena vilaji. La spacoza hotelo ofras agreabla restoro a la 
stranjero, e komfortoza restado. 


Paul SCHNEEBERGER 
1913 

Plura revui publisis en ta yaro ica texto, ed indikis ke ol 
“extraktesis de muzikal kayero, qua kontenas Marcho-Kanto, 
quaze startonta por promenado al Insulo, da Paul Schneeberger”. 
(J. Guignon) 

Or en 1972 l’Idisti, qui partoprenis Ido-Vakanca Renkontro en La 
Chaux de Fonds, vizitis l’insulo Santa-Petrus, kun joyoz amikeso 
e kun nov esperi. Pro to me judikis oportun insertar anke la 
texto por homajar ta bela persevero e nevinkebla fido. A.J. 

STRANJA KERLI SUR NAVO 


L’unesma nokto sur la maro esas pasinta e belega pentekostala 
mateno jorneskinta, la tota garnizono di la navo levis frue por 
juar la splendida aspekto di la blua Baltiko. 

La viraro qua lojas en la pruo sidas sur la ferdeko e parolas pri 
la facenda voyaji ed interkonoceskas. La kamaradi di Edmond 
esas pasable interesanta; mencioninda esas unesme la vaporifisto 
Paolo Nesavas olima automobil-vendisto ma ne apta por la 
mestiero, pro la “naskala difekto” nultempe posedar pekunio; ma 
vica trublesar da pezoza pekuniosumo il esis sempre tormentata 
da armeego de pulceti, mem plu multe kam la maxim dolca 
virineto. 

Duesme la karbonoshovelisto Karl Schmidt olima urbestrala 
klerko nun la maxim espritoza e jokema karbonoshovelisto quan 
la maro ultempe portis, il divenabis maristo por eludar la danjeri 
qui minacis ilua chera vivo sur la kontinento. La acidentala 
posiblaji quin il maxime timis esis: falar de tramveturo, esar 
renversata da fiakrokavalacho, travivar fervoyal katastrofo e la 
posiblajo ke dum tempesto kamentubo od mem tekto falas sur 
ilua valoroza kapo; e fakte la shovelado esis plu konvenanta 
laboro por il kam la dresado di skriboplumi. 

Aparte interesanta individuo inter la ferdekoviraro esis la 
suedo Oluf olima milioniero ganinta sa richaji en l’oroagri di 
Alasko; ma pro ke ilua spozino tro bone savis spensar la pekunio 
plu rapide kam Oluf aquirabis ol, il livis el ed divenis itere 
navigisto. 

Frederiko yuna germana navigisto qua uzis sua kapo kom 
pipokapo (tabakuyo di pipo) nam la tabakuyo dil pipo per qua lu 
fumis jorne e nokte semblis esar miniatura imituro di ilua kapo. 
Singulara kerlo esis anke la garsono dil oficisti, suisana yuno, 
qua havis ye la loko ube altra viri havas labiobarbo, cirke dekduo 
de hari, o plu bone dicita pili, tam dika kam krayono. 

.Grava memorin vekigis ta pasajo trans la hispana maro che 

la yuna navigisto Paulo veninta adsur la navo en Sunderland, 
nam sur ta maro lu travivis sua lasta naufrajo. 

Valoras konoceskar kelko pri la pasinto di ta aventuristo. 
Livinte la skolo il komencis studio por plu tarde divenar paroko. 
To esis la deziro di lu patro qua esis instruktisto ma ne de il ipsa; 
lu desertis de la gimnazio e divenis navigisto. Ja de multa yari il 
voyajadis e krucumis per navo en la mondo; il esis vere 
extraordinara homo. Letrin il povis skribar quale advokato ed, 
amoza poeto en un persono, il povis persuadar quale pia 
kolportisto, mentietar quale sundiala chasero e, quankam il esis 
nur mikra persono, il povis boxar, quale boxero; il esis alerta e 
rapida quale vizelo. 

Amatinin, kun qui il freque interkorespondis, il havis ne min 
kam kin en kin diversa landi. Ma la grandnombra kolekturo di 
amoletri ne esis la sola rezultajo di ilua amemeso, il posedis 
albumo kontenanta la fotografuri di cirke dudek olima e 
prezenta amatini ed apud omna fotografuro jacis originala 
harloklo di ta puerino; blonda, bruna, nigra, reda - omna posibla 
harkolori esis reprezentata. 

Ma Paulo esis anke (quale, il humuroze dicis) sempre 
persekutata da obstinema frapado dil fato; il naufrajis ja 
quarfoye; la maxim danjeroza naufraji esis l’unesma e la lasta, ye 
qua okazioni il nur hazarde eskapis la morto. 

L’unesma naufrajo il travivis sur la imperiestrala navo 
“Gneisenau”, qua perisis apud Malaga en Hispanio. Vidinte la 
neevitebla periso dil navo il precipitis su aden la ondegifanta 
maro e natis ad la rivo; atinginte ol il vane penadis klimar adsur 
la klifo, la avida ondegi sempre retrotiris il aden la maro til ke il 
perfekte fatigesis. Ma la maro esis karitatoza, grandega ondego 
jetis il adsur saliajo dil klifo ube il jacis esvaninta, til ke il 
trovesis e portesis aden la hospitalo, ube il devis restar plura 
semani; nam la maro signizis il; jetita adsur la klifo il falis ye la 
nazo tale ke la nazosto ruptesis ed il recevis kurva nazo por 
sempre. 

La duesma danjeroza naufrajo, to esis la lasta, il travivis sur 
seglonavo en la golfo di Biskaya. L’ondegi ruptis la direktilo, la 
tempesto ruptis la segli e la navo divenis ludilo dil ondegi qui 
precipitis su trans ol, ruptis e forpulsis omno quo ne esis fixigita. 

La viraro klimis adsur la masti, ma mem ibe li ne esis sekura, 
la tempesto ruptis du masti e jetis oli aden la maro e kun oli 9 
brava navigisti. La masto sur qua Paulo e la vice-navestro ligabis 
su per kordo rezistis a la tempesto e li pendis sur ol en pluvego e 
tempesto dum kinadek e sis hori. Mimortinta la du salvesis e 
portesis ad Anglio. 

Paulo jacis en la hospitalo dum preske 3 monati. E mem la 
dizastro ne povis efektigar ke il cesas esar navigisto, il riiris 
adsur la maro. 

Ilua flegistino esis ilua maxim nova amatino. Nula dizastro 
povis nuligar ilua humoro; humuroze il nomis omna evento 
“frapo dil fato” exemple se la koquisto facis la porcioni de karno 
tro mikra, od kande il ebriesis pro drinkir tro multa biro od vino; 
e mem la fakto ke il sempre indijis pekunio e tabako, quankam il 
prizis fumar dum dio e nokto. Ica esis ilua unesma navigo pos la 
lasta naufrajo, ma joyoze il klamas: la maro esas mea kara hemo. 

(Ek la diolibro di navala vaporifisto) 

Ewald ROEHNISCH 
1913 

LIBERALE, NE PEDANTE 


Se existas plura korekta expresuri, on povas adoptar una kom 
maxim bona, e propagenda en la vorto-libri. Ma on ne devas 
exkluzar l’altri: altre, on falus en la desfacileso dil vivanta lingui, 
en qui on ofte dicas a la lernanti: ca expresuro esis korekta, ma 
ol ne uzadesas. 


A. DUDOUY 
1914 

Ni devas ne esar tante skrupuloza ed angoroza en la praktiko 
di nia linguo, nek ligar ni per tro strikta reguli. 

Quale S° Dudouy dicis tre juste, on ne questionez sempre: 
“Quale on devas dicar to?” ma prefere: “Quale on darfas dicar?”. 

Semblas ad uli, ke on devas establisar reguli tante streta e 
preciza, ke existez nur un korekta formo; semblas a li, ke l’existo 
di plura formi egale legitima esas quaza skandalo, e ke on devas 
necese adoptar nur una e kondmanar ed interdiktar severe la 
ceteri. 

(Co similesas la mentostando di - mala - skolestri od 
examenisti, qui deziras nur notar maxim multa “kulpi” posible.) 

Ico nule es la “spirito” di nia linguo, qua devas ofrar “la maxim 
granda facileso”, e konseque la maxim granda libereso ... 
konciliebla kun la justa expreso di la penso. 

Se la sama penso povas expresesar per diversa manieri, ico 
nule esas defekto di nia linguo, ma vera richeso e komodeso. 

Pro quo on supresus ol per reguli neutila, jenanta ed arbitriala? 

Konkluzo: ni sempre esez liberala, ni ne divenez pedanta. 

L. COUTURAT 
1914 

LO DEALA 


Nobla esez homo, 
helpema e bona! 

Nam to sole 
distingas lu 
de omna enti 
konocata. 

Respekto, saluto 
a ta nekonocata sublimi 
nur divinata! 

Homo egalesez li; 
per lua exemplo 
ni fideskez a ti. 

Nam ne-sentiva 
esas naturo; 
la suno ya lumas 
sur mali e boni; 
a kriminozi 
ed a maxim boni 
brilas luno e steli. 

Venti, torenti, 
tondro e grelo 
preter-hastanta 
bruisas e sizas 
tre rapide 
unu pos altru. 


67 



Tale fortuno 
hazarde kaptadas, 
prenas lore infanto 
lokloza, senkulpa, 
lore la kalva 
kulpoza oldo. 

Segun eterna 
fera legi 
mustas ni omni 
parkurar la cirklo 
di nia vivo. 

Sole la homo 
atingas neposiblo; 
lu distingas, 
selektas, judikas; 
lu sole durigas 
la kurta momento. 

Lu sole darfas 
premiizar la boni, 
punisar la mali, 
kuracar, salvar, 
kombinar utile 
omno vaganta. 

E ni adoras 
la ne-mortivi, 
quale se li esus homi 
e facus grande to 
quon la maxim bono 
facas e volas mikre. 

La nobla homo 
esez helpema e bona! 
senfatige kreez 
utila, yusta kozi, 
lu esez modelo 
di ta divinati. 

Das Gottliche, da Goethe 

tradukita da O. JESPERSEN 
Februaro 1914 

LINGUALA JOKO 


La artificala lingui ... povas dividesar en du klasi: lingui a 
priori ed a posteriori. 

Le unesma, la lingui filozofiala od a priori, esas bazizita sur ta 
mezepokala ideo, ke on povas fixigar a singla koncepto 
(nociono) ula vortala etiketo o formulo, qua povus indikar olua 
loko en la kosmo, quale la referala numero di la libro en 
bibliotekala katalogo indikas olua plaso en ula chambro, sur ca o 
ta tabulo di specala armoro. 

Descartes (Cartesius) skisis erste (en letro datizita 1629) la 
konturo di logikala linguo servonta kom klefo o tabelo pri la tota 
homala idearo. 

Leibnitz anke revis pri logikala traduko dil penso aden sono, 
segun la principo, ke omna kompozita idei esas kolekturi di 
simpla idei, quale omna neprimara nombri esas multiplikuri di 
primara nombri. 

Solresol, linguo fondita sur la sep noti dil muzikala skalo, ed 
inventita da Sudre ante cirkum cent yari, esis interoza probo 
solvar ta nesolvebla problemo. 

...Ma ek omna deskripti di filozofiala lingui, ta qua maxim 
abundante ed atraktive demonstras lia tendenci, esas la 

LOGOPANDEKTEISON (1653) da Sir Thomas Urquhart of 
Cromartie, angla tradukero di Rabelais (famoza franca autoro 
1483-1553, qua per espritoza, mordanta satiro flogis la malaji di 
lua tempo. La legendala giganta rejo Pantagruel esas la chefa 
persono di lua verki). 01 esas tam fantazioza kam irga del 
grandega imaginaji dal kreinto di Pantagruel. 

La titulpagino ipsa di lua libro esas vera festino di grasaji por 
la erudita etimologo: 

LOGOPANDEKTEISON, od introdukto al linguo 
internaciona, aranjita en ica sis diversa libri: 

Neaudethaumata, Cleronomaporta, Nelodicastes, 
Chrestasebeia, Chryseomystes, Philoponauxesis da 
Sir Thomas Urquhart, of Cromartie, Kavaliero. Nun 
recente inventita e publikigita, vel por ilua propra 
servo, vel por utilesar ad omna importanta ed 
injenioza spiriti. 

En noto l’autoro demandas pardono pri hastal erori, dicante ke 
la manuskripto “livresas a du diversa imprimisti, pro ke un sola 
ne esis kapabla mantenar lua plumo en movado”. 

La libro komencas per: “Letro dedikata a Nulu”, tre 
Rabelaisatra: 

“Maxime honorizita, ne-supozanta sinioro ed 
eminenta maestro pri kontredico en adjuntita 
termini, ke ad vu me audacas ofrar la dediko di ica 
introdukto, ne devas semblar stranja a ti, qui savas, 
quale vua kunlaboro grantis a me la parfaco di ta 
nova Linguo, aden l’unesma pagino di qua ol esas 
permisata.” 

Sir Thomas pose komencas enumerar sisadek e sis “qualesi ed 
avantaji” qui igas lua inventuro senlimite superiora ad omna 
altra lingui vivanta e mortinta. 

Ilua substantivo havas dek kazi ultre la nominativo; omna 
vorto, qua povas havar numero, esas singularo, dualo, pluralo o 
ridualo. Existas dekeun genri; lua verbi havas dek tempi, sep 
modi e “quar voci (aktivo ed c.) quankam on nultempe audis, ke 
irg altra linguo havis plue kam tri”. 

II ofras specala facilaji al poeto: 

“Sis e duadekople, kande ta linguo marchetas 
lejere per metrikala pedi, ye la fino dil kuro di 
omna lineo ol povas habile, segun la kustumo di 
nia Angla ed altra matrala lingui, haltar klozante 
per rimo; en ica kadrizo ta, qua bone savas la 

linguo, havos tante poka laboro, ke po omna vorto 
en ol lu esos kapabla furnisar adminime kin cent 
diversa unsilaba vorti kun la sama finalo.” 

Pluse, la vorti di ta marveloza linguo esas preske tam reala 
kam la kozi, quin li deskriptas e definas: “Quar e triadekople, en 
ica linguo, la vorti expresanta herbi reprezentas a ni, per qua 
grado di koldeso, humideso, varmeso o sikeso li qualifikesas, 
juntite kun ul altra qualeso distinganta li de altra herbi.” 

Tra ica frazo iras la fantomo di ideo, qua obsedis la spiriti di 
omna kompozanti di lingui internaciona a priori: ke la parolado 
povez esar plu plene charjata per pensado kam esas la kazo pri 
irgaltra linguo existanta, ke ula vorto, irgamaniere, povez 
facesar a kompleta e vivoza simbolo di omna atributi dil kozo 
koncernanta; ke la varianta richeso dil vorti devas esar 
adminime identa al varianta richeso dil kozi. 

La linguo da Sir Thomas Urquhart esas la maxim ekonomioza 
ultempe existanta: “Ok e triadekople texata, en la juntado di 
substantivi, pronomi e propozala vorteti, ol permisas multa 
marveloza variadi di lakonika expresuri, quale on savigos da vu 
plu larje en lua gramatiko”. La interjecioni esos: 

“plu emfazoza en lia rispektiva expreso di 
sentimenti (pasioni)” kam ti di irgaltra linguo; ol 
esos “inter omna lingui la maxim kompendioza pri 
komplimentado, e konseque apta por kortani e 
siniorini”; fine, ol esos plus facile lernebla kam 
irgaltra, nam “puero evanta dek yari povos 
parstudiar ol en tri monati, pro ke esas en ol multa 
facilaji por la memoro, quin nul altra havas”. 

Multa serioza kritikeri di ica grandioza sistemo esas regretinta, 
ke la promisita gramatiko e lexiko nultempe aparis. 

Shaminde li faliis komprenar, ke la trakturo dil kavaliero esas 
efikive maestrala verko di Rabelaisala humoro (la grimasado dil 
megalomaniiko transformata a vorti) extensita til la logikala 

extremeso e, per to, li perdis la finala e maxim subtila traito dil 
tota joko - la absoluta neexisto di linguo universala, tante 
ostenante promisita. 

Sir Thomas ne demonstris lua gramatiko e lexiko: nultempe il 
havis la minima intenco divulgar sola vorto pri ol. Lua donaco a 
S° Nulu esis - Nulo! 

Ne existas ul altro proxime tam charmiva kam la gigantala 
joko di Sir Thomas Urquhart en la vasta e konfuza literaturo dil 
esforci konstruktar artificala linguo, qua devas esar vel kurta 
voyo al filozofio vel universala interkomunikilo. 

Segun E.B. OSBORN 


G.A. LARSSON 
1914 

HUNDALAINTELIGENTESO 


Qua ne emocis lektante la rakonto pri chashundo 
“Krambambuli” la viktimo di lua fideleso? E qua ne admitis la 
hundala anmo di mea “Buli” quan me deskriptis en “Idealisto” 
(Ill-a yaro N° I)? 

Nun me itere posedas hundo Buli. Lu esas filio de pur-sanga 
matro de la speco, dogo. Ma ta matro semblas adulterir; nam la 
filio posedas ya omna altra korpala qualesi di la dogi, ecepte la 
karakteriziva kapo e precipue muzelo di ta speco. Mentale (se 
esas permisata parolar pri mento di hundi, e me asertas, ke to 
esas permisata) lu similesas tote mea mortinta Buli, di qua la 
anmo esas konocata da la lekteri di Idealisto. Me do ne volas 
tedar la lekteri rekapitulante ta mentala qualesi; me volas 
naracar nur un fakto, qua montros la alta grado di la 
inteligenteso di mea nuna Buli, e qua generale pruvos, ke anke 
animali precipue hundi, pensas, inferas e konkluzas. 

Mea Buli facas ofte, (kun mea permiso) sole spontana exkursi 
en la urbo e lua cirkumajo, ma lu retrovenas sempre (e maxim 
ofte justatempe) ad hemo. 

Lu trovas ordinare klozita la pordo, qua separas la eskalero de 
la koridoro di mea lojeyo, ed pro to lu anuncas sua retroveno per 
skrapar la pordo (aboyar en la domo esas interdiktata, e lu, kom 
bone edukita hundo, obedias); ma la skrapado ofte ne audesas 
quik, e Buli devas ofte longe vartar, til ke la pordo apertesas. 

Uldie retroveninte pos tala exkurso, lu trovis avan la pordo dil 
koridoro, sofao, qua pozesis ibe okazione di netigo di la lojeyo. 

Quon facis Buli? Lu saltis ad sur la sofao, erektis su sur la 
dopapedi por atingar la mancho di la klosho, tushis per la avana 
pedo la mancho e sonigis la klosho. 

Me ipsa esis hazarde en la koridoro e konjektante irga vizitero, 
me apertis la pordo. E quante me astonesis, la vizitero esis mea 
Buli, qua gaye movante sua (regretinde kurtigita) kaudo, 

questionis fiere per sua inteligenta okuli: 
mastro? Ka me ne esas inteligenta hundo?” 


“Quon tu dicas, 


Dr HERMANN 
1914 

SUEDIA 


Suedia, tu hemo en nordo, 
lando kun monti nivoza, 
ube pasturas la hordo 
di la rentiri kornoza! 

Vel en la jorni vintrala 
kun lia sporti tentiva, 
vel en la hori stelala, 
quante tu esas charmiva! 

Lando kun nokti lumanta 
dum ravisanta somero 
kun memoraji brilanta, 
tu esas nia espero! 

Quon ni pri ta lando lektis, 
to ne plus l’anmo ekiras, 
e qua unfoye ol spektis 
lu nur adibe sospiras. 

Se l’enemiko videsas, 
quik ni defensez la rivo 
di nia lando, qua esas 
multe plu kara kam vivo! 

Olim ni esis libera 
e lon ni volas ankore, 
pro to la sento fiera 
restez eterne memore! 

Granda foresti pacala 
kantez pri nia historio! 
Mikra populo rejala 
gardez ya nun tua glorio! 


S. LILJEDAHL 
1914 

DRAMATO FUNDE DI LA MARO 


L’imaginemeso di ula autori, exemple Jules Verne e kapitano 
Danrit, prizentis ofte rakonti mi-legendala, mi-ciencala; mem uli 
divenis posiblaji quale exemple la submara navi e la direktebla 
aernavi. 

Jus eventis en Cherbourg ulo quo similesas ula dramati fingita 
da la superaludita autori. La tota jurnalaro di la regiono raportis 
pri ta evento. (Ula jurnali naracis per exajerita modo ica submara 
dramato. Dezirante prizentar a mea samideani de diversa landi 
raporto absolute vera en omna punti me inquestis che la chefaro 
ipsa di la plunjusto Dorange en la milital arsenalo di Cherbourg.) 

Ye jovdio 18-a di junio, shalupo di l’arsenalo iris ad-sur la rado 
por ke la navanaro di ta shalupo laborez ad forlevar torpedo qua 
dronesis dum experimenti. 

La kaporalo-plunjisto Dorange komisesis por serchar la milital 
mashino en la profundaji di la rado. II sucesis trovar olu e 
konstatis, ke olu haltigesis pro partale sinkir en la sablo. 

II komencis agar lo necesa por dessinkar olu de la sablo, ma 
olu dronesabis ante ke lua moviva mashinajo exhaustabis sua 
rotaco-povo, nam subite la helico rotaceskis. La plunjisto, 
surprizita, ne havis la tempo pozar su exter olua tusho, e la ali 
tranchis la tubo qua konduktis l’aero ad ilu, ed anke ilua 
signalkordo, ma ne altra kordo quan il havis por ligar la torpedo 
e hisigar olu da ilua kamaradi. La kordo e la tubo tranchita 
intrikesis en la helico, qua pro ca intriko rihaltis. 

La kaporalo-plunjisto Dorange sentis l’aquo qua penetras en 
sua kasko e pensis pri la terorigiva asfixio qua esas nun 
komenconta. Lore, kun remarkinda mento-pronteso e 
sangokalmeso, il klemis forte per un manuo l’extremajo di la 
kaskal tubo tranchita, impedante tale l’aquo enirar, e dum ke 
l’aero kontenata en ilua plunjo-vestaro permisas, ke ilu ankore 
kelke vivez, per l’altra manuo il duris ligar rapide an la torpedo 
la nura kordo ne-tranchita, e quik pose tiris ica kordo segun 

signo-stroki quale kustume plunjisto tiras signal-kordo. 
Samtempe il sizis la torpedo per sua gambi. 

La navani di la shalupo ya dicernabis, ke ulo ne kustumala 
eventas. Anxioze li atence regardis la maro e duris manovrar 
l’aerpumpilo. Kande li recevis la signalo-stroki, quik li manovris 
la kordo, e pos kurta tempo li havis avan li l’astoneganta vidajo, 
quan prizentas torpedo sur qua plunjisto en ilua atencinda 
vestaro kavalkas kom stranja kavalkero. 

La tempo urjis. On sucesis deprenar la kaporalo Dorange de 
ilua ne-ordinara kavalkajo, on embarkis ilu en la shalupo ube il 
esvanis, e hastoze on flegis ilu. 

Kande ilua esvano cesis, on duris la laboro facenda. Kun forta 
emoco on konstatis, ke ye ula loko di la kordo per qua la homo e 
la torpedo jus forlevesis de la fundo di la maro, nur un torono ek 
tri esas sendomaja, la du altri esis anke tranchita. 


H. DEVANNES 
2 Julio 1914 

HELEN KELLER 


Surda-muta-blinda 

(Naskinta ye 27 Junio 1880 en Alabama, Helen Keller perdis la 
vidado e l’audado, pro maladeso, en februaro 1882) 

...Pro lua desfortuno, el expresis sua deziri per naturala signi, 
quin lua familio facile komprenis; e lua gepatri anke 
komprenigis da el multa kozi per manuala signo: exemple: “el 
savis to quon lua matro deziris, e kuris a la loko konvenanta por 
querar lo”.... 

Pozante sua manui sur la boko dil asistanti, el komprenis, ke li 
“parolis” t.e. komunikis per moyeno nokonocata da el; el probis 
imitar li, movis la labii e gestadis sen suceso, quo ecitis lua iraco 
til la “frenezio.” 

Tala krizi di desespero divenis sempre plu ofta, ed el divenis 
maligna infanto ... L’impreso di soleso, di kaptiteso en obskura 
karcero, igis el sempre plu furioza e sovaja. La nepovo 
komprenigar su genitis sempre plu multa acesi di iraco e di 
desespero. 

(Lua genitori audinta pri la kazo di Laura Bridgman, anke surd 
e blinda, konsultas la Perkins Institution de Boston, ed obtenas 
de ol la nomo di Miss Sullivan, qua konsentas probar edukar 
Helen.) 

Quale on vidas, Helen Keller profitis e quaze heredis la 
experienco aquirita per la kazo di Laura Bridgman. Mikra detalo 
simbolizas ica relato: miss Sullivan adportis ad el pupeo, quan 
Laura Bridgman ipsa vestizabis, e quan la yuna blindi di Perkins 
Institution donacis a lia desfelica kamaradino. Pri ca objekto, e 
pri la cetera objekti, quin el palpis, miss Sullivan aplikis ica 
metodo: 

el skribis la nomo dil objekto per la fingro (literope) sur la 
palmo di manuo di Helen, ed igis el riskribar ol ipse pose. 

Tale Helen lernis la unesma “vorti”, nomi di la familiara 
objekti qui cirkumis el. Ma el ne ja savis, quo esas “vorto”; co 
esis por el nur ludo. On kustumigis el aplikar la sama vorto, 
pupeo, a la diversa pupei, quin el havis e tushis; tale el komencis 
komprenar, ke la vorto havas signifiko generala. 

Ma la granda progreso eventis erste pos kelka semani. Miss 
Sullivan vane esforcis docar ad el dicernar gobleto e aquo - 
kompreneble, la du nocioni esis neseparebla en lua mento. Fine 
el duktis l’infanto a puteo, ek qua on cherpis aquo, pozis lua 
manuo sub fluo di aquo varsata ek sitelo e quik pose skribis en 
l’altra manuo la vorto water (aquo). Lore, sentante ta kolda 
fluido qua karezis lua manuo, Helen komprenis subite la 
generala relato dil vorti a la kozi, ed “en un foyo la misterio di la 
linguo revelesis ad elu”. 

De lore el facis rapida, astonanta progresi. El savis, ke “omna 
kozo havas nomo”, e ke omna nomo korespondas a nociono. El 
lernis rapide omna nomi dil kozi videbla, o plu juste, palpebla. 
Samtempe lua intruktistino iniciis el a la belaji di la naturo, 
sempre “parolante” ad el (per la manuala skribado); el deskriptis 
la cirkumanta kozi, la peizaji e docis la diversa propraji di la 
planti, arbori, flori, frukti, quin Helen lernis rikonocar per la 
palpado e flarado. El sentis tre bone la diverseso di la vetero, e 
recevis teroriganta experienco de ula sturmo, qua surprizis el en 
ruro solitara. 

...Ni ne sequos Helen Keller en la detalo di lua studii: lo maxim 
interesanta esas evidente la komenco t.e. lua inicio a la spiritala 
vivo. 

Lua unesma edukado esis proxime ta di l’infanto-gardeni 
(Kinder-garten), favorata da la bela e richa naturo di Tuscombia. 
Ma balde, kun l’extraordinara volado qua karakterizas elu, Helen 
volis lernar omno quon la ceteri lernas e divenar persono quale 
irg altra. Ne nur el promenas sola tra la boski, sen timar la shoki 
dal arbori o la skracho da la dorni, ma el lernis natar, e tale 
konoceskis la maro kun omna lua diversa ed impresanta 
fenomeni. 

Quale omna novica nateri, el facis plunji nevolita e faliis 
dronar; el tale mustis gustar la “bitra ondi”, e questionis: “Qua 
salizis la maro?” ... 

Quale el lernis lektar e skribar? El lernis lektar la alfabeto 
Braille, en qua singla litero esas kompozita ek kelka punti o plu 
juste pikuri dil papero (admaxime 6, dispozita en mikra 
rektangulo); ed el lernis anke skribar en la sama sistemo, quale 
omna blindi. 

...Nun quale el lernis audar e parolar? 

La skribado en la manuo irge quante rapida ol divenas per 
kustumo, esas tro lenta. On konocas ya la manuala signi, per qui 
la surdamuti konversas preske tam rapide kam la parolanti. 
Helen Keller ne povis vidar li; ma el lernis komprenar li palpante 
tre lejere la manuo di la “parolanto”, tale ke el ne jenis lua 
gestado. Tale omnu qua savas la “manuala literi” povis 
konversar kun el. Ma co ne suficis. El lernis lektar la parolo sur 
la labii, ne per la vidado, ma per la palpaldo. 

...Fine, per la sama metodo, el lernis “parolar per la boko” same 
kam la simpla surdamuti, nur vicigante la vidado per la palpado. 
El devis studiar per la palpado omna dispozesi di la vocal organi 
e lia vibrado, por imitar li. Kompreneble, ica exercado esis 
extreme longa e penoza, e komence furnisis nur tre povra 
rezultajo; nam, quale omna surdamuti, el indijis la kontrolo dil 
orelo por emendar sua pronuncado: nur la senfina pacienteso di 
la lernanto e di la docanto sucesis venkar ta desfacileso per 
konstanta exercado. En la komenco, el povis komprenigar su nur 
da kelka “iniciiti”, qui pro kustumo divinis lua rudimentala 
artikulado. 

Ma nun el igas su komprenesar da omni, quankam lua diciono 
ne povas esar tre agreabla e harmonioza. 

Fakto remarkinda, kande el parolas kun su el uzas la manual 
alfabeto: on vidas ofte lua manui flugetar tre vivace en l’aero; co 
esas la formo di lua “interna parolo”, di lua monologo. Lua 
memorado anke esas manuala; el havas la frazi “en la fingri”, 
quale muzikisto. Do lua linguo “naturala” esas la manuala; la 

linguo vocala (naturala por ni) esas por el artificala e quaze 
stranjera. 

Tamen el multe joyis, ke el povis vere parolar a sua gepatri, a 
sua fratino, a sua amiki; e nur la deziro tale komunikar direte 
kun li povis sustenar lua kurajo en tante desfacila studiado, qua 
igis el ofte desesperar. On divinas quante el esis felica dicar: “Me 
ne plus esas muta!” 


L. COUTURAT 
1914 

L’ESENCO DILA LINGUO 


Pri la kazo di Helen Keller 

Nun, quon ni povas konkluzar ek ta marvelotra “kazo”, 
precipue ni mondolinguisti? 

Ni devas esar tre prudenta, tante plu ke uli pretendis solvar 
per ica unika kazo omnaspeca problemi etikala, sociala, e mem 
metafizikala. Unesme, on devas admisar, ke Helen Keller esas 
persono extreme inteligenta per naturo e heredo; ed anke, ke el 
esis extreme favorata da la cirkumstanci e da sua medio. 

Ma omna ta koncesi ne impedas, o plu juste konfirmas ica 
konkluzo: la homo, on dicis esas intelekto servata da organi. Nu, 
ta intelekto esas kapabla developar su malgre omna extera 
obstakli, mem kande ol esas privacita de plura “organi”, se nur ol 
povas uzar ula organi por komunikar kun la mondo e la cetera 
spiriti. 

Nia sensi esas nur extera komunikili, qui povas parte mankar, 
e qui povas suplear l’uni l’altri. L’intelekto ne dependas de li, se 
nur ol disponas irga komunikilo: e lu povas konceptar e 
“konstruktar” la mondo per la donaji di un senso, tam bone e 
komplete kam mento qua juas omna sensi. Nultempo animalo, 
qua posedas omna homala sensi, mem plu subtila, e forsan mem 
altra sensi, povas atingar la intelektala nivelo di homo privacita 
de plura sensi. 

Certe on ne povas komparar Helen Keller, cirkumata da 
bonega doceri, profitanta la literatural e ciencal verki akumulita 
dum yarcenti, ad infanto sovaja e solitara, qua devas edukar ed 
instruktar su ipsa. 

El debas multe a la cetera homi, ed a ta admirinda komunikilo, 
qua esas la linguo ; e lua exemplo igas ni plu bone komprenar e 
prizar olua importo. Ma ol revelas e konfirmas anke, qua esas 
l’esenco di la lingo: ol esas sistemo de signi artificala ed 
arbitriala, tale ke, kande ula speco de signi mankas, on povas 

sempre vicigar ol per altra serio de signi, diversaspeca ma 
korespondanta. Por ke irga signo-sistemo divenez linguo, 
oportas ke ol esez komprenata. Or nulu povas donar de extere ta 
kompreno: la spirito inkluzita en su devas kmoprenar per su, t.e. 
konstruktar spontane la nocioni korespondanta a la signi. 

Nur kande ta nocioni aparas, la signaro divenas linguo*. Or ica 
fakultato konstruktar nocioni (okazione di irga signi e percepti) 
esas propre 1’ intelekto. L’intelekto esas do la vera fundamento e 
fonto di la linguo. L’animali komprenas ya multa signi, ed agas 
konforme li: ma li ne formacas nocioni, e pro to li ne havas 
propra linguo. 

On remarkis en la biografio di Helen Keller la instanto en qua 
el subite transiris de la uzo automatala di kelka signi (vorti) a la 
koncepto di la linguo, kom universal expresilo di la penso. Or se 
irga speco de signi povas expresar e transmisar la penso, se 
(quale ja docis la linguisti) la selekto e la senco di ta signi 
dependas nur de arbitriala konvenciono, unvorte, se omna 
linguo esas artificala kreuro di l’intelekto, l’adopto di linguo 
artificala kom vehilo internaciona di la pensi esas posibla e mem 
racionala. Nam la linguo ne esas “ento vivanta” e misterioza, ma 
simpla instrumento di la spirito, fabrikita da lu per e segun lua 
bezoni. Yen, inter mult altra lecioni, la leciono quan ni povas 
recevar de Helen Keller, marveloza pruvo di la povo dil intelekto 
e di la volado. 

(*Ico esas verajo preske trivialo por la linguisti; singla infanto 
mustas rikrear por su e per su la linguo, quan lu semblas recevar 
pasive de sua gepatri; e co esas l’esencala expliko di la necesa e 
sencesa “evoluciono” di la lingui, t.e. di lia altero en la semblanta 
transmiso de un generaciono ad altra. Linguo ne esas ento 
vivanta kontinue; ol rinaskas reale en singlu de ni, ol esas nia 
personala verko.) 


L. COUTURAT 
1914 

OKTOBRALA SKISO 


La fino di la jornedo proximeskas. Ankore jornas, ma la 
klareso esas min granda, la lumo omna-instante chanjas. Nur la 
somiti di l’olda ulmi en la valo recevas la radii de la Suno, qua 
gradope sinkas ye la horizonto. 

L’una pos l’altra, formacante richa trupo, la bela Normanda 
laktifantini, la blanka e bruna bovini mamgrava, direktante 
dextre e sinistre per quieta movo lia grosa okuli, lente decensas 
tra l’agri di la monteto, e venas en la prataro por drinkar en la 
rivereto qua trairas olu susurante. 

Li venas an la rivereto qua meze di la valo formacas lageto, e 
ye ta drinkoloko, tranquile, li kelke eniras l’aquo qua reflektas 
lia korpi inter la delikata vesper-redaji. 

Ek hego, kun subita krio, babilema merlo ekiras la ramaro, e lu 
anke venas an la bordo di la drinkeyo en qua lu sinkas sua flava 
beko, min pavorante pro la vicineso di sua kundrinkanti kam lu 
pavorus pro homala vicineso. 

Autuno esas veninta. Ye ta instanto di la yaro, la rurala 
dekoruro aspektas plu richa e plu majestoza. Autuno esas 
veninta, e lu pozis sur la Naturo la sennombra nuanci de la oraji 
e de la redaji, de la klarflava til la rufa, de la rozea e la cinabra til 
la opake bruna. 

Autuno esas veninta, e ta jornofino emocigas l’anmo per lua 
dolceso e per lua grandiozeso. Nun esas la Horo kande la chanjo 
di la lumo rapide su prezentas en magiala feajo. La cielo omnube 
verdeskas, e se lua suprajo esas ankore kelke blua, lua infrajo 
flaveskas. En longa strati, la nubi videsas, uli rozkuprea, altri 
lilacea od obskurviolea. 

Pokope la Sunradii ne plus lumizas mem la somiti di la maxim 
alt arbori; nur la cielo en lua infrajo esas incendiizata da la lasta 
fairi vesperala. Balde la nokto extensos sua mantelo sur la 
montetal agri, sur l’aquizata prataro, omnube sur la valo, 
omnube sur la ruro. 

Lore, en la kalmeso di l’aero, de fore audesas klokal sono, di la 
Angelus, qua venas memorigar da l’anmo emocigata la sublim 
Artisto di la Naturo. 


H. DEVANNES 
1914 

BRUISETI 


Tra l’aero tote kalma 
Dum vetero kelka varma, 
Bruiseti su audigas 
En la ruro ed gardeni. 

Oli venas del foliari, 

O de la herbaro densa, 

Oli esas la susuro 
Dil Naturo somerala, 

Dum instanti di silenco, 
Kande nura li audesas 
Sen ke li mem trublas ica. 

Inter oli on distingas 
La zumado di l’abeli, 

Qui ad la koroli fresha 
Flugas por prenar rapide 
Suko funde lokizita. 

Bruiseto esas anke 
Ul gorgei tante febla 
Ke li semblas murmureto 
En ramari ube jacas 
La shirmata mikra nesti. 

Altra audajeti venas 
del vibradi metalatra 
Di la grilii en l’herbaro 
E del plaudo ne haltanta 
Di vicina rivereto, 

Qua pasante, kuras, trotas 
Inter stoni en la prato. 

E pos ita jorno bela, 
Kande la silenco regnos, 
En la nokto nur on audos 
Ica fluo trotetanta. 


Henry DEVANNES 
1914 

DANJEROZA AVENTURO EN ALBERGO 
DI LA PUSTA 


En la lasta kayero dil Weltsprache - germana jurnalo por 
internaciona linguo - Dr. Hermann deskriptis la charmi e ravisi 
di la vasta stepi hungariana nomizita “Pusta”, e finas la deskripto 
per yena alineo: “E la voyajero en la Pusta, exaltita dal auroro, 
sufrinta la torideso di la misterioza nokto, serchas repozo en la 
simpla albergo di la Pusta”. 

Me volas en la sequanto rakontar aventuro quan tala voyajero 
subisis en albergo di la Pusta, e quan il ipsa rakontis a me. 

Ta voyajero esis famoza botanikisto, qua intencis examenar e 
studiar la plantaro di la Pusta. Equipita per omna helpili por 
kolektar e konservar la planti, il portis en sua posho anke 
revolvero charjita, pro ke il esis avertita, ke en ta regiono 
trovesas kelkafoye anke raptisti. 

II venis en sua migrado ulvespere a solitara albergo di la 
distrikto Alfold. Fatigita e hungranta il demandis manjaji e 
drinkaji, quin la hosto adportis. 

Saturita il pregis, ke la hosto duktez il a dormochambro. Ma 
tala chambro ne existis en la simpla albergo, e pro to la hosto 
duktis la gasto sur simpla skalo en la spaco sub la tekto, ube feno 
konservesis. 

Ibe la gasto sen desmetir la vesti kushis su sur la feno e kovris 
su per kaval-kovrilo. La repozeyo ne esis tre komfortala, ma se 
on esas fatigita, on povas dormar omnaloke. 

Ma la dormo balde interruptesis per lauta parolado di homi en 
la infra chambro. On audis multa ruda voci di hungariana 
pasturisti qui tre vivoze parolis inter su e kun la hosto. Ne 
komprenante la linguo hungariana, la gasto ne povis saveskar, 
pri quo la viri diskutis. 

Ma segun kelka singla vorti il suspekteskis, ke la viri parolis 
pri lu ipsa. Pos kelka minuti la viri cesis parolar laute, ma duris 
milaute sua interparolado. La gasto esforcis audar, quo eventis. 

Quante il emoceskis, audante, ke ulu acensis la skalo. Preske 
nevole il tiris la revolvero ek la posho e tenis ol en la manuo sub 
la kovrilo. La pavoro augmentis, kande il regardis en la 
miobskureso la kapo di homo, qua tenis granda kultelo en la 
dextra manuo. 

“Esas evidenta”, il pensis, “ke ta homo volas asasinar me por 
raptar mea pekunio”. La kordio di la gasto forte pulsadis, kande 
il pensis pri la situeso. II ja aprochis la fingro a la langeto di la 
revolvero por pafar kontre la raptisto. Ma ica ne proximigis la 
kultelo al semblanta dormanto, ma levis la brakio ad supre, ube 
sur ligna stango pendis kelka peci de fumizita karno. 

Quante la gasto sentis su liberigita de angoro, vidante, ke lua 
hosto tranchis la kordo, qua tenis la pendita karno. 

II dankis Deo, ke il ne pafabis la senkulpa hosto, nam se il 
facabus lo, l’amiki di la hosto certe mortigabus il. 

La hosto decensis kun la karno, e balde la gasto audis, ke la 
viri manjis e drinkis sen agar irgo danjeroza. Longe il neplus 
povis dormar, erste cirkum la matino il dormeskis e vekis erste, 
kande la suno eniris lua repozeyo tra la fenduri di la tekto... 

Dum la dejuneto il konfesis a la hosto, quante proxime il ja 
esis dum la nokto por mortepafar lu. 

Ma quante il astonesis, kande la hosto respondis per altra 
konfeso. Ica rakontis a sua gasto, ke la viri fakte volis mortigar 
lu e raptar lua pekunio, e ke il sucesis impedar lo, per ke il 
promisis regalar la raptisti per bona peco de karno e kelka boteli 
de bona vino. 

Tre emocigita la gasto prenis la manuo di la hosto, e presante e 
sukusante ol, il deklaris ad il sua maxim granda gratitudemeso. 

II volis anke rekompensar la hosto per granda donaco, quan la 
hosto preske kun indigno refuzis. Lore la gasto ofris a lu sua 
revolvero kom memorigilo, dicante ke il ne plus bezonas tala 
armo en lando, ube la fideleso dil hosto esas la maxim granda 
protektilo. 

La hosto aceptis lo joyoze, e li adiis kom amiki. 

L. von PFAUNDLER 
1915 

LA NIGRA MILITO 


Dum ica tempo doloroza e funesta ni recevis multa komunikaji 
imprimita ed skribita de multa mondolinguani en multa landi. 
Remplase respondizar omna komunikaji, ni hike enuncos kelka 
reflekti. 

Ni expozos nulo pri la temperamentoz adversi mondolinguana, 
qui komunikis a ni sua personala opinioni pri nia existado ed 
agado e deziris a ni komoda voyajo aden regioni kun klimato plu 
varma. Ni pardonos li, nam ni volas kredar, ke li persequas idei, 
pri la santeso di qui li esas konvinkita. 

Ni nek anke volas blamar ica mondolinguani en la nacioni 
militanta, qui uzas sua respektiva lingui artificala e sua organi 
mondolinguala por justifikar la milital agado di sua respektiva 
nacioni e por pruvar, ke la yusteso integre ed exkluzive esas sur 
“nia” latero. 

Ma kande li partoprenas la “nigra milito” interlansante fetida 
inko-bombi de invektivi ed akuzi e veraji pruvenda, pruntita ek 
la richa provizuri di la nacionalista jurnali, e samtempe kun 
granda gesti afektacas ardoroz amo a la tota homaro e lamentas 
pri lo mala di nia pekoza mondo, lore ni sentas ni obligata dicar 
a li, ke li ne nur nocas sua mondolinguala afero e kompromisas 
omna mondolinguani inkluzite su ipsa, ma ke li anke facas 
flagranta hipokritaji repugnanta quale lepro. Agro seminizita per 
drako-denti ed arozita per krokodil-lakrimi esas mala 
plantacerio di paco-palmieri. 

Tamen existas un ecepto: nia samideani. 

Ni joyas povante konstatar lo. Fiera sudominaco e sublima 
espero pri nova morgo-jorno karakterizas omna enunco di la 
heroo mutilita en la trancheo, di la trauranta parento, di la 
sufranta familiano. Ta simpatio ed antipatio, quan nur la 
kadavro indijas, ne perturbas che nia samideani la equilibro di 
sentimenti, qua esas necesa por justa konkluzi e por 
kunlaborado por la progreso e por la kulturo. 

Se ulu questionus ni pri l’adreso dil exilita koncio homarala, ni 
sen hezito respondus: laldistaro. 


P. AHLBERG 
1915 

SUPER LA LUKTI 


Por multi de ni, per IDO, stranjeri en omna parti de Europa 
divenis amiki, e ne poki de li esas Germana od Austriana. Direta 
komunikado inter ica landi e Britania nun ne esas posibla, ma 
Ido furnisas facila komprenilo, qua vinkas ica desfacilaji. 
Korespondado tra neutra landi esas ankore posibla, e multa de 
nia amiki en Dania, Suedia, Holando, Suisia ed altraloke sempre 
agis kom mediacanti inter amiki militanta un kontre l’altru. 

Nuntempe poka personi judikus individui kom blaminda pro la 
kulpi e neperfektaji di lia rispektiva guvernerii; ma nula idisto, 
qua posedas la konoco dil homal karaktero exterlandala, 
posibligita nur per tante flexebla e neutra moyeno kam 
l’internaciona linguo, aceptus la stupida doktrino, ke ula populo 
povas esar klasifikata ed etiketizata engrose kom bona o mala, 
aminda o kruela, loyala o trahizema. Fundamente ni omni esas 
homala kun omna ta infinita diversesi, quin la vorto implikas. 

Del historio on savas ke, dum la Peninsulara militi, nia soldati 
kampante ne diste de ti dil enemiki, ne rare kune manjis komuna 
frugala repasto ye la fino dil jorno. 

En la nuna milito, ni lektas pri Germana soldato, qua livis sua 
trancheo e facis to, quon il deskriptas kom la maxim bona 
repasto manjita depos multa semani, e rivenis a sua milit-linei 
kun la bona deziri di sua Britana hosti. 

Letro sendita tra Suisia ad una de nia Britana Idisti naracas la 
fakto, ke la skribinto Germana Idisto, vizitis la Britana soldati en 
un del koncentro-kampeyi e per mikra donaci de tabako e 
germana monetopeci probis komfortigar li tam bone kam 
posible. 

Ici esas nur kelka de la kazi, ma oli montras quale la homal 
karaktero segun sua maxim bona aspekti triumfas super la 
mekanikal horori di moderna militado. 

Ni ne povas priventar la milito, ma ni povas minigar la 
neyusteso. 

Se ni ne povas agar altre, ni povas probar interrelatar kun nia 
amiki en Germania ed Austria. Ni havas extensita organizuro, e 
nun esas la tempo por uzar ol. Nulu sugestas, ke ni devas 
abandonar nia amiki en federita e neutra landi e restriktar ni 
tote a German ed Austrian Idisti, ma fortunoze mezavoyo esas 
posibla. La feldo di nia influo ne esas vasta, ma lo ne esas motivo 
por ne esforcar, segun quante ni posedas la influo. 

Europa ya mi-konvinkesas, ke la milito esas hororinda eroro, e 
pos la nuna experienco tante terorigive proxim a ni omni, irga 
movado, qua tendencas incitar plu bona internaciona konkordo, 
esus aceptinda e pruvus esar pazo a la realigo di duranta e 
yustoza paco, fondita ne sur la povo ma sur la homal simpatio 
inter diversa nacioni. 

Ne esas necesa emfazar multe la praktikal latero mantenar 
komunikado kun nia amiki en la lando dil enemiki. Per Ido e nia 
organizuro matri povas recevar novaji pri sua soldat-filiuli, 
spozini ed infanti pri sua spozuli e patri, e granda nombro de 
servo-skopi advenas a nia pensi. Ido ne esas nur linguo por la 
vizioneri, habitanta nur en revo-lando dil futuro, ma ol esas 
cadie, segungrade olua nuna organizuro permisas, a la servo di 
omni qui volas uzar ol. 

Ni omni regretas la indiferenteso, qua antee deprenis del L.I. 
kelko de olua utileso, ma ni joyas pri la kazi, ube ol pruvis sua 
aparta utileso. 

Ni esforcez extensar la feldo di olua uzebleso. 

Servado por Ido esas servado por la homaro. 

SydneyJ. HOLMES 

Tradukis REEVE 
1915 

KORDIO DI MATRO 


Apene du monati ante la militesko, me facabis en “Ido- 
Propagilo” naraco pri lukto inter fiskal agenti e tabakala 
kontrabandisti, qua noktala lukton me partoprenis. Lore me ne 
imaginis, ke ta kombato-loko nomizita “La Chapelle de Lorette” 
divenos balde tante historiala pro la sangoza batalii, eventita ibe 
jorne e nokte sur ta monteto dominacanta la planaji duktanta til 
la frontiero. 

Mea restado en ta regiono e la nuna hororiganta milito 
rimemorigis da me lo sequanta. 

Dum somero, me facis inventarii di la tabaki che la kultivisti di 
ta planto. Lore me lojis en albergo rurala, ed ofte, pos dineir, me 
sideskis extere por repozar. Do ulvespere, me prenis tale stulo ed 
ekiris. 

Ye kelka metri de la pordo me videskis hirundo-yuno, qua 
falinte ek la nesto, jacis sur la sulo. Senpene me kaptis ol, dum 
ke la hirundo-matro, cirkum me flugante, kriis plendatre, 
vidante lua tenua mikro inter mea manui ruda. 

Vidante ta dolor matrala, me delikate pozis la jentila uceleto 
sur la bordo di fenestro e pozis mea stulo ye kelka pazi de ibe, 
permisante tale, ke la matro adportez nutrivajo. 

Dezirante lore konoceskar, til qua halto-punto la hirundo- 
matro venos proxim me, me repetadis mea manovro, til ke fine 
l’uceleto esis dop mea kapo, sur la fenestro-bordo. La matro, 
balde riveninte, sempre hezitis, ma lua yuneto esis hungranta, e 
lua devo komandis ad el ne hezitar; flugetante el venis e ... donis 
la bekedo. 

Me lore pozis lua yuno sur mea shultro; la matro rivenis. Me 
pozis lu en mea manuo, proxim mea pektoro, kun hezito e 
sendube kun kordio palpiteganta, la hirundo-matro, afrontante 
la danjeri, rivenis a lua yuno, e, vu kredos me forsan, dum ke 
lautavoce me atraktis ad mea ago l’atenco di personi ekiranta 
I’albergo, la matro donadis la bekedo, nutranta lua yuno. 

La manovro durabis apene triadek minuti ante atingar la 
rezulto. 

E kande me pensas a ta devota matro, kande me pensas a tanta 
yuna homi, qui ibe nomas, advokas en lia lasta sospiro lia matro, 
me pensas anke a la matri, qui tante doloroze sufris por duktar 
lia infanti tra la granda danjeri di la vivo til facar de li homi. 

E me sufras anke, komprenante, quante lia kompatinda kordii 
kontuzesas. 


E. FOUCHER 
1915 

TERO, OMNO-MATRO DI LA MORTINTI 


Matro tu di omni, Tero nigra, 

Tu ya amas same tua filii. 

Sub obskura e profunda tekto, 
Inter flori e dornoza bushi, 

Tu apertas a li domo sama. 

Kad en sudo, esto, nordo, westo, 
Mem irgube esas lia hemo; 

Irga qua mem esis lia linguo; 

Tu pri ico nule li inquestas; 

Li ya surda muta esas omni. 

E tu ne inquestas, kad li venas 
Ek la lito, ka de kombatagro, 

Ka del enemiko, od amiko. 

Tu nur riaceptas li en sino 
Tua, lia matro, Tero nigra. 

Matro, Tero nigra, tu sorgema 
Klozas dop li grava pordo, 

Por ke la bruiso dil milito, 

Nulte trublez lia dolca dormo, 
Tu dormigas li al sonjo sama. 

Lore sur la tombi tu kreskigas 
Verda herbi, flori odoranta; 

Tale do parturas sino tua 

En la kambio sempra dil materio 

Ek mortinta sempre nova vivo. 

Flori odoroza, filii tua, 

Quin kun tu genitis Deo-suno, 
Esas frati di la sepultiti, 

Qui en iti pluse vivas, 

Nam eterna esas omna vivo. 

Ita suno-filii delikata, 

Qui lumetas klare sur la tombi, 
Dil auroro esas la simboli, 

Qua indikas al dormanto jorno 
Dil por lu venonta rivivesko. 


I. HERMANN 
9 Nov. 1915 

LA PENSO DI COUTURAT 


Per sua matematikala e filozofiala labori Couturat recevis 
frequa okazioni konstatar la graveso di ta fakto, ke pensi e 
penso-movi esas expresebla per sistemi o serii de signi, qui 
posibligas kombinuri plu preciza e plu specala kam nia pensi 
generale povas efektigar. “La transiro di la filozofio aden la 
matematiko esas esencale traduko de la interna mondo di la 
pensi aden la mondo, quan sistemala signo-linguo formacas”. 
(Hoffding). 

La chefa verki da Couturat esas: De L’infini mathematique 
(1896), La Logique de Leibnitz (1901) e Les Principes des 
Mathematiques (1908), verki, qui omni traktas ilua chefa temo ed 
esas richa de interesanta explori e klara pensi. 

La studio di Leibnitz esis partikulare decidigiva, pro ke ca 
filozofo ja havis la ideo di la universala linguo, qua posibligas 
invento di nova ideo-kombinuri e formacus la bazo di granda 
enciklopedio. 

En la verketo L’Algebre de la Logique (1905) Couturat esas 
doninta expozo di generala logiko efektigita per helpo di signo- 
linguo analoga a la matematikala ed adheranta a la laboruri 
taspeca ja facita da Angla, Germana ed Italiana ciencisti. 

La lasta laboruro da Couturat esas diskurso, quan lu facis en la 
filozofiala kongreso en Bologna (aprilo 1911), diskurso 
publikigita en Revue de Metaphysique et de Morale (julio 1911), 
e di qua la temo esas la relato inter la logiko e la linguistiko, ed 
en kohero kun ico la relato inter “naturala ed artificala linguo”. 

La tale-nomizita naturlingui naskas per to, ke la homo en sua 
fervoro por expresar su rekursas ad omna posibla moyeni. 
Existas en la spontane naskinta lingui nekonciata logiko, qua 
havas la karaktero di la instinto. Omna linguala expresuro esas 
en su ipsa justifikata, same kam omna naturala produktajo esas 
lo. 

Ma dum la plusa developo di la linguo, anke tradiciono e 
kustumo pleas granda rolo e povas efektigar haltiganta influo 
(aparte sur la tendenco di simpleso), qua povas sentesar klare en 
la historio di la linguo. 

Hike on povas nun trovar aplikado por laboro, qua vizas a 
senrestrikta apliko di la tendenco di simpligo, e per to favorizar 
proximigo a ta logikala idealo, vers qua omna naturala lingui 
movas su senreflekte e tastante. 

Nejuste on nomizas linguo, qua esas la frukto di tala konciata 
laboro, kom artificala linguo. 01 nur durigas tendenco, quan on 
povas perceptar en la vivanta lingui ipsa ed obtenas per ica voyo 
avantaji quin li ne povas donar. 

En ica expozo ni certe havas la maxim klara expresuro di la 
koncepto di Couturat pri la L.I. 


P. AHLBERG 
1915 

LA HOMO COUTURAT 


II esis alta viro tre dolca, tre simpla, quan karakterizis doto 
egala por la revado e por manuagado di lo reala. II posedis 
persuadiva charmo; ed il vivis noble, sen ul egoismo, sen ul 
ambicio. 

Lua voco, kelke velizita, esis eloquenta, quik kande on 
diskuteskis pri la bel idei. 

II meritis feliceso plu longa. 

II poslasos varma regreti e memoreso perfekte pura, kandida, 
kun ta di sua tre alta e tre fier inteligenteso (Segun la “Figaro” 
(franca jurnalo)). 

Couturat esis fervoroza pacifisto, membro samtempe dil Paix 
par le Droit e dil Societe Frangaise d’arbitrage. Lua propagado 
pacifista su exercis sur la kampeyo di la linguo internaciona 
helpanta. 

Couturat esis idealisto, e serchante ta idealo, qua inspiris il e 
donis esenco e skopo a la granda parfaco di lua vivo, on trovas ol 
en la sequanta ilua enunco segun la filozofo Boutroux: “Nia 
preirinti kreis la familiala koncio, la societala koncio, la 
nacionala koncio; a ni apartenas kreor la homarala koncio.” 

En la realigo di ca homarala koncio Couturat identigis la 
granda skopo di la mondolinguo.... Ni do durigez, ube lu cesis, 
vers la fora skopo di la revata homarala koncio, e kun ilua 
lumoza kredo a “nova cieli e nova tero”! 


P. AHLBERG 
1915 

AD-AVAN TRANS LA TOMBI 


Nia eminenta e tante regretita pioniro L. Couturat, ye poka 
tempo ante sua morto, en letro sendita a nia samideano P. 
Lusana, okazione di kruela trauro, qua frapabis ilca e lua familio, 
skribis la sequanta vorti: 

“Ad-avan, sempre ad-avan trans la tombi!” 

Ni devas konsiderar ica vorti kom sakra legado spiritala, kom 
superega konsilo donita a l’idistaro da ilta, qua tante laboris por 
olu dum sua vivo. 

Pluse, pro la doloroza nuna tempo, qua plenigas Europa de 
tombi, ica superega frazo kontenas duopla valoro en lua incito 
por durar sempre e kurajoze nia Idal agado. 

Plu multe kam anteatempe nia linguo esos dezirinda e precoza, 
kande, pos la sangoza tempesto, la populi deziros facile e rapide 
interkomunikar en la quieteso di pacala stando de multa yari 
dezirata. 

Ido povos esar ta facila e rapida komunikilo bezonata. 

Ni ne obliviez la granda rolo, quan nia linguo povos plear en 
l’internaciona relati, e memorante la frazo da nia granda pioniro, 
ni dicez: 


“Ad-avan, sempre ad-avan trans la tombi!” 

H. DEVANNES 
1915 

LA CHARO 


En revo me vidis (kad omna poeti 
Ne revas senhalte?) en revo me vidis 
Ul charo tranata da blanka kureri, 
Kavali samgrade fort ed eleganta 
Qui semblis per flugo prefere kam kuro 
En polvo nubatra pasar spumifante. 

01 same aspektis kam bela quadrigi 
Quin olim populi pasione atencis 
En la vast areni sunoze brilanta. 

Ed anke la Suno, en mea revado, 

Sur omno dissemis radiaro lumoza, 
Talmode ke mea charmiva vidajo 
Tot envelopesis da ora nubaro. 

Virino kovrita per blua tuniko 
En fiera posturo sur ita quadrigo 
Starante, la kuron habile direktis 
Tenante guidili nur dextre per manuo 
Dum ke per la brakio sinistra tensita 
El semblis avane montrar kom la skopo 
Ul vorti lumanta qua brilis an cielo; 

Li esis: PROGRESO, HOMAL IDEALO. 
Tal quale diademo sur fronto pozita 
Steleto videsis en blanka klareso 
Ye E kapo blondora di la dukterino 
E sharpo lejera ondifis ye 1’ vento 
De shultri semblanta flugar forprenite. 
Da ita spektaji me restis kaptita 
En mea revado ed anke trublita; 

Ma voco subite audesis proxime, 

Parolis dicante: Poeto revema 
To quon tu spektadas prizentas bonajo 
De longe vartata. La fiera homino 

Qua tale rapide ta charon direktas 
Ad skopo qua lumas, Progres-Idealo, 
Bel esas la linguo quan omni deziras. 
El esas rejino stelokronizita 
E lu personigas en ta splendideso 
La linguo helpanta, qua donos al homi 
L’interkomuniko e forsan la Paco. 


H. DEVANNES 
(+ 1916 ) 

ITERE VIVO! 


Quale la kapi, quale la membri, 
quale la korpi, ve! lacerita, 
spiki falchesis anke sur l’agri, 
ube tempesto, sturmo sangoza, 
pasis omnube kun mortigili, 
en fremizadi longe sizanta. 

Spiki oratra tale falchesis. 

Kun li la Vivo, qua ek la sulki 
sub la sunlumo forte kreskabis, 
stulte prenesis, e sur la sulo 
jacis nur Morto. Semblis ke bela 
Vivo nultempe esas venonta. 

Deo potenta, Rejo dil Mondo, 
a lu donacez la dezirata 
Paco, qua vidos Vivo itere 
sur la landagri seminizita, 
en la oratra spiki ed anke 
en la homaro fine quieta. 


H. DEVANNES 
Junio 1915 

SENTENCIEK “HAVAMAL” 


“Havamal”. - “La kantiko dil Alto” (Oden) - esas famoza 
poemo del epoki dil anciena skandinavi. 01 kontenas kolekto de 
sentenci e rejimala preskripti, klare lumizanta la etikala 
vivokoncepto di nia pagana preavi. 

Havamal esas un ek la chefa dokumenti dil kolektala verko 
“Edda”, literaturala trezoro di alta valoro. L’anciena skandinavi 
parolis la “norrona” linguo, qua transvivas nur poke chanjita, en 
la islandana linguo, en qua la “Edda” esas kompozita. 

Importas savar, ke ta transvivo esis posible nur per la izoleso 
dil Island; en Skandinavia ipsa la linguo expozesis a la influo dil 
vivo e fine transformesis aden la tri fratala lingui dana, norvega, 
e sueda. 

Esas mencioninda, ke la experta filologo, qua facis la sequanta 
Ido-traduko (ek la originala linguo) dr. Sveinbjornsson, esas 
islandano. 


Nulu esez 
tro sparema 
dil havaji 
aquirita. 

Quon por amato 
on destinis, 
ofte on sparas 
por abominato. 
Intenci ne sempre 
realigesas. 

Plena staplin 
me vidadis 
che la grasoza 
Fitjung-idi. 

Nun ilci portas 

mendikal bastono. 
Esas richeso 
nekonstanta 
quale okuli 
palpebraganta, 
del amiki 
la minim fidinda. 

Propra domo, 
irge quante mikra, 
preferinda esas 
kam mendikado. 
Heme hemestro 
omnu esas. 

Quankam lu posedas 
nur du kaprini 
e mizeroz kabano, 
preferinda esas 
kam mendikado. 

Quale mikra lagin 
cirkumas streta rivi, 
tal ank’ eventas 
pri menti homala. 
Omni ne divenis 
egale sagaca. 
Omnaloke homi 
esas nur duima. 

Dezirinda esas 
ke omnu esez 
meze saja. 

Nulu presavez 
sua destinaji. 

Tamaniere esas 
la mento maxime 
senchagrena. 

Sveinbjorn SVEINBjORNSSON 

1916 

DU ANEKDOTI 


Ante kelka yari, me, kamarado, qua savis la Italiana linguo, ed 
Italiana kolego qua parolis nur sua patrolinguo dialektoza, kune 
vagis en Como (en Italia) ed admiris olua marveloze bela 
cirkumaji. 

Ni babilis vivace sen pedostrokar, me komprenigis me per Ido 
exkluzive. Fine mea kamarado questionis la opiniono dil Italiano 
pri mea parolo. 

“Nu, ica respondis, il posedas astonanta habileso selektar la 
justa vorti e kompozar facile komprenebla expresuri, ma, ma! 
ilua konoco pri la Italiana gramatiko ... Madonna!” ed il 
kompateme sukusis sua kapo. 

“Or il ne parolas Italiana,” mea kolego replikis. 

“Ho, klameskis l’Italiano, il parolas Hispane, me devus 
konjektir lo!” 

...Altrafoye, kande me servis en la konoro, kamarado enkuris e 
klamis: “Quik aden la tribunalo! la judikisto vartas tu!” - “Quo 
esas?” - “Me ne savas, ma movez la gambi!” 

Nu, me “movis la gambi” e balde stacis koram la judikisto. 

Esis neordinare multa homi en la tribunaleyo. Sen irga 
preexpliko la severa judikisto komencis lektar raporto pri 
tumulto, en qua hispana klauno di cirko esis recevinta solida 
vango-frapo - sakrilejo pro qua il postulis la maxim severa 
puniso di la lego. Sincere dicite, me komence deziris egala 
manuago a ta bon amiko, qua indikis me kom interpretisto 
judiciala. 

Nu, la klauno esis inteligenta homulo, e me sucesis 
kontentigante per Ido interpretar la questionaro. 

La tribunalo adjudikis puniso a la violacinto e kompensajo a la 
klauno. Or kande la interesati pos la kunsido venis aden l’avan- 
chambro di la tribunalo, la konocati e kamaradi dil klauno 
kuriozeme questionis ilca, qua linguon me uzis. 

L’artista cirkano de la lando dil hidalgi lente krucumis la brakii 
sur la pektoro e kun mieno di blazita matadoro respondis: 
“Latino!”. Konkluzo praktika: Parlernez Ido, e tu divenos tua 
propra Mezzofanti! 

P. AHLBERG 
1916 

ZEPPELINI 


Esas serioza afero ica Zeppelini, ma l’afero havas anke drola 
latero. Ek mea humuroza okuli me vidas eventi, qui esas forsan 
kelkete lektinda. 

Kande la Zeppelini flugas super la domo, lia prezenteso 
certigesas, nam on audas neerorive la z...z...um...o dil motori. Se 
la Zeppelini pasas super la domo, kande on dormas, esas nur la 
hivernanta enti, qui povas transdormar la probo. 

Omna homo diferas, komprenende, ed aceptas l’aeral invadi 
segun sua propra individuala temperamento. 

Exemple la matematikisto vidas en la evento okaziono por 
kalkular - se tempo permisas e lu ne esas bombagita, la 
probablesi relate la risko apartenanta a la vizito e la konsequanta 
acidenti e mortaji: 

1. Kad la Zeppelino intencas faligar ula bombi; 

2. Kad ol falos en od exter l’areo, en qua lua domo situesas; 

3. Kad on ja asekuresas relate vivo-risko, e 

4. 5. 6. e la sequanta faktori, til lu esas kontenta. 

Dum la kalkulo mentala konflikto gradoze okupas la mento e 
nesupresebla emociono afektas la genu-junturi. 

Lu pozas su en la lito ed extensas la oreli - se to ne esas tote 
perdita povo - por plu bone audar. 

“Esas ventoza nokto, ed me esperas, ke nula Zeppelino povas 
nevar. Askoltez!....Qua sonon me audas? No. 

Esas Zeppelino! Yes! No! Yes! No! Esas nur lokomotivo en la 
staciono”. 

Lore la spozino mivekeskas e questionas: “Kad vu audas 
kanonopafado, o kad me sonjas?” 

“No, mea kara, dormeskez, e fidez a me, ke vu esas sekure 
hike, nam segun mea kalkulo, la posiblesi...” 

Lore on audas kanonpafado ed quik la patro ekliteskas, por plu 
komplete vestigar su. 

Quik pos ke il instalabis un gambo en un gambo dil pantalono, 
on frapas an la pordo. “Matro, Patro! kad vu audas la pafi?” 

La patro quik enliteskas nur pantalonizita til un del gambi, e la 
matro klamegas a la pordo-frapantino: “Rienirez vua lito e 
dormeskez; patro defensos la tota domo”. 

“Ma me ne povas klozar okulo, dum ke Zeppelini jetas bombi 
sur ni e nia hundeto en la gardeno. Ed ultre to me ne povas 
repozar, pro ke mea ventro tumulteskas violentoze.” 

“Rienirez aden vua lito, mea kerlino”, repetas la matro ad la 
tremanta filiino “e kushez sur vua ventro, por ke ol ne forkurez 
de vu!” 

Lore la filiino desaparas, e la patro por demonstrar la 
responsiveso a la fido, quan lua spozino repozigas sur lu, parolas 
grave: 

“Mea kara, segun mea opiniono ni esas sekura. Per kalkulo di 
probableso apartenanta ad ica aeral invadi ... (Lu tusas vigoroze) 
... Quanta nombro de bombi segun vua opiniono, falas po 
metroquadrato?” 

- “Ho, kushez sur vua boko, por ke vu ne povez babilar tale! 
Bon nokto!” e kun ica respondo tante konkluziva la spozino 
dormeskas profunde. 


C. REEVE 
1916 

DUM LA MILITO 


(Tristigiva hori.) 

Plombea esas la cielo; ne premiso di bela jornedo. Semblas 
preske ke plomba kovrilo esas super nia kapi. L’aero esas 
pezoza, saturita per sturmo. 

On sufras pro nedefinebla doloro, l’anmo esas tristigita da 
nekonocita e depresanta tristeso ... 

Pro mil kauzi nia ento sufras. 

De tri dii ni privacesas de posto, l’unika kozo qua proximigas 
ni a la mondo ed a la vivo. La nivo e la mala vetero impedas 
komunikar. 

Mil tristiganta ed opresanta pensi trairas mea cerebro 
nuntempe kustumanta facar altro kam fantaziar. Mili de 
nesatisfacita questioni en mea mento.... 

Ha! povar nune audar la dolca voco dil matro, havar ula 
konsilo de ta persono qua plu multe kam omnaltra esas por ni 
kara en la mondo, posedar adminime kelka vorti di elua skriburo 
... Vice lo, nulo. 

Tu regardas cirkum tu, ed esas sempre la sama vizaji, omna 
trista e pro tristeso forsan mem plu multe sentata kam la tua, 
esas la sama amiki qui konsolacas tu e quin tu konsolacas, 
intertrompante su reciproke, havante l’iluziono prokurir a tu 
joyo, quankam kurtega e subita ... 


L. RAITERI 
(Milito, 18.1.1917) 

LOUIS COUTURAT 


La meritoza sekretario dil Ido-Akademio, nia neobliviebla 
eminenta samideano L. Couturat repozas ja dum tri yari en la 
streta loko, lu, di qua la fruktifanta idei humana, kom 
mondolinguisto e kom filozofo, ne konocis spacala limiti, nek 
repozo. 

Quante plu on konoceskis la rara karaktero di ca homo, 
persone o per lua verki, tante plu sizesis da lua afableso e da 
kurta klara e konvinkiva expresmaniero di logikisto. 

Loyala, nobla karaktero, Couturat ne reaktesis en la diskuti 
ciencala ye objecioni mokanta e sarkasmala pro kozal intereso. 

Ma kande diskutero uzis ne loyala, fripona kombatmaniero, 
quale ula fundamentisti, lore nia Couturat, en sua yusta iraco, 
replikis, akre l’argumenti falis stroko pos stroko sur la kapi dil 
senreflektemi. 

Ma Couturat esis anke una de la maxim laborema homi, quin 
me konocas. Ton demonstras exter lua matematikala, filozofiala 
verki e lua giganta Idala produktaji, yena devizo, quan il, segun 
lua propra vorti, heredis de sua patrulo: “Se tu havas ulo facenda 
morge, facez ol cadie, e se tu havas ulo manjenda cadie, 
konservez ol por morge”; nam multi qui semblas vivar en 
eterneso dicas “Vartez, morge, morge”. 

E nia genioza Couturat kreadis, quale nur genii kreas. 

J. de LJUSTINA 
1917 

LULKANTO DI CELIBA MATRO 


Dormez dolce filieto, 

Sub la gardo dil matreto, 
Deo sendas del cielo 
A tu sua gardanjelo. 

Ka necese tu advenis, 
Tuan matron me divenis? 
La povrega me yunino, 

La celiba me patrino? 

Qua amoris tua matro 
E divenis tua patro, 

II departis en milito 
Spozo ne, nur fiancito. 

II kombatis por la hemo, 
Yuna forta kombatemo, 
Tua patro ne rivenis, 
Mortviktimon il divenis. 

Ube nune kovras tero, 

La heroa kombatero, 
Bona Deo lo nur savas, 
Patron, filio, tu ne havas. 

E nun ploras mea matro, 
Maledikas mea patro, 

Pri me shamas la fratini, 

E men mokas la vicini. 

Mama filio multe amas, 
Mama pri lu nule shamas, 
Deo filio benedikos, 
Matron il ne maledikos. 

E se tu ravize ridas, 

Me okuli tua vidas. 

La cielo apertita, 

Omna sufro obliviita. 

Ta qua sorgas pri uceli, 

E qua nutras la abeli, 
Anke ni ne abandonos, 
Anke a ni pano donos. 

Dormez dolce filieto, 

Sub la gardo dil matreto, 
Deo sendas del cielo 
A tu sua gardanjelo. 


L HERMANN 
10 februaro 1917 

LETRO EK TRANCHEO 


Kar amiko! yen ideo 
Pri la vivo en trancheo. 

Magra karno, harda pano, 

Ne tro plena la stomako. 

Rara biro, varma aquo, 

Por la pipo nul tabako. 

Vice lito en la chambro, 

En kaverno la hamako. 

Vice la kuliero de arjento, 

Nur kuliero de tombako. 

Mem se plu sengrasa la manjajo, 
Vice biro, varma aquo kom drinkajo, 
Nule perdas en torako 
Nia kordio la kurako 
Til venonta la atako, 

Ni suportas vivo en trancheo; 

En l’atako helpos bona Deo — 

Ni kombatos sen ul tremo, 

Por la patrio, nia hemo. 


Nekonocata Germano 
1918 

ULU, QUA NE SAVAS, QUAN LU ESAS 


(Tragikomedio) 

Por plu bone komprenigar la rakonto, me volas unesme kurte 
skisar la ceneyo di tragikomedio pleita en nia urbo (Graz): 

Hotelo, ye “Reda bovo”, la gardeno di la hotelo vicinesas la 
gardeno di kuvento di franciskani. La franciskani kustumeskas 
pendar sua lavita e netigita froki an la komuna hego di la du 
gardeni por sikigar li. La froki restas ofte mem dum la nokto an 
la hego. 

En la hotelo esis chambro-servisto Yohano generale diligenta, 
ordinema, sobra viro, ma omnatrimestre lu ebrieskis tante, ke il 
jacas senkoncie dum dek til dekdu hori. La hotelo frequentesas 
da kustumala gasti, inter li esas yuna petulema farsero. E nun 
komencas la tragikomedio: 

Eventas ke la trimestrala ebriesko itere acesis la chambro- 
servisto Yohano, e lu jacas senkoncie en la lito. Samavespere 
pendas anke plura froki di la franciskani an la hego di la du 
gardeni. 

La mencionita farsero propozas joko, quan la bonhumoroza 
gasti quik exekutas. Li deprenas una de la froki, vestizas per ol la 
ebriega, senkoncia chambro-servisto e portas lu a la pordo di la 
kuvento. 

Kushinte lu avan la pordo, li sonigas la klosheto di la kuvento 
e forkuras. 

Balde apertas la pordisto la pordo e trovas la senkoncia 
kunfrato nekonocata da lu. 

Lu reportas ta stranja evento a la prioro di la kuvento. 

Ica imperas, ke on portez provizore la stranjera ebria kunfrato 
en ula de la vakua celuli, til ke lu pardormos ed itere sobreskos. 
Morge matine la prioro ipse facos lo necesa. Ta impero 
exekutesas, kande ye la sequanta matino Yohano vekas, il vidas 

su en stranjera chambro e ne povas komprenar, quale lu venas 
ad hike. 

Ante ke il tote koncieskis, advenas la prioro, akompanata da 
multa monaki. 

Unesme exhortinte e severe reprimandinte a l’astonata Yohano 
lua ebrieso, il questionas lu: 

“De ube tu venas, frato? quo esas tua nomo?” 

Yohano stupide regardanta la prioro respondas: 

“Me pregas, questionez en la hotelo ‘Reda Bovo’, ka la 
chambro-servisto Yohano esas heme. Se lu ne esas heme, lore me 
esas la chambro-servisto dil hotelo ‘Reda Bovo’. Ma - se lu esas 
heme - lore me ne savas, quan me esas”. 


I. HERMANN 
1918 

KURAJO EN DITRESO 


Ni parsuportas! 

Ne plus suportebla esas vivo, 

A qua mankas la nutrivo. 

Pri nutrivi kreskas sorgo, 

De cadie a la morgo. 

Sempre plendas nune la spozino, 

Pri mankanta sukro e farino, 

Pri mankant karbono, ligno e petrolo 
Por varmigo e lumizo dil lojeyo. 

En obskura chambro apud forno kolda, 
Me nun sidas e tremetas, homo olda. 
Restriktita la repasti, 

Augmentita dii di la fasti. 

Karno nu unfoye en semano. 

Kelkafoye mankas mem la pano. 
Maxim regretinda fakto 
Esas manko di la lakto. 

Hungro esas nun koquisto. 

Dil manjaji yen la listo: 

Pomosheli, surogato di kafeo, 

Nur surkruto kun terpomi por dineo. 
Por supeo luncho de maiza pano 
Butrizita nur unfoye en semano. 
Kelkafoye jonglas l’imagino 
A me per desero e per vino. 

Granda esas anke la mizero 
Por la pasionoza me fumero, 

Se me lektas sur la plako 
La afisho “nul tabako”. 

Sigareto e sigaro 
Esas anke rara varo. 

Pro to sizas me la pipo 
Del anciena olda tipo: 

Me per fagofolii ol plenigas 
E la fumbezono kontentigas. 

Maxim grande esas sorgo pri vestaro. 
De la shui me posedas nur un paro, 

E sub ol la suolo lacerita, 

Supre ledro rapecita. 

Un kamizo, un nur pantalono, 

E sur ica esas nul butono; 

Redingoto esas ragizita, 

E surtuto hipotekizita. 

Obtenebla nova vesti 
Nur per ofical atesti. 

Mem se kreskas la malaji, 

Diminutas la manjaji, 

Plu meskina esas la vestizo. 

“Ni parsuportas” esas la devizo. 


L HERMANN 
(Graz) 1918 


122 



NIPRODUKTEZ VALOROZA TEXTI 


Se ni volas retenar la homi, qui komencis ja lernar, se ni volas 
atraktar ne nur la idealista minoritato, ma omnu, se ni volas, ke 
Ido esez vere mondolinguo uzata da la amasi, ne nur da kelka 
mil amatori, quale nun, ni mustas facar ol atraktiva per texti 
valoroza. 

La precipua skopo di la movado esas la produkto di valoroza 
texti, ne la agitado. La libri ipsa propagos la linguo, quale ol 
eventas anke che la nacionala linguo. 

Se ni havos verkaro valoroza e rapide kreskanta, la homi 
neidealista lernos ank Ido. La homi esas ja tedata da la multa 
cieli, quin on promisas a li en la futuro, se li renuncas en la 
prezento. 

Me povas persuadar pri la utileso di Ido samnacionano, prefere 
se me montras a lu unika verko da eminenta Holandana autoro, 
kam per la maxim persuadiva argumenti, nam la profito esas la 
maxim bona argumento. 

...Ni mustas donar reala fundamento a nia movado, ed ica 
fundamento pocas esar por ula linguala movado nur la produkto 
di valoroza verki en ica linguo. 

La mondolinguo havas la destineso konocigar la kulturo di un 
naciono por altra nacioni. 


Albert LANTOS 
(Budapest) 1919 

VERA KULTURO 


Me volas repetar emfaze la paroli da D-ro Lantos: la 
fundamento por la Idala movado povas esar nur la produkto di 
valoroza verki en nia linguo, e pluse “Nia samideani merkez, ke 
li skribez nultempe por lia samideani ma por la mondo.” 

Ica du enunci indikas la vera kulturo por L.I. impedonte ke la 
linguo divenez idiomacho nur por kambiar postala karti e por 
sterila societala flirtado. 


E. PIGAL 
(Wien) 1919 

KELKA BONA E MALA PROVERBI 


Tempopa rankoro rifreshigas l’amoro. 

Suportar mizero posibligas espero. 

Vinkar mal instinto maxim bela vinko. 

Quante lumoza tante ombroza. 

Ube mielo ibe abelo. 

Multa personi mult opinioni. 

Prefere guteto de feliceso kam bareledo de sajeso. 
Voyajar: la direta metodo lernar. 

Admiro laudas, amoro silencas. 

Ludo, homino e vino duktos a la ruino. 

Mala homi havas nul kansoni. 

Examenez kozi omna e selektez la maxim bona. 

Felice vivis qua celite vivis. 

Super libereso personala stacas amo homarala. 
Komplezemo aquiras amiki ma vereso genitas enemiki. 
Erorar esas homala, pardonar Deala. 

Qua donas multo satisfacas multi. 

Prefere meskin en honoro kam richa en des-honoro. 

Qua volunte prestas, ne volunte pagas. 

Esas facila kritikar ma desfacila plu bone facar. 

Ye oportuna tempo sparero helpas kontre mizero. 
Kurajoze entraprezita esas miganita. 

La repento esas del vertui printempo. 

Laboro e laboruro rekompensas per plezuro. 

Nulo esas plu stulta kam stulta ridado pro nulo. 

On devas konsilar ma anke konsilon aceptar. 

Guti sencese falante ehkas stonexkavante. 

Avareso la maxim povreso. 

O. BRESNY 
1919 


125 



RURALA DIO EN AUSTRALIA 


Quante felica esus la homaro se omnu povus vivar en la 
cirkumaji maxim plezanta a lua gusti! 

Me citas mea propra kazo kom exemplo. Me amas la ruro; ma 
pro ke me ne posedas la moyeni suficanta por vivar en la quieta 
paco di la ruro, me koaktesas kontentesar restante en la urbo 
kun lua fumanta kameni e leda bruisi e trovar muziko en la 
tiktakado di mea skribmashino e revar pri la kansoni dil uceli en 
la foresti, quin me ne audas reale. 

Recente me juis un ek ta dii ideala. Me esis absolute en la ruro, 
preske cent mili de la urbo. Tre frue matine me promeneskis, 
kun bastono en la manuo e pipo en la boko, acensante trans la 
rosoza gazono a la monteto-somito, ube me sideskis sur falinta 
lenio. 

La suno ja acensis e brilis dolce, e la uceli en la bushi kantadis 
tante forte ke me timis, ke li ruptos lia gutureti. En la valo infre 
jacis bone ordinita frukto-gardena vilajo. Hike ed ibe stacis 
diversa-speca domi sur quadrata tereni dividita per hegi, dum ke 
inter li esis videbla plu mikra arei de nove plugita tero. Omnube 
cirkum me esis la belega verdaji, quin on povas vidar nur en la 
fruktoza vali dil Australiana sun-kisita ruro. 

An la obskura horizonto esis videbla la bluatra formi di ula 
montaro. Sinuifante cirkum la monteto-flanki infre, e duktante 
tra la valo aden la fora bluaji, esis blanka voyo alonge qua 
kavalo venis amblante lente, portante sen-shua puerulo, qua 
kantis tam laute kam lo esis posibla a lu. 

La pale blua fumo cirklifis vers la cielo de preske omna kameni 
en la valo. Quanta hastado sendube eventas interne la muri di ca 
dometi, me revis; nam la rurani, vi memorez, levas su e dejunas 
tre frue. 

01 esis ideala punto, un de ta loki ube me vivadus por sempre 
sen ultempe tedesor da la cirkumaji. Nula matinala jurnalo por 
trublar la mento; nula bruisanta tram-veturi por perturbar la 

pensi; nula venderi klamanta pri sua vari ye omna pazo - nur la 
cielatra quiesteso di la ruro e nulo plusa. 

Se me esabus poeto, me povabus skribar cent soneti, e tamen 
la fonto esabus regretinde ne-exhaustita; se me esabus 
manuagisto di pinselo e kanvaso, me povabus piktar belega 
pikturi dum tota yaro ed tamen me bezonabus plu multa farbo e 
kanvaso. 

Ma nur un kurta dio en la domeno di la naturo e me esis itere 
en la urbo: esforcante piktar pri beleso, arto e beleta pensi meze 
inter la quar muri di jurnalo-editerio. Ve, vane! 


V.D. COSTIGAN 
1919 

LA CIMI 


La Proprietero (sola): 

Qua kloko esas? 11 Kloki! Ho! esas la instanto departar. Se 
me vartus dum kin plusa minuti, la spozino ri-eniros e me ne 
povos ankore drinkar mea absinto (kun rezignema gesto) 
Ho! la homini, quala kramponachi! (on shokas an la pordo) 
Enirez! (on ri-shokas) Nu, enirez do, me dicas! ka vu havas 
porka fromajo en la oreli? 

(Siorulo Dujonc eniras ed inklineskas) 

Proprietero (irante ad il): 

A qua Sioro me havas la honoro parolar, me pregas? Kad vu 
esas l’ambasadisto di Madagaskar? 

Dujonc: 

Me demandas de vu pardono, sioro, me esas Dujonc, vua 

lokacero dil sepesma etajo. 

Proprietero: 

Ha, bone, tre bone! Me ne rikonocis vu, sioro Dujonc. E kad 
siorino Dujonc bone standas? E yunineto Dujonc? E 
yunuleto Dujonc? Nu, maxim bone! E quo venigas vu, patro 
Dujonc? 

Dujonc: 

Me venas konfidencar ulo a vu, sioro... 

Proprietero: 

Ha, vua servistino balde mariajos kun la kuafisto? ... 

Dujonc: 

No, esas altro. Me quik dicos a vu, sioro: esas multega cimi 
che me. 

Proprietero (grave): 

Cimi? 

Dujonc: 

Yes. 

Proprietero (sempre plu grave): 

Quo esas do ta cimi? 

Dujonc: 

Esas la lokacero qua habitis ante me qua lasis li. La papera 
tapeto esas plenega de li. 

Proprietero: 

Ha diablo! esas la lokacero qua ... (rekapitulante) Esas la ex- 
lo-ka-ce-ro qua lasis li. To esas grava. 

Dujonc: 

Pro quo? 

Proprietero: 

Pro ke me ne konocas lua adreso... Se me konocus ol ni 
povus transaktar. Me skribus a lu, ma en la nuna kazo, me 
tote ne povas rezolvar ulo quik. 

Dujonc: 

To ne esas tro pleziva se me mustas vartar longatempe. 
Proprietero: 

Havez adminime kelka pacienteso! 

Dujonc: 

Takaze, quon me mustas facar kun la cimi? 

Proprietero (grave): 

Askoltez, mea kara sioro Dujonc, me esas homo di maxim 
multa boneso; me deziras ne altro kam konciliar la kozi, se 
vu voluntas lo. 

Dujonc (hastoze): 

Ma me demandas nur lo! Cetere, esas sempre facila konciliar 
su kun me. 

Proprietero: 

Nu! Me pensas ke me trovis habila moyeno. Pacientesez 
ankore dum du semani, tri admaxime. Se, lore, la ex-lokacero 
ne venabos reklamacar la cimi, nu! li apartenos a vu, e vu 
darfos konservar li. 


G. AURIOL 
1920 

SUISIA 


(deskripto por turisti) 

Fondita da Guillaume Tell, pose deskovrita da Victor Hugo, ye 
cirkum 1840, Suisia jacas plu fore kam irga Parisana preurbo. 01 
ne esas, adminime til nun, an la bordo di irga maro. 

01 esas kovrita per monti e lagi. Lua habitanti ne konocas 
mezo: sive gibi, sive trui: quale la stradi en Paris. 

Li interligas omno per fervoyi qui suspendas lia dentostango 
an la maxim abrupta flanki, traboras lia monti quale butra glebi e 
klimas omnaloke bruisante quale kinacent diabli. Lo acensas, 
acensadas dum hori, e kande vu arivas, vu esas en hotelo. 

La hoteli esas la bazo di Suisia. Ta bazo esas en la nubi, ma on 
pozis monti sub ol por sustenar lu. 

Ekirante la vagono, vu esas lansita: vu volas klimar ad altitudo 
sempre plu alta. Sursum corda! (en montala dialekto: klimar sur 
somiti per kordo). 

La guidisto montras a vu, kande ne tro multe nebulas 
nekontebla monto-pinti ornachita per baroka nomi qui finas per 
“kulm” o per “horn”. Li esas blanka, malvea, blua: lo explikas pro 
quo la riveri, qui ekiras oli esas verda quale absinto. 

...Kande vu esas ye somito, regardante ad infre, ye 3.800 metri 
sub vua pedi, vu videskos speco de vermi dispersita cirkum lia 
buxo; li esas bovi cirkum farmo-domo. 

“Quante poke ni esas!” skribas la voyajero koncianta sur la 
libri dil hotelo. 

...Ek la maxim distraktiva charmi di Suisia esas la pluvo.... On 
ne plus povas vidar la kulmi - nek la horn-i nek la lagi, nek la 
vermi. On vidas ne altro kam Angli. 

Lore on ludas per karti ed on restas en sua chambro, od on 
sendas a sua amiki post-karti kun vidaji di loki ube on ne pozis 
la pedi, ma quin on krucetizas skribante: “Yen la loko ube ni 
promenis camatine”. 

Vu mentias, ma vua amiki astonegesas. 

Nam li ne povas venar konstatar. 

E mem se li venus, li vidus nulo, pro ke pluvas. Do ... 


WHIP 

1920 

ENERGIO DIL PENSADO 


Koakto e kontrekoakto ligas su kelkafoye a frapanta rezultaji 
en la penso-direciono di eminenta homi. 

Blaise Pascal afliktesas ulanokte da nesuportebla dento-dolori. 
Por torporigar li, lu uzis ne opiato, ma matematiko. E per 
kontre-reakto e rebela dento-nervi lu sucesis dum ita nokto 
revelar analitike la matematikala sekretaji di la kurvo cikloido, 
en developeso de lore valoranta kom tezo en omna doco-libri di 
ta fako. 

Victor Poncelet, de Metz, partoprenis en 1812 la Rusa 
kampanio. Dum la retiro lu kaptesis da la Rusi e pasis du yari di 
sua vivo en la bagno en Saratov an Volga. Izolite de la extera 
mondo, sen libri ed irga materia - lo incitiva, en la obskureso di 
la kazemato lu developis per su la nova cienco di la projektiva 
geometrio qua igis lu tante famoza. 

Johannes Kepler, ante 300 yari, posedis ulafoye (tote eceptale) 
pekunio e per to lu venis en la extraordinara situeso komprar 
por su kelka bareledi de vino. Ta singulara chanco inspirabus ad 
altru himni o Bakala kansoni. Ma a Kepler inspiresis la 
formacado di matematikala cienco cherpita direte ek la vino: la 
doliometrio (cienco por mezuro di bareli). Ta explori de Kepler, 
developita de vino-bareli divenis la fundamento di cienco, qua 
nun dominacas la mondo: la infinitezimala kalkulo. 


O. BRESNY 
1921 

LA MEMORADO DIL KAVALO 


En la yaro 1896, en ula de l’unesma dii di Marto, un monato 
ante entraprezar longa voyajo sur kavalo por vizitar Palestina de 
biblala vidpunto, me volunte konsentis facar posdimeza 
promenado kavalkante kom preparanta praktikado. 

Me departis de Beirut en Siria, akompanata da P-o X e da Sro 
D-ro Y, profesoro pri medicino en l’universitato di Beirut. 

...Ye sep od ok kilometri sude de Beirut esas rivero, quan ni 
intencis travadar, apud lua enflueyo en la maro. Ma, kande ni 
arivis ad ol, yen sur la rivo la kavali haltas ed obstine refuzas 
enirar l’aquo. 

Pos kelk instanti de lukto, me sucesis vinkar la rezisto di mea 
kavalo ed enirigar lu en la rivero. Balde, trairante l’unesma 
brakio di l’aquo-fluo, me parvenis sur sabla ferma altajeto, e 
retroregardante me vidis la bestio dil Dro Y, qua, kurajigita dal 
exemplo di la mea, decensabis en l’aquo e sequis la sama voyo. 

La doktoro anke arivis sur la ferma tereno, e fiere turnis su por 
stimular la triesma kavalkanto. 

Ma P-o X, flogante, talonecitante, klam-intigante, penadis vane 
adduktar sua kavalo aden la rivero. 

La rebelo tramplante turnadis en la sama loko, staceskis sur la 
dopa gambi, saltadis impetuoze, minacis dejetar sua kavalkero. 

Lore la doktoro dicis a me: “Ni avancez! vidante ni forirar, lu 
fine sequos!” E lu pasis avan me; ma quik kande il facabis nur du 
pazi, me vidis lu subite sinkar kun sua kavalo en la sablo; pos 
kelka sekundi la kavalo dronesabis til la pektoro e la kavalkanto 
til la genui. 

Ilca rapidege liberigis su de sua kavalkajo, e tre habile klimis 
instantale sur la sika solida tereno, en qua me duris stacar; ed il 
helpis la bestio desintrikar su ek la slameyo. Per energioza 
esforci ica sucesis eskapar kompleta droneso e rajuntar sua 
duktanto. 

La danjero esis neprevidebla; nam la mola sablo, plu 
penetrebla kam butro, same espektas kam la ferma an qua ol 
esas kontigua. 

Versimile nia kavali antee sequabis ta voyo apudmara ed 
experimentabis unfoye olua nesekureso; li memoris la loko 
danjeroza; lia rezistado efektigesis, ne da stupid obstinemeso, ma 
da instinta prudenteso! 

Nam li esis pronta kavalkar sen irga repugneso, kande ni 
rezolvis transirar la rivero supere. 

Tale me havis exemplo klariganta l’evento naracita de Fl. 
Josephus (Antiquitates Judaicae XIII,2,4) quan me lektabis jus 
l’antea dio, pri la rejo di Siria, Demetrius, qua en kombato 
kontre Alexandro Balas, eniris slameyo netransirebla e, lua 
kavalo falinte, ne povis fugar ed ocidesis. 

Anke me komprenis plu profunde l’unesma versi di la Psalmo 
69: 


Salvez me, ho Deo, 

nam l’aqui minacas mea vivo: 
Me sinkas en la fango profunda, 
sen irga pedapogilo! 


Albert CONDAMIN 
1921 

HUMURO PRILA SPORTO 


Quankam l’Angla jurnali naracas la sportal eventi prefere kam 
la mondo-politikala, existas adminime un Anglo, qua kordiale 
desprizas la sporto. 

Lansar balono tra rektangulatra kadro esas skopo neracionala, 
nevizinda da intelektoza homi. Probar facar lo per pedostroko 
esas intence selektar la maxim mala moyeno. 

Nam se la skopo esus persequinda, esus plu bona metodo 
manujetar la balono! 

La pedobalono mustas uzar la metodo dil kriketo! 

Abatar tri paliseti, tre male stekita en la sulo, esas skopo 
neracionala, nevizinda da intelektoza homi. Forirar da oli til ke 
on distas de duadek e du metri, por jetar baloneto kontre li, esas 
intence selektar la maxim mala metodo. 

Nam se la skopo esus persequinda, esus plu bona metodo — 
abatar la paliseti per pedostroko! 

La kriketo mustas uzar la metodo dil pedobalono! 

Tale, la kriketo e la pedobalono, qui esas la du sporti nacionala 
di Anglia, povas deskribesar: “la persequo di skopo neracionala 
per moyeno nesuficanta!” 

On darfas tamaniere diskutar kontre kriketisto: se vu deziras 
ke la paliseti stacez, por quo vu abatas li? e se vu ne deziras lo, 
por quo vu stekas li? 

“Ma on ludas por lukto e vinko.” To esez! Lukto signifikas, ne 
nur ke duadek e du homi “persequas skopo neracionala per 
moyeno nesuficanta”, ma anke ke de du grupi de homi, l’uni 
impedas l’altri facar to, quo esas nule facenda e nule facinda! 

ANGLO NEANGLA 
1921 

ALTRA RENVERSEBLESO 


Rara esas en omna lingui la vorti renversebla, t.e. ti qui lektata 
en inversa ordineso di la literi, havas senco, quale exemple 

AERO - OREA AGLO - OLGA ANMO - OMNA 
ARTEMIS - SIMETRA 

Se on postulas ultre to, ke lektante adavane ed ad-dope on 
obtenez la sama rezultajo, do absoluta identajo, takaze la 
nombro diminutas a rarajo quale: 

ILI, NON, NUN, ODO, ORO, OVO, 

RAGIGAR, RAKAR, RAZAR, ULU, UNU. 

Od en Germana: 

EHE (spozero) 

MARKTKRAM (mercerajo) 

RENTNER (rentiero) 

RETTER (salvero) 

UHU (gufo) 

Pluse propra nomi quale: 

ANNA, OTTO, REGER (Germana kompozisto) 

Ek la maximgrosa vorto-libri on povas cherpar apene tam 
multa vorti kam esas necesa por plenigar quarima pagino en 
singla linguo. Olim ecitesis la sensaciono di la Germanlinguani, 
kande Schopenhauer trovis tala quadri-silabo: 

RELIEFPFEILER (reliefpilastro) 

De lore inventema kapi formacis en Germana mem frazi qui 
povas retrolektesar kun identeso, exemplo: 

EIN NEGER MIT GAZELLE ZAGT IM REGEN NIE. 

(Negro kun gazelo pavoras en pluvo nultempe) 

frazo a qua on povas admisar alejanta cirkonstanci; lu solvas la 
problemo literope e meritas pro to konivenco (malgre sua sencal 
abstruzeso). 

Kom kelke plu espritoza prizentas su altra exemplo; lu 
departas de una de la multa revolucioni en Sudamerika, dum qua 
omni armizis su ecepte di unika Peruana familio, qua restis fidela 
al statestro: 

EINE TREUE FAMILIE BEI LIMA FEUERTE NEE 
(Fidela familio apud Lima pafis nultempe) 

Tamen nur stranjajo, ma ne marvelo linguala. Qua hike quale 
Nora da Ibsen expektas la marvelo, ta mustas decensar til la 
Latina antiqueso. Ibe ni renkontras koro de aloza insekti qui 
atraktata da la lumo di kampeyo proximeskas a la flamo funesta; 
la flugereti plendas: 

IN GIRUM IMUS NOCTE ET CONSUMIMUR IGNI. 

(Aden kampocirklo ni iras nokte e konsumesas dal fairo.) 

Se on examenas ta texto, on remarkas kom aparte astoniva, ke 
du vorti tam kruda kam nocte e consumimur satisfacas la 
postulo di renversebleso. 

Ma kom modelo de ta speco povas reputesar bela verso qua 
satisfacas ultre to la reguli di korekta hexametro. 

Lu departas de legendo: Johannes la Baptisto renkontras 
Satano en la dezerto e facas predivinante la kruco-signo por 

depulsar la maligna spirito. Ma ta afrontas la konjuro e klamas a 
la migranto dezertala: “Facez la kruco-signo! sensucese tu probas 
angorigar me!” 

La latina hexametro esas: 

SIGNA TE, SIGNA! TEMERE ME TANGIS ET ANGIS! 

Ta vorti kontenas diablala magiajo; la verso esas literope 
akurate renversebla sen chanjar sua sono. 

La listo esez augmentata per sentenco ekleziala qua esas la sola 
Greka exemplo de ta speco. Ta sentenco trovesas en la Kirko di 
Paco en Potsdam, ed on dicas ke lu trovesis anke sur plako en la 
Hagia Sofia en Konstantinoplo. La texto esas: 

viij/ov (xvopfipocra, pf| povav o\|/iv 

en latina literi: nipson anomemata me monan opsin (ps esas en 
Greka un litero), tradukita segunsence: netigez tu de tua peki e 
ne nur tua vizajo! 

La texto povas lektesar same de-dextre o de sinistre ed 
aspektas aparte habile injeniita pro ke singla vorto prizentas su 
al precedanta por kompletigo dum la lekto inversa. 

Karl JANOTTA 
1921 

PRILA RENVERSEBLA FRAZI 


(Noto dal kompilero, en 1973) 

Ed en Idolinguo? ya certe on povas trovar tala renversebla 
frazi. Ni supozez indiko dil loko di sekreta rendevuo: sur la rivo 
dil maro. Ma vast esas la plajo! Ube precize? Nu! apud rondi 
facita per rami, do, tre simple: 

IREZ A LA MAR-LITORO TIL RAMALA ZERI. 

QUA LINGUON VU UZAS? 


La linguisti facis interesanta remarki pri la telefonal e 
radiotelgrafal reperkuti di la similesanta soni. 

Kelka-foye, la vorto-soni signifikas tote diferanta kozi: to 
dependas de la linguo uzata. Kad on esas justa fidar a la 
telegrami transmisita de un kontinento ad l’altra? Ka la 
kontoristi di la radiotelefoneyo ne influesas da ul antea telefonal 
transmiso? 

On questionas su pri to en Sao-Paulo, rimemoriganta la mis- 
kompreno qua eventis kelka yari ante nun. 

Ul Angla bankisto deziris savigar da un de sua maxim bon 
amiki, ke il balde arivos. Konseque, il telefonis de la proxima 
urbo: “I go tomorrow”. 

Or la frazeto divenis per la lekto-transmiso l’equivalanto 
fonetikala di la Braziliana vorti: “O gato morreu”. 

Vice “Me arivas morge”, to esis signifikanta: “la kato mortis”. 

Kompreneble la sendario senhezite retrosendis per la sama 
voyo: “Simpatial kondoli”. 

Ofte on bezonas savar unesme qua linguo uzesas, ka ne? 

Nekonocato 

1921 


140 



MISTERIO 


Tra densa nebulo e mult enigmati 
La homi duktesas al dio tombala. 

Per tasti di blindo, senfina persequi, 

Li serchas un lumo eterne fuganta. 

Lun vane li vokas; ol restas marmora 
Por lia supliki di tenebrizati. 

E kande li kredas tenar lu kaptita, 

Fantomon li trovas en sua embraci. 

Misterio, misterio, ho quante tu pezas 
Ye 1’ savo-deziro rodanta ni sempre! 

Kad tu ne kompatos la longa sufrado 
Dil homi luktanta en tua tenebri? 

Eskartez la nokto, lacerez la veli; 

Ni povez unfoye vidar tu lumoza! 

Ma pro quo ta pregi? En tu ni komencis, 

En tu ni permanas, en tu ni expiros. 

Obliviata klami sen irga espero, 

Plen lumo ya venos, la suno brilados, 

Pos nia trapaso dil veli ombroza. 

Yes infre tastado, erori, misterio; 

Ma supre lumizo, klar vido, kompreno 
Dil kozi konfuza trovata sur tero: 

Al pia humili la ipsa vereso 
Explikos dil mondo la grand enigmato. 

L. de BEAUFRONT 
1921 

STRANJA CENO 


...Ante cirkum dek yari me asistis stranjega ceno di superstico 
en granda chefurbo Europala. Me trovesis en la central placo 
spacoza, rektangulatra, cirkumita de bela domi de tri or quar 
etaji. Inter oli esis granda administreyo. Ye la supro di ica, qua 
okupis cirkum duimo di un ek la longa lateri dil rektangulo, 
montris su, quale sat ofte en tala kazi, granda horlojo kun la 
Romala cifri dil hori tre facile e tre nete dicernebla. 

Esas la 31-esma decembro 1910, kelka minuti ante noktomezo. 
La central placo, altratempe tote ne remarkinda, ofras nun tre 
kurioza spektaklo a mea okuli. 

Centi de personi, sioruli, siorini, oldi, mez-evanti, yuni, pueri, 
aristrokrati, borgezi e proletarii tote plenigas la ampla placo; li 
esas preske tante kompresita quante la sardini, l’anchovi o la 
haringi en la buxi famoza e tante kar a la voyajeri ed exkursanti. 
Omna ta centi de personi stacas, omni kun ardoro fixigas la 
okuli a la cifro-plako dil granda horlojo dominacanta la loko e la 
spektantaro. 

Ma pro quo ta universala regardo vers objekto tante komuna, 
ye kloko tante tarda, en posturo tante fatigiva? Kad ulo 
extraordinara eventas od eventos en la cifro-plako? 

Nule. Ica esas e restas nevarieble senmova e preske tote blanka 
sub l’elektrala lumo qua kovras ol. La minut-agulo lentege 
avancas sempre egale. Tamen la centi de stacanta chefurbani de 
omna klaso ed evo regardadas ol fixe, paciente, nefatigeble, 
quale se nulo plu atraktiva existus por li altraloke. 

Me vane serchas la klefo di ta neacesebla misterio. E me darfas 
dicar ke se omna mea lekteri esabus apud me en ta neobliviebla 
placo, li ne sucesabus sen extera helpo deskovrar la solvuro dil 
engimato. 

Fortunoze me ne esas senhelpa koram ta astoneganta ceno. Ula 
kapitano samideana akompanas me e sekrete juas pro mea 

stuporo ed embaraseso. II dicas a me: “Remarkez ke singlu de ta 
centi de spektanti tenas en la manuo vitograpo.” 

Me atencas ica detalo til nun neobservita. La parolo di mea 
samideano esas tre justa; mea stuporo augmentas, nam 
l’enigmato sempre pluobskureskas! Me questionas kun kelkete 
nervoza nepacientigita kuriozeso: “Quon signifikas to omna; ol 
semblas a me stranja nekomprenebla sonjo!” 

L’oficiro ridetante e dilatante l’aperturo di sua boko sub la 
nigra labio-barbo fine klarigas plene la misterio. II dicas a me: 
“En nia chefurbo esas supersticala kustumo stacar en ica placo 
koram ica horlojo ye la 31-esma decembre ye noktomezo, 
tenante en la manuo vinograpo. Ye singla de la dek e du sonora 
stroki anuncanta la morto dil yaro e la nasko di lua sucedanto, 
on manjas un vitbero, e kande on tale manjis dekedu, on iras 
adheme kun la joyigiva certeso ke la nova yaro esos felica!” 

Advere, se ica moyeno feliceskar esus vere efikiva, nia trista 
tero de longe cesabus esar lakrim-valo! 

Ma ho ve! la famoza horlojo silencas ye ica nokto-mezo; ma 
minut-agulo ja transiris la maxim alta punto dil cifro-plako e 
tamen nula stroko sonegas koram la centi de febroza expektanti 
durstoz ad plena feliceso. 

Pos longa vana vartado sub la tote muta horlojo li fine manjas 
sucede e solene la dekedu tradicionala vitberi e quik pose foriras, 
portante en sua kordii ne la certeso, ma la nura melankolioza 
probableso ke li esos felica dum la jus komencita yaro! 

R. NAKHLA 
1921 

FRUGILEGO 


Frugilegi flugis ed amasope jiris super la Rusa ruro. Me selektis 
la maxim vigoroz ek li e komencis konversar kun lu. 

Regretinde mea selektito esis frugilego-rezonero e moralisto; 
pro to la konversado aparis kom tre enoyigiva. Yen pri quo ni 
parolis: 

Me: 

On dicas ke vi, frugilegi, vivas tre longe. Vi e pluse la lucii esas 
che la naturalisti l’exemplo dil extraordinara evozeso. Quante tu 
evas? 

Frugilego: 

Me evas 376 yari. 

Me: 

Nu, per Bako! on darfas dicar ke tu sate vivis! En tua kazo, ho 
oldo, nur la diablo savas quante mult artiklin me skribis por 
“Rusa ancienajo” e por “Historial Informilo”! Se me travivabus 
376 yari, lore me imaginas quante naracin, cenin, folietonin me 
kompozabus dum ita tempo! Quante honorarion me 
parkolektus! Quon tu, frugilego, parfacis dum ita tota tempo? 

Frugilego: 

Nulo, sinioro homo! me nur drinkis, manjis, dormis e filiifis... 
Me: 

Shaminda! Me shamas e ofensesas pri tu, stulta ucelo! Tu 
travivis 376 yari en ica mondo, ma tu esas sam-grade stulta kam 
ante 300 yari! Progreso po nul centimacho! 


144 



Frugilego: 

La sajeso aquiresas, sinioro homo, ne per la multyareso, ma 
per l’edukado ed instruktado. Exemple Chinia—Olu travivis plu 
multe kam me, ma restis senprogresa, quale ol esis ante 1000 
yari. 

Me: (durante astonesar) 

376 yari! Quon tu signifikas? Tota eterneso! Dum ita periodo 
me sucesabus trastudiar omna fakultati, mariajar me 20 foyi, me 
probabus omna karieri ed ofici, me parmeritabus, la diablo savas, 
qua rango, e sendube me mortus tam richa kam Rotschild! 

Tu nur komprenez, stulto, ico: rublo depozita a la banko po 5% 
(interesti produktanta) transformesas pos 283 Yari a miliono! 

Kalkulez do! Do se tu ante 383 yari kolokabus aden banko un 
rublo, tu havus nun un miliono! Ho, tu stulto! stulto! E tu ne 
shamas, nek repentas esar tante stulta? 

Frugilego: 

Nule. Ni esas stulta, ma ni povas konsolacar ni per ke dum 400 
yari di nia vivo ni facas mem min multa stultaji kam homo dum 
sua quaradeko. 

Yes, sinioro homo! Me vivis dum 376 yari, ma me nulfoye vidis 
la frugilegi intermilitar ed ocidar l’uni l’altrin e vi ne memoras 
mem yaro sen milito ... Ni ne explotas l’unu l’altru, nek 
institucas kredit-banki e debocheyi, nek kalumnias, nek 
eskamotas, nek kompozas mala romani e versi, nek editas 
indultema jurnali. 

Me travivis 376 Yari e me ne vidis nia femini trompar ed 
ofensar sua maskuli - ka che tua simili, sinioro homo? 

Che ni esas nula lakei, flateri, intruzemi, Kristo-venderi... 

Ma lore mea konversero vokesis da sua kompani, e lu, sen 
finar la “tirado” flugeskis adsuper l’agro. 

Tradukita del Rusa N. YUSHMANOV 

da A. CHEKOV 1886 1922 

LA NASKO DILA LAKRIMO 


Olim venis al Kreinto 
La okulo di la homo; 
Prosterninte olu pregis 
Humilege la Sinioro: 

“Donez Tu a me ornivo, 

Ul insigno distingiva, 

Por ke inter altra parti 
Di la facio me ecelez.” 

La Kreinto astonesis 
Pri ta prego dil okulo, 

Qua mem sen apart ornivo 
— Komspegulo di la anmo — 
Esas distingita parto 
En la facio di la homo — 
Tamen Lu questionis olu: 
“Ka deziras tu juveli? 

Perli forsan? diamanti?” 
Lore dicis la okulo: 

“Nule me deziras perli, 

Nule anke diamanti, 

Quin ya raptus la furtisti — 
Donez Tu a me ornivo 
Neperdebla, nefurtebla —” 
Indulgeme dicis Deo: 
“Retroirez a la tero, 

Sur la voyo tu recevos 
La ornivo dezirata”. 
Decensante a la tero 
La okulo vidis nubo 
Formacita dal fumuro 
Di brulanta granda urbi, 

E vilaji e foresti — 

Tra lakuni di la nubo 
La okulo vidis agri 


146 



Devastita e sur oli 
La viktimi dil milito, 

Mutilita, mortigita, 

Kumulita ad amasi — 

Lore sentis la okulo 
En su ulo opresanta 
Ed urjanta ad extere, 

Ed aparis en l’angulo 
Di lu, granda guro - klara 
Quale perlo - radianta 
Quale pura diamanto — 

Lore naskis la lakrimo — 

Klara guti esas la lakrimi; 

Ek la lago dil homeso — 

Ek la profundajo di la kordio, 

Li emersas en gayeso e tristeso — 

Nule tu impedez lia fluo! 

Dolca pluvo esas la lakrimi — 

La chagreni - nubi di la anmo - 

Mem solvesas en lakrimi — 

Dil granda doloro viktimo 
Viro severa ne shamez mem pri lakrimo! 
Tro granda doloro 

Trovas alejo en ploro. 


I. HERMANN 
16.1.1922 

VESPERO EN LA NATURO 


L’astro reja finos balde sua kuro 
E la flori, lente, klozas lia kordio. 

La foliaro pendas en repozo dolca. 
L’uceleti, en l’arbori e bosketi, 

Da ni audadigas vesperala kanto, 

Ed adheme flugas, ad la varma nesto. 
Kulci-grupi dansas formikummaniere. 
Alte, super klara fonto murmuranta, 
La zefiro vagas, shokas senhezite 
La floreti fatigita en la rondo — 

La sun-globo intertempe desaparis, 

En la ombri envelopas su la ruro: 

La silenco profund regnas omnaloke. 


Ho, quon me videskas? 
Vespertilii flugas, kaptas kulci, mushi; 
Anke strigo springas, 
Vigileme serchant irga kaptendajo! 
Ve — ed ibe 
Foxo guatas 

Por kaptar ne suspektanta lepor-yuno. 


Ube esas quieteso? 

Uve esas sekur loko? 

Ve! la vivo sempre ya postulas sorgo, 
Anke atencado e vigilemeso. 


W. SCHWARZ 
1922 


148 



ASTONIVA PRESAVO 


En la yaro 1914 memorigesis la sepacentesma aniversario dil 
nasko di Roger BACON (1214 - 1302). Studiuri da divers autori 
pri la famoza franciskana monako editesis da A.G. Little e 
titulizesis “Roger Bacon Essays” (Oxford 1914). Ma quik la 
mondomilito forprenis la general atenco de l’inventinto genioza 
dil exploziva pulvero. 

Probable Bacon ne previdis la balda e tilnuna uzo di sua 
inventuro por la milito, l’uzo di ta explozoforco por lansar 
projektili ek metaltubi. Semblas ke il imaginis nur utiligar la 
terorigiva bruisego e brilego di ta pulvero explozanta. Nam il 
skribis: 

“Bruisi quale tondrostroki e fulmini en l’aero povas 
produktesar, mem plu pavoriganta kam ti qui produktesas 
naturale. Nam mikra materio preparita, di qua la maso egalesas 
polexo, facas bruiso teroriganta ed emisas fulmino tre forta. E to 
facesas multamaniere, per quo tota urbo ed armeo destruktesus, 
segun l’artifico di Gedeono, ilqua, la vazi sur lampi disruptite, e 
fairo spricante kun bruisego senmezura, destruktis per triacent 
viri l’armeo sennombra dil Midianiti” (Pri la Marveloza Povo dil 
Arto e dil Naturo, ed. J.S. BREWER, London, 1858 Chap. 6). 

Pose (chap. 11) il indikas tri elementi ek qui ta pulvero 
fabrikesas, e lia proporcioni en la mixuro; tamen il ne revelas 
omno aperte, il uzas parte kriptografarto. 

Ma me volas hike atencigar da la lekteri altra loko di la sama 
verko, ube Roger Bacon koncize deskriptas plura mashini, quale 
se lu konocabus kelk inventuri di nia tempo: vapornavo, 
motorveturo, aeroplano, krano kun puliaro komplexa, skafandro, 
tubatra ponto pluse hipnotala od ula sugestado. Yen ta loko: 

“On povas fabrikar mashini por navigar sen remeri, tala, ke la 
maxim granda navi fluviala e marala, guvernata nur da un homo, 
irus plu rapide kam plena de remanti. Anke chari povas facesar, 
tala, ke sen animalo li movus kun rapideso senmezura, quala 

esis, segun nia opiniono, la chari kun falchili por la olima 
kombati. On povas facar anke mashini por flugar, tala, ke homo 
sidas meze dil mashino e turnigas instrumento qua igas ali 
artificala batar l’aero, quale ucelo fluganta. 

Anke instrumento mikramasa por elevar ed abasar pezaji 
preske senlimita; nulo esas plu utila okazione. Nam per 
instrumento alta de tri fingri e simile larja, kun masho plu 
mikra, ulu povas eskapar ek karcero, acensar e decensar, lu e la 
kunkaptiti. 

Povas anke facile fabrikesar instrumento per qua un homo 
violente e koakte tirus a su mil homi; e simile por irga objekto 
tirenda. Anke facebla esas instrumenti por promenar til aden la 
fundo dil maro o dil fluvii, la korpo sekuresante. Nam Alexandro 
la Granda uzis oli por explorar la misterii di la maro segun la 
dico da l’astronomo Ethicus. 

To omna facesis olim e facesis en nia tempo; lo esas certa, 
exepte pri la mashino por flugar, quan me ne vidis, e ne konocas 
ulu qua vidis ol, ma me konocas la ciencisto qua injeniis olua 
konstrukto. E simila kozi sennombra esas facebla, exemple ponti 
sur fluvii sen kolono od irg apogilo—” 

Pose il disertas pri marveloza e brilanta speguli, pri magneto, 
pri artifical augmento dil oro ed arjento, e fine dil sisesma 
chapitro il adjuntas: 

“Existas marvelo qua superesas lo mencionita. L’anmo 
racionoza, nekoaktebla pro ke lu havas liber arbitrio, povas 
tamen efike prontigesar, instigesar, adduktesar a chanjar 
gratuite sua kustumi, afektesi e voli, segun la volo di altru; e ne 
nur en singla individuo, ma en tota armeo ed urbo e populo di 
lando. Aristoteles en la libro pri la Sekretaji docas ta praktiko, 
same pri lando kam pri armeo ed individuo. E to semblas esar 
l’extremajo dil natur- ed arto-povo.” 


Albert CONDAMIN 
1922 

LA LINGUO SEKRETA DA HILDEGARD 


To, quo interesas maxim multe la mondlinguisti, esas ke el 
(Hildegard, naskint en la kastelo Bockelheim en Rheinlando, e 
diveninta monakino) astonis la mondo per “lingua ignota” t.e. 
kriptografo o sekreta linguo. 

Ma ta artificala linguo ne havis propredicita gramatiko nek 
flexiono, nek deklino o konjugo, ma nur listo de 900 vorti 
cirkume, prefere substantivi ed adjektivi, ne alfabetale ma fake 
juntita. 

Egardante singla vorti on povas derivar parto de oli de la 
Latina o Germana, exemple divelic = diablo, isparic = spirito, 
luceia = okulo (lucida), oir = orelo, yur = viro. 

Remarkinda esas ke sis nomi pri la monati havas la Idala 
dezinenco “o”: loico, skandido, ornosho, amnico, tiriscinto, 
dinisimo (= decembro). 

El ipsa kredis ke inventinte ta linguo, el supernature lumizesis. 

Cetere ja la monaki di Cluny e la Cisterciani ta-tempe havis 
developita gestala linguo, quan li uzis kande la ordenala regulo 
postulis tacado. 

En ta tempo religiale e politikale perturbita on opinionis 
oportuna havar sekreta linguo por protektar su kontre la 
profani. 

Sendube la invento di tala advere neperfekta linguo artificala 
ed ultre to elua altra inventajo, ula sekreta skribmaniero, pruvas 
la sencesa agemeso dil santino, qua mortis en la yaro 1179 
evante 82 Yari. 


A. FROHNS 
1923 

LA PERFEKTESO 


Papo Iulius II-esma montris sempre grand intereso por la verki 
dil famoz artisto Michelangello Buonarotti. 

Dum ke ica esis laboranta sua grandioza statuo “Mose”, la 
papo vizitis il ofte ed observis kun plezuro la progresi dil 
nemortiva kreuro. 

Uldie la statuo semblis finisita e la papo gratulis joyoze 
l’artisto; ma Michelangello respondis: “Mea verko ne esas 
kompleta. Me mustas ankore laborar ol adminime dum du 
semani”. 

Pos kelka dii Iulius II-esma rivenis e trovis Michelangello 
ankore okupata pri sua Mose. - “Ka la statuo ne esas ja finisita?” 
il questionis deskontenta. 

- “Ankore un o du semani, santa Patro”. - “Ma la statuo esas 
nechanjita. Me ne povas deskovrar en ol irga traco di vua laboro. 
Quon vu facis intertempe?” - “Me ne cesis plubonigar mea 
verko. Exemple, me profundigis la rugo apud l’okulo, me saliigis 
ta falduro, me — ” 

- “Ma to esas bagateli”, interruptis la papo nepaciente, ka 
penvaloras perdar sua tempo pri to?” 

- “Yes, santa Patro, mea plubonigi esas vere mikra, ma per tala 
mikraji on atingas la perfekteso; e la perfekteso ya ne esas 
mikrajo.” 


A. VERSAN 
1923 

LA SUPERESO DIIDO 


Mea unesma intereseso pri Ido produktesis per la fakto, ke ta 
linguo esas tre kulturala, to esas, ke ol havas historiala radiki, 
richa expresiveso e belsoneso. 

Ni havas omna kulturala lingui de vidpunto di neregulozeso 
quin ni bezonas. 

Ta punto, quan me ne mingrandigas, mustas esar sakrifikata 
en ciencala linguo. Ni povas bone lasar ol a la naturala lingui, 
ube nultempe esos ula bezono di ol. 

Fabrikita neregulozeso esas sempre dupigo quale en nov-olda 
moblo. 

Me joyas lektar Ido kom bela linguo, quale me nultempe joyis 
pri Volapiik e nultempe povis joyar pri Esperanto. 

...La sola estetikala qualeso sur qua on darfas insistar pri 
ciencale konstruktita linguo esas - belsoneso, ed Ido posedas ica 
en plu alta grado kam la plumulto di naturala lingui. 

Me joyas pri Ido kom literaturala linguo. 

Pri naturaleso ni esas restriktita a la naturala lingui. 
Konstruktita naturaleso esus ta maxim mala kozo en arto - 
dupigo. 

Pri la posibleso di adopto di Latina: ni lektez “Robinson 
Crusoe” tradukita fidele e sorgoze aden la Latina da L.W. 
Newman, ni vidos quale il penadis duktar la Latina a la developi 
di 1719. Esas preske ridinda. Pose ni pensez pri 1719 - 1923. 

Me ne prizus internaciona linguo konsistanta sole ek Latina o 
nov-Latina radiki. Me preferas solvuro eklektika, quale Ido. La 
Latinatra semblas barbara Latina. Ido semblas esar vera 
Romanala linguo. Olua Germana elementi semblas tote naturala, 
same kam “Guerre” e “marechal” en Lranca, qui du esas 
fundamentale Germana. 

Esas forsan kurioza, ma Ido esas la sola, ek omna projeti, qua 
por me, posedas charmo, la sama charmo quan me sentas en 
l’Italiana od en la Seuda. 


153 



...Mea precipua intereseso en la vivo esas literaturo, ma Ido 
esas tante bela e la tota problemo esas tante atraktiva, ke me ne 
povas lasar ol. 

Dume la konservema mondo dormas, e mem la cienci ne 
vigilas pri la posiblesi. 


H.L. KOOPMAN 
1923 

Providence, Rhode Island 

LA SOLITARO VINKESAS 


La fresh aero karezetis la vizajo di la promenanti. Gaya 
brigado, qua omnasundie fugis la tentema urbo, la fumuroza 
taverni e la urbala konvencioni por klimar sur la montala pinti, 
ube la aero esas plu pura, senlimita la libereso e koncioza 
l’individualeso pri sua propra forteso, sua propra “ego”. 

Ensemblo kelkafoye bruisema, kelkafoye grava. Grava quale 
generale esas omna ti qui vivas la desfacila fatigesi montala, 
bruisema quale esas la sincera homi desprizanta vana ambicio ed 
efemera glorio. 

Mem la “Solitaro” esis en l’ensemblo. 

Tale nomizesis dal amiki nam, quankam lu ne indijis jentileso, 
lu esis kelke hardokordia e kelke sovaja, quale on kustumas 
dicar. E la surnomo esis justa, nam il amis la monti e la naturo 
multe plu kam la homi. E tale hardeskinte ad la homi e la kozi, lu 
kreskabis forta. Forta brakie e vole. Paroletis mivoce la puerini 
lor lua paso, facinita da la stranja charmo emananta de lua 
nekoncianta indiferenteso superba, e plura de eli regardis lu per 
deziroz okuli, e plura de eli jemis preske pezoze lor lua paso. 

Ye l’unesma sunradii la brigado stacis sur la montosomito. La 
hari deskuafita da la vento ed en lia lejera montala kostumi ridis 
la puerini. Solitaro regardis li hasteme, ridetante. Ma ne sat 
hasteme por ne atencar du vivaca okuli deziroza regardanta lu 
intence, shanceligis lu per stranja kordio-palpitado. Dolca 
fremiso trairis lua korpo e, per nekustumita lumo, brilis lua bel 
okuli. II esis amoranta! Atraktita da nekonocita forco, forco 
arkana, il proximeskis la puerino, kun tremanta labii, por dicar 
ulo, ma nula sono ekiris lua boko. 

Lor retroiresko la du restis kune dop la ceteri. Omna du 
indiferenta pri la komuna joyo di la kamaradi pro ula lia interna 
e plu multe sentata joyo, marchetis silencoze, preske timante ke 
la paroli ipsa povus domajar lia ravisado. 

E la solitaro audacis. Lu audacis sizar e retenar en sua grosa e 
kaloza manui la delikata manueto di la yunino. E lu perceptis ke 
lua amikino tremetis. Sen savar pro quo, il haltis, fixigante li 
reciproke, e long afecionoza kiso esis la tacita konfeso di lia 
amoro. 

Ulu dil brigado, qua, por koliar Alpala rozi, restabis dope, vidis 
omno e adportis la nekredebla novajo: la Solitaro esas vinkita! 

E la nokto havis du anmi doloranta de pasiono e du kordii 
lakrimiganta pro kontenteso— 

Ye la morga dio, plu klara e plu bela aparis l’auroro—. 

L. RAITERI 
1923 

LA KRESKO DIL ODIO 


Ja poka yari pos la teroriganta masakro di milioni de homi 
falinta en sangoza kombati, la obskura nubi dil odio, certa 
genitonti di nova hekatombi, amaseskas super Europa qua sufras 
ma ne repentas. 

Timenda ondego ek odio minacas glutar lu tota. Nultempe esis 
la odio pri stranjero tam universala. La hiera federiti laceras ici, 
ili, per jurnalartikli venenoza, quankam ofte sincera, e ta artikli, 
naskinta de la publika opiniono, plufortigas la mala sentimenti 
di qui li genitesis. Vicioza cirklo! 

La guvernerii dil granda nacioni molestas senskrupule le 
mikra, e pleas inter su komedio desloyala qua abutas a ca 
rezultajo ke la homi nur odias l’altra nacioni, e to nur pro sembli 
trompiva. 

Europa egardas Lrancia kom imperialista, Germania kom 
venjachema, Anglia kom ruzoza ed egoista e c ... Certe tala 
sentimenti existas che uli, e desfortunoze mem che ula chefi, ma 
tamen ne omna civitani tale opinionas. 

Ni ne darfas judikar kom vera e fidinda ca falsa portreti qui 
montras la stranjeri kom nur odiinda e nur ni ipsa kom yusti e 
vertuozi. 

Mondani, vi qui mustos divenar la viktimi di la proxima 
buchego, meditez pri via stando, komprenez ke nulo yustigas via 
odio a vicino quan vi ne konocas e qua sufros, quale vi, de via 
reciproka odio! 

Se vi permisos jermifar a la semini di odio a stranjeri, quin la 
mala pastori di turbi inkulkas a vi, prontigez via kordii subisar 
morge la horori di nova milito plu hororigiva kam ta di hiere. 

Nam ta qua semas vento rekoltos sturmo! 

Staceskez do! Opozez a la odio-semino la semino di amo qua, 
nura, povas establisar e durigar vera paco. 


Paul THORIN 
1923 

AVENTURO DI DANTE 


Dante Alighieri, la maxim grand Italiana poeto, esis tre 
kurajoza e tre espritoza, il ne pavoris danjero e savis mem jokar, 
kande ol minacis. Ico bone pruvesas per la sequanta anekdoto. 

Ye la fino di 1301 Dante mustis fugar de Firenze pro l’eniro di 
Carlo de Valois e dil enemika partiso e refujar ad Arenzo, urbo 
proxim Firenze. Ye la 4. marto 1302 la Firenze’ana Priori 
konfirmis l’amendo de 5000 florini, nepagita da lu, e kondamnis 
il kontumace a la morto per fairo! 

Komprenende Dante ne obediis l’impero retrovenar a sua 
naskal urbo e duris restar en la gastigema sinioral kastelo, qua 
lore esis lua refujeyo. II havis sat bona motivi por tale agar! 

Ma ulmatine dum ke il promenis tra l’ombroza stradeti an la 
pedi dil monteto sur qua elevis su la turmizita palaco, juante la 
fresh aero e la poezio di la naturo, yen lu vidas venar vers su dek 
armizita kavalriani; la chefo dil patrolio haltigas sua kavalo avan 
lu questionante: “Messere (Mea sioro) se me ne eroras, vu venas 
de la kastelo” - “Yes” - “Kad vu savas, kad ula Dante Alighieri, 
trahizinto ed exilito de la Firenze’ana Republiko lojas ibe?” 

Dante koldasange respondis: “Por respondar vere, il ibe 
trovesis, kande me esis en la kastelo”. 

- “Danko, Sioroa”, hastoze replikis la patroliestro e quik galope 
kavalkis kun la soldati ad la levebla ponto dil kastelo. 

Dante, mi-ridetante, restis kelkinstante senmova, regardante la 
patrolio, qua acensis la monteto; pose profitante la neintencita 
ma precoza avizo, il sualatere departis de ta loko ... qua tro 
odoris la fairo, por trovar altra plu sekura, e salvis su en Forli. 

(probable) Paolo MASERA 
1923 

TRA PANAMA 


Pos poka dii de vertiji me kustumeskis la baskulado a qua 
longa ondegi di la vasta quaza blu-inkuyo submisis nia navo 
charjita, lenta. Lenta tante ke aparis longega la semani kande me 
simple abandonis, same kam olim la maristi di Kolumbo 
(Hispane: Colon) la espero ke ca aqua dezerto irgatempe finos 
kande me ne povis konvalecar de mar-maladeso pro alimentado 
monotona, insipida e kontre-raciona; kande me kontre-vole 
partigis ica flotanta karcero kun multa homi di qui me 
komprenas la lingui, ma ne la gusti, sentimenti ed aspiri, e 
quante plu multe la voyajo avancas, tante min multe li remarkas 
ke li trublas mea mento en la komplikita laboro preparar su 
digne a rinasko en yuna kontinento. 

Lentega proximeskis la dio kande la navo eskalos en Colon 
ube me expektis obtenar fina la frukti bezonata por ridonar 
elastikeso a korpo e mento. Kad ibe esos posibla irar a tero? 

...Quante agreabla sento, itere marchar sur ferma tero! Exhorti 
da mea kompani kalmigas mea impetuo, e me admiras la palmi 
qui fluktuas super la neta stradi, ube flanas Usana soldati e 
maristi, e homi di preske omna existanta rasi. Negra fiakristi kun 
reklamo-kovrita parasuni super la sidili, ed automobilisti klamas 
por okupesar. 

Ye omna pazo on renkontras omna-eva vendisti di ula friandaji 
e di multaspeca altra vari, precipue frukti. Me charjas me per 
sakedo de banani, oranji, meloni ed altra sukoza kozi longe 
indijita. A nia questioni pri preci, Chiniano respondas en Angla 
e Hispana nemediate sucedante, impresanta quale ula Idisti qui 
savas parolar du lingui en un foyo. 

Ye la morga matino, nia navo lente navigas kun ni aden la 
kanalo, inter tropikala plantaro ed en varma atmosfero. 
Fragmento di plu streta kanalo oblique krucumas nia voyo; ol 
esas traco di labori di Franci, qui ante kelka yardeki faliis to pri 
quo Usani sucesis plu tarde. Lia chefa obstaklo esis la malario, 

qua igis mortar centi de laboristi, e quan la Usani desaparigis 
exterminante lua difuzeri, la moskiti. 

E hike en Gatun, sur la verda kolini quin ni vidas nun, la 
aeroza domi di la kanal-employati havas la verandi e pordi 
klozita per gazo, e la malario restas absenta. 

...La surprizanta quieteso augmentas per la aspekto di la 
cirkuma gazoni, e la odoro di fresha herbo e feno esas delico por 
nazo qua dum semani flaris nur la fetidaji di vapornavo. Ni 
venas sur la lago Chagres, qua havas areo de 425 Km 2 . Lu esas 
artifice kreita per barar la rivero Chagres per la digo di Gatun. 
Nun la aquo ne atingas la bordo di la aquo-paseyo, ube 
altratempe la troa aquo defluas aden la anciena lito di la rivero. 

La voyo dragita en la lago, longa de 38 Km e markizita per 
boyi e fosti, sinuifas inter multa insuleti qui aspektas quale navi 
tote charjita per multaspeca planti, palmieri ed arbusti. La reda 
tero, agreabla kontrastanta kun li, kompletigas ta iluziono. 

Omnainstante la peizajo chanjas; sempre nova peizaji aparas. 
Trista foresti de nuda trunki e branchi salias ek la aquo, 
memorigante la arbori destruktita en batalieyi di Erancia. La 
artificala lago inundis li same kam la vilaji qui jacis en la valo 
plenigita de aquo nun. Anke la fervoyo transpozesis plu alte. 

...Ni atingas la artificala lago Miraflores longa de 2,5 km. Anke 
hike nia voyo esas markizita. Preske sur singla fosto pelikano 
guatas sua kaptendajo.... Ni, senhalte, netrubleble persequas nia 
voyo tra la verda oceano vers sudo. Super ni, grupo de albatrosi 
semblas repozar sur senmova ali, e nur tempope un de li degnas 
decensar a la muevi qui en la spumo di nia aqua traco laute 
disputas pri la fishi quin la vortici di nia helici jetis a la surfaco. 
Earo quaze palpebragas a ni adio, e la suno kushas su en 
ardoranta lito inter insuli, konkluzante en paco la maxim bela 
jorno di nia voyajo. 


W. CASPERS 
1923 

LAIMPRIM-ARTO 


II: 

Qua inventuro esas la maxim bela, la maxim utila? 


Me: 

Me kredas ke esas la imprim-arto. 

(Hike, mea kun-dialoganto frapetis sua mentono e sospiris; il 
esas kordiika e mizantropa, e konseque, interesanta.) 

II: 

La imprim-arto? Yes, forsan—Anke digital-extraktajo esas 
belega inventuro. Ma, ma—la imprim-arto esas la maxim 
ridinda kozo en la mondo. 

(Me naive asentis per la kapo) 

II: 

Ka vu komprenas ke la imprim-arto esas stulta inventuro? 01 
esas tante simpla inventuro ke ol vere ne esas inventuro. 

(Me naive ridetis e dicis: Yes) 

II: 

Vu forsan savas ke Germano - o Holandano, me ne plus 
memoras - Costa de Haarlem, uldie esis promenanta en 
bosko. II arachis fagobrancheto e skultis la komenco-literi dil 
nomo di sua fiancitino en ol. II pose enposhigis la skultita 
brancheto. Ma kande il volis mungar su, il remarkis ke la 
sapto ek la brancheto imprimabis la literi sur lua naztuko - 
negative, quale la fotografisti dicas. Tale naskis la 
imprimarto, nam on asertas ke Gutenberg nur uzis la 
deskovrajo da Costa. 

(Me itere asentis per la kapo) 

II: 

E vu nultempe pensis pri to: ke la asertita inventuro esis 
facita hazarde - e stultege? 

Me (pedante); 

Ma multa kozi inventesis tale - videz Papin, Montgolfier, 
Volta, Oerstad— 

II (ridachante); 

E la pomo di Newton? Ma la pomo di Newton, la marmito di 
Papin, e la papero-sako di Montgolfier, e la rano di Volta, e la 
deviacinta busolo di Oerstad pozis la problemo, ne solvis ol. 
Kontree, la fago-brancheto pozis e solvis la problemo - mem 
solvis ne pozita problemo! 

(Me tacis, quik odiante ta stulta Costa de Haarlem) 

II: 

Segun me, la deskovrajo quan Costa facabis, ja facesabis da 
plura homi, mem plura pueri ante lu. 

Me (inspirita); 

Tamen la Egiptiani ne facis ol! 


II: 

Kad la Egiptiani havis fagi en sua lando? 

(Mea desfelica kapo vere krulis de mea kolo) 

II: 

Yes, me esas certa ke ta kozo unesmafoye deskovresis da 
nekonocata puero, ma kande, ed ube, ton me ne savas. 
Forsan en Chinia. Ka la Chiniani ne inventis marveli? Ma la 
sekretajo perdesis. La homi esas shaminda brutelachi. 

Me (itere inspirita): 

Yes, ma la homi inventis la digital-extraktajo. 

(II semblas reflektar, itere levis sua shultri, e subite turnis la 
dorso, grunante) 

II: 

Vu nultempe esos serioza. Adio. 


M. LABEDAN 
1923 
St Gaudens 

QUALE LA RURANO RODOLFO 
DIVENIS SUBITE PIANISTO 


La damo esis jus pleanta sur sua piano, kande la servistino 
anuncis, ke la yuna farmisto Rodolfo deziras parolar a sua 
mastrino. 

“II enirez!” dicis la damo, sen interruptar sua pleado. 

Rodolfo haltis apud la solio ed askoltis ravisate la bela muziko, 
til ke la damo cesis plear. 

“Bona jorno, Rodolfo!” el dicis afable; “qua novajo?” 

“Mea patrulo sendas a vu en ca korbeto l’unesma cayara 
persiki di sua gardeno.” 

“Ha! quante bela frukti! Me multe dankas a tu ed a tua 
patrulo.” 

“Vu ne dankez, mastrino, me devas dankar ke vu permisis a 
me, audar vua bela muziko. 01 esas mem plu bela kam ta, quan 
me audas omnasundie en nia kirko. Ma me ne savis, ke on havas 
orgeni anke en la domi.” 

“To ne esas orgeno, ma piano, ka tu nultempe vidis tala 
instrumenti?” 

“Nultempe, mastrino!” dicis la yuno, regardante la piano kun 
granda intereso. 

“Nu, probez plear.” 

“Ho, mastrino, me ne savas plear.” 

“To facas nulo, probez.” 

“No, no,” dicis la rurano timoze, “me tote ne savas plear.” 

L’embaraso dil yuno esis tre amuzanta por la siorino. El sizis 
lua maniko e tiris il vers la piano, ma la nehabila rurano, volante 
rezistar, perdis l’equilibro, e, por ne falar, apogis pezoze l’altra 
manuo a la klavaro. L’instrumento protestis laute e 
desharmonioze kontre ta violentoza traktado, la siorino rideskis 
ma la rurano apertegis la boko pro surprizeso e klamis joyoze: 

“Ha, mastrino, me tote ne savis, ke me savas plear.” 

Me rakontis uldie ca anekdoto a fervoroza e fekunda Ido- 
poetino, ma la damzelo montris su grave ofensita ed akuzis me, 
ke me intencis per to mokar perfide elua versifado. 

Me esperas tamen, ke mea lekteri kredos, ke me ne esas tante 
malicoza. 


A. VERZAN 
1924 
Graz 

KELKA PENSI PRIVERSIFO EN IDO 


Kreado e tradukado di versi certe ne esas la chefa tasko di 
linguo internaciona helpiva, ma tamen Ido-poemi e kansoni esas 
dezirinda por la propagado e por la vivo en la societi. 

Ed esas ya nul desavantajo, se Ido esus kapabla donar anke 
bona tradukuri di artala verki dil mondo-literaturo. 

Recente me tradukis kun bona suceso plura Germana 
populkansoni. Komprenende me aprobas nur versi, qui esas 
bona de linguala ed arto-literaturala vidpunto. 

...Oportas ofte tradukar versi, qui finas per vorti acentizata 
lasta-silabe (tale dicit “maskula” versi). En ica kazi ni povas 
aplikar en Ido: infinitivi, un-silaba vorti, participi od adjektivi 
sen dezinenco ed anke (maxim rare posible) substantivi 
apostrofizita.... Pluse en Ido la ne-obligeso dil akuzativo faciligas 
formacar rimi. 

Bona atesto por la multaspeca verso-rimi, qui esas posibla en 
Ido prizentas “Ventala Voci”, Ido-versaro kompozita da Gilbert 
H. Richardson en Newcastle-on-Tyne (Anglia).... Sro Richardson 
esas justa, skribinte en la prefaco di sua verko ke la lektado di 
versi anke “tendencos influar bone la stilo prozala, igante ol plu 
ritmoza e gracioza”. 

La grava arto-principo di harmonio inter konteno e formo ya 
valoras tam bone por prozo kam por poezio. Nam anke omna 
bona prozo devas esar artatra, t.e. libere ritmizita konvenante 
por la kontenajo reprezentata. 

E quale gracioza ritmo esas posibla en Ido-versi, quala sonora 
beleso e poeziala charmo! Yen specimeno por to ek la revuo: 
“Oriental Idisto”. 

Barkarolo 

segun popul-kansoneto dil XVIII-a yarcento 
daA. VERZAN 

Ho karineto, videz la luno 
Varsar arjento sur la laguno. 

Videz la steli gaye brilar — 

Omno invitas ni gondol-vehar. 

La freshiganta maro-brizeto 
Qua dolce ludas sur tua facieto, 

La blonda loklin volus kisar — 

Venez, karino, gondol-vehar. 

Ibe ni povos dolc’ amorar 
Sub la rideto di la stelar’. 

Ibe ni povos dolc’ amorar — 

Venez, karino, gondol-vehar! 


Erich WELERLING 
1924 

LA VERA KARAKTERO DI LA LINGUO 
INTERNACIONA 


Ni omna konocas la entuziasmo kun qua la lerneri di Ido 
komencas studiar, e ni mustas memorar ke ni ipsa komencis tale. 
Omna lernanto konsideras Ido kom moyeno plugrandigar la 
tereno spiritala. Ma la entuziasmo esas balde expironta, ne nur 
pro la desfacilaji, quin omna linguo, mem la maxim facila, havas 
por la lernanto, ma anke pro altra kauzo: 

la lernanto deceptesas nam quon il serchas, ton lu 
trovas skarse. 

...En tala kazo la sola posibleso praktikar la linguo 
internaciona esas lektado. E pro to la questiono di omna lerninto 
esas: qua librin e revuin me povas komprar od abonar por lektar 
Ido-texti? 

Nu, la revui vizas preske sole propagar Ido e kombatar por la 
ideo di la Linguo Internaciona. Advere existas revui qui havas 
lektaji, ma li ne suficas. 

...Se la intereso ne expiras, ol esas kelke akademiala e la 
lerninto konsideras Ido kom tre interesanta espritajo, quale la 
famoza shako e mult altra ludi, apta por exercar distrakte la 
spirito en la horo ociala. 

...Lu divenas pasiva. Pro to la duranta sucesi dil movado restas 
mikra e nule kompensas la spensi di laboro e pekunio. 

Omna linguo valoras nur kom moyeno expresar to quon la 
homi volas retenar ek sua vivo ed experienco ne nur por su ipsa, 
ma anke por altri. 

La homi esas animali sociala e bezonas moyeno por 
komunikado. La komunikajo ne devas esar nur pensi ed idei dil 
homala raciono, ma anke emoci e standi dil anmi. Se ni regardas 
la naturala lingui, on trovas ke li donas forsan plu bona 

expresuri por la prima sentimentado e la morala koncio kam por 
la logikal kambiado dil pensi ed idei. 

Ma nultempe ula persono serioza opinionas ke la lingui 
naturala ne esas apta moyeni por komunikar omna travivaji 
homala. 

Se irga artificala linguo povus expresar (quale postulas 
exemple Ostwald e Meillet) nur la logikala ed aferala idei, lore ol 
neglijus l’altra duimo dil naturala lingui. 

La postulo pri linguo internaciona esas ka olu povez expresar 
adminime omna to quon la lingui naturala expresas, forsan ne 
en tante superfina nuanci quale olci. 

La linguo esence esas formala elemento. En la formi di la 
linguo la homi varsas la fluajo dil vivo. La travivaji enformeskas 
per la linguo.... Generale la sama kulturala bonaji enformeskas 
en multa lingui tote diferanta, nam la linguo esas nur la vesto dil 
kulturaji. Plu ofte tamen la linguala formi aceptesas en altra 
lingui chanjante la prima karaktero di la lingui aceptanta. 

La lingui esas unesme por la parola komunikado, ma la 
parolado ne esas duriva. La developado kulturala aceleresis da la 
skriba fixigo dil parola produkturi di la linguo. Per la literaturo 
la lingui divenas duriva e duras ankore kande on ne plus parolas 
oli. 

Exempli pri to esas la mortinta lingui Greka, Sanskrita, Latina, 
li duras esar en la granda verki origine kreita en li. 

Apud iti plumulta lingui nur parolita mortis sen lasar dop su 
irga traci di sua existo. La lingui vivas per la kulturi e kulturala 
verki, precipue la literaturi, ma ica verki ne mustas esar propraji, 
povas esar pruntaji ek altra kulturi, fasonita ed adaptita al linguo 
aceptanta. En nia epoko moderna ica prunti eventas tre ofte per 
la traduki di stranjera verki, e la moderna homi praktikas la 
lingui forsan plu multe en la skribala formo, kam en la parolala. 

La linguo internaciona mustas divenar linguo kultural e 
literatural por efikar a la homaro. Nam la omnadia praktikado 
parola mankas ad olu. 

...La linguo internaciona avancas nur per la literaturo e la 
verki skribita en ol o tradukita ad al. Se la literaturo mankas, 

omna decidi autoritatala restos senefika e la linguo internaciona 
restos problema, ma ne pragmata. 

On ne povas krear granda literaturo autogena en la unesma 
periodo, forsan autogena literaturo en ta linguo ne esos necesa, e 
kreata. Per ta linguo internaciona on interkambios la kulturaji, 
precipue la literaturi e granda verki dil filozofio e cienci; esas 
posibla tradukar la ecelanta verki di omna nacioni. En olua 
medio omna kulturi konkursos paceme e nur la vera valoro, la 
interna grandeso dil kulturaji efikos. 

To esas la vera praktikado di la linguo internaciona; ol donos 
ulo valoroza ad omna sua praktikeri. 


Fr. W. BRAND 
1925 

LAINVENTO DIARTIFICALA MUZIKO 


(daktiloza hexameto) 

Tempo e loko: Grekia pre-Homara. 

Pastora Puero: 

Venez ho askoltar, rurani, nova muziko, 
dansez ye mea kano truetizita, nun esas 
tante belega vetero vivar, nun omnalatere 
preske la blua somiti atingas granda Olimpo; 
dansez ye mea fluto e l’inventita muziko. 

Rurani: 

Dicez tamen a ni, audacem pastora puero, 
qua tra la Parnasala, la multherboza prateti 
venas pasturigar tua trupo de bel ge-mutoni, 
ka ne suficas a tu ke la ucelala muziko 
sonas melodioze e ta di la yun puerini? 
tante nam antiquega ci esas quante homaro. 

Qua do bezonas havar tua nuna novacha muziko 
ek tua kano sonanta, ed inventita per arto—? 

Dicez a ni nun, Saji tra Grekia omn honorata 
vere kad esus o ne pensebla ed anke posibla 
muzifikar per kano truetizita ed arto? 


Longe e parhonorinde la Saji parmeditadis, 

ofte itere itere karezis li sua barbi 

longa e blankeskinta e fine li kune proklamis: 

Saji: 


Existis nultempe, do existiva ne esas 
tal artala muziko, ol esus ne-naturala; 
yel puerinetala e l’ucelala muziko 
multe min harmonioz, olu esus ne-tolerebla. 

Rurani: 

Cezigez vua soni sonar, pastora puero, 
multe min harmonioz, oli esas ne-tolerebla. 

Pastora puero: 

Ma ne minime me do sonifados melodioze; 
mem se vi nun dansema ne esas, fine vi dansos. 

Olim aparis a me sonjante bel viziono 
marveloza vidar pri kozi fore future 
apta ed injeniita esor, genitota per arto: 
vice la lign habiteyi deal marmora aparis, 
homi atingis aero-vehar per aero-vehili, 
e per fingri mem parolar, audar per okuli, 
ne, se me langin sis, ed bokin sis se me havus, 
esus pri-parolebla tal astonegant aparati. 

Quankam sola me do muzifikos, fine vi dansos. 

Gilbert H. RICHARDSON 
1925 

A LA STELI 


Ula vespero, 
me dicis a la steli: 

“Ka vi esas quale ni mizeroza? 

Via okuli vigiladas; 
ka pro ula separeso? 
via kordii palpitas; 
kad esas pro ula rivido? 

Vi vagadas kun la voyo laktea, 
kurante sen skopo 
e sen espero. 

Quale trupo de perdriki 
durstoze cirkondanta ula fonto 
e ne povanta drinkar. 

O quale virgini, 
stuporanta cirkum la sarko, 
en pregi ed invoki senfina. 

En via trista regardo 
esas tenereso 
di qua le flecho penetras 
til mea kordio. 

E me vidas tenua lumo 

quaze lakrimi 

fluanta de blanka palpebri. 

Ka vi esas labii trista 
o vunduri 

en la nigra senlimitajo? 

Ho, avini di la kreuri, 
matri dil Tempo, 
maestrini pri vereso e lumo: 

Pro quo vi ploras?” 

E li respondis: 

“Ni esas solitari 
en ita spaco. 

De longe ni interseparesis, 
konseque ne trompesez 
dal proximeso di nia lumi. 

Singla stelo inter ni, 
vivas fore de sua fratini; 
en solitareso e separeso. 

Kombustante su ipsa ne-utile, 
jetante vane sua lumo 
en la cielo”. 

“Me komprenis via paroli, ho steli; 
vi esas quale l’anmi di la poeti. 

Tale lia lumo perdesas 
en firmamento 
ube li vivas 
quaze stranjeri. 

L’anmi vulgara nule vidas 
la flamo 

di lia inteligenteso. 

Konseque ta poeti lumizas 
kelkatempe la tenebro, 
pose li marchas, 
en vesti di nemortiveso, 
vers la morto. 

Tradukita del araba linguo 
da Elias FAYAD 

R. NAKHLA 
1925 

LA JIRAF O -KOMERCISTO 


D r a m a t o 

pleita en Teatro Internaciona 
Szombathely 


Aktori: 

Ben Mahomed (M. Geizler) 

Anitra, ilua spozino (dzlo Anna Balogh) 
Tornbiiller, komercisto 0. Csatkai) 

Laura, ilua spozino (dzlo Anna Holzer) 

Anitra: 

Gratitudo a deo, mea spozulo esas departinta 
E me fantazias pri feliceso nultempe existinta 
Me regardas vers la maro, 

Dume pasas multa yaro 
E blankeskas mea haro. 

Nun abordis stranjer navo, 

Ho, me povra nigra sklavo. 

Venas kun hastoza iro 
Chika, bela, yuna viro. 

Tornbuller (a la publiko): 

Bona jorno, bela dami, 

Me esas Tornbiiller Sami. 

Anitra: 

Dicez quik vua deziro, 

Ka vu volas drinkar biro? 

Tornbiiller: 

Me ne durstas, bel serafo, 

Me volas komprar jirafo. 

Menajerio en Berlin bezonas tal animalo, 

An la kayo on dicis, ke vua spozo vendas talo. 


176 



Anitra: 

II ne esas heme, il iris chasar. 
Tornb.: 

Permisez a me che vu pasar. 
Pluv-arkatre vua okuli — 

Brilas quale saponbuli. 

Anitra: 

Vu esas polita ento 
Me dankas pro la komplimento. 
Ne plus uzez tal metodo, 

Prefere parolez pri la modo. 
Tornb.: 

En Europa esas uzo 
Portar nun truoza bluzo. 

Omna vesto-komercerio 
Vendas robi kun poka materio. 
Anitra: 

Balde venos modo este-weste 
Marchar tote nude, senveste. 

Ne existas plu bel orno 
Kam l’original bel formo. 
Tornb.: 

Bel yunino, co esas vera 
E la chefa kozo: nule chera. 
Anitra: 

Qual esas ibe la moro, 

Existas liber amoro? 

Tornb.: 

Yes, co esas omnaloke, 

Mem en mea anmo poke. 
Anitra: 

Me sentas me plu bona, ho, 

Vu ya esas mea Romeo. 

Tornb.: 

Me parolas sen sordino 
En mea kordio ne esas ordino, 


177 



Mea kordio palpitas feroce 
Me suflos ulo a vu mivoce. 

(II suflas ad el) 

Anitra: 

Ca konfeso plezas a me 
Vu ne adoros vane me. 

Tornb. (il genupozas): 

Me dicas genupozante 
Me ya amoras tu tante. 

Mahomed (subite envenas): 

Ho ve! hororoza ceno 
Quik kulbutas mea veno! 

Tornb.: 

Nejuste vu ne reflektez, 

Me pregis ke el protektez 
Koram tu mea deziro. 

Me esas honesta viro. 

Mahomed (energioze): 

Suficas, ne babilez tanto. 

Quon vu volas? forsan elefanto? 

Tornb.: 

Ma quon vu pensas, Afrikana folo? 

Me bezonas jirafo kun longa kolo. 

Mahomed: 

Nun me ne havas, ma se vu kelke vartos 
Me departos e talon chasos. 

(departas) 

Tornb.: 

Tu havas, ho ve, grosiera spozo. 

Anitra: 

Vu esas la poezio ed il la prozo, 

Kande vu deziras, homo, 

La interdiktita pomo? 

Tornb.: 

Me adoras tu idolo fole, 

Quante bon esus kun tu sole. 

Anitra: 

Ne flatez, flatanta merlo, 

Ka tu donos a me perlo? 
Tornb.: 

Yes, pos singla pastorhori 
Tu recevos bel trezori. 

Tu ya esas amor-monto, 

Tua boko kiso-fonto, 

Tua anmo fido-ponto. 

Tu esas quale nia suno 
Varma, klara, santa lumo 

Tu esas—tu esas—quale 

Ho ve! fatala rimo: 

Tu esas quale mea spozino. 
Laura (suspekteme): 

Ho quante grand insolenteso, 
Quon signifikas ita situeso? 
Tornb.: 

Me pri tu ad el naracis 
Ed el astonite stacis 
Audante pri tala paro 
Qua venis tra la maro. 

Laura: 


(sempre plu impetuoze) 

(genupozas) 
(Laura venas) 


Emocigiva fideleso — 

Tamen co esis stranja situeso. 

Ma askoltez: incendio devastis la distrikto en qua ni lojis, anke 
la menajerio parbrulis. L’asekurala skriburi esas che tu. Me do 
venis pro oli e pro tu. Venez e ni aranjos l’aferi. 

(El sizas ilua brakio) 

Tornb. (afliktite): 

Adio, bela lilio — 
finita la idilio. 

(kun spozino foriras) 



Anitra (melankolioze): 

Me pensis esir amorata 
Ma esos longe ne beata. 
Kruela fato, ta aparo 
Voyajinte tra la maro 
Ne divenis mea karo. 

Nun venas mea spozo 
Qua esas tala rozo 
Qua havas nula orno, 

II konsistas nur ek dorno. 
Ho pasinta bela hori! 

Nun me vivos de memori. 


J. CSATKAI 
1925 

APOLOGO 


Un foyo kavalo e hundo konversis unu kun l’altru, e la kavalo 
dicis: “Me ne komprenas nia sinioro! Me, kavalo, laboras la tota 
jornedo, e tu, hundo, vigilas la tota noktedo, e malgre to ni esas 
mi-saturita, kontre ke nia porko qua nek laboras nek gardas esas 
manjigita til krevar. Ka to esas yusta?” 

- “Tu eroras, kamarado” respondis la hundo, “la porko fakte 
facas nulo, ma vartez! Balde la sinioro buchas lu por facar 
shinko e socisi. Me recevos la intestini e tu havos bona brosilo 
ek lua pili”. 

De ica parabolo rezultas ke Ahasveros destinesis por 
determinita skopo, e fakte, pos la konocata eventi en Persia, la 
gardistestro Artaban asasinis il. 

Se la forti dil mondo pensas naskir por su ipsa e por exekutar 
sua propra intenci, li eroras. Porko konsideras su kom exekutero 
di sua grava projeti, ma li existas nur por divenar shinko e socisi. 


SUPERBA FESTINO 


En la triesma yaro di sua regno la rejo Ahasveros facis en la 
chefurbo Shushan festino a sua princi e vasali, a la satrapi di 
Persia e di Media, ed expozis koram li la richaji e la glorio di sua 
imperio. La festino duris cent e okadek dii. La manjopladi e 
drinkovazi esis ek oro ed arjento. Sur la pladi videsis manjaji di 
maxim delikata sorti: kamelala gibi en sauco di koquita fishi, 
karno di gravida asnini, garnisita per rostita akridi, marinita 
raupi di papilioni pudrizita per maiza farino, hepati di olda kati 
en lakto di ratini. Pri la liquori on havis ti ek beri, ek mielo, ek 
hordea e maiza malto, ek diversa frukti. 

Singlu povis drinkar kande lu volis sen mustar vartar sua foyo, 
nam esis suficanta quanti de drinkovazi raptita ek la templi dil 
Hindui, Egiptiani, Greki, Hebrei, Filistri ed c. 

Ahasveros igis la gasti drinkar e manjar ek ta sakra utensili 
intence, por demonstrar la impotenteso dil stranjera dei e 
samtempe valorigar la dei di Persia qui helpis il spoliar la templi 
dil vinkiti. Ho blindo! il ne savis la parabolo pri la porko e la 
socisi. 

La festino esis tante splendida ke esus vana volar deskriptar ol. 
Se la folii dil foresti transformesus en skribili, la riveri en inko, la 
tota tero en skribofolio, lo ne esus suficanta por reprezentar olua 
beleso. Lo nedicebla esas nedicebla. 

La festino esis joyoza. La dineo e drinko esis spicizita per 
konversi edifikiva ed amuzante, solena e gaya. La rejo sidis sur 
la trono di Solomon la Saja, olqua transportesis ek Jerusalem, ed 
ilua kordio joyis, kande il audis la racionoza konversi dil gasti. 

On aranjis konkursi inter la ciensisti pri diversa nobla temi: 
uni questionis, altri respondis. 

“Pro quo la dei igis la suno lumar jorne e la luno nokte?” 
questionis konjuristo Kaldeana a Persa astrologo. 

“La jornala suno esas indico por dinear, e la vesperala luno por 
supear” esis la respondo. 

“Ma pro quo la lunala lumo esas min forta kam ta di la suno?” 

“Se la du lumi esus egala, nulu savus la difero inter la jorno e 
la nokto, la homi abandonus su al amoro dure duadek e quar 
hori e mortus de exhausteso.” 

Ica expliko provokis tante bruisoza aplaudo ke la konjuristo, 
qua intencis konfuzigar la Persa astrologo, cesis questionar e 
desaparis inter la gasti. 

(Ek: La libro pri Esther) 

A. KOFMAN 
1925 

CIENCALA FAKTI DI PROFESORO IPSA-SU 


La ter-globo jiras cirkum la suno unfoye en 365 dii, 5 hori, 48 
minuti, 51 sekundi, e rotacas cirkum su en 24 hori. Ica sistemo di 
aranjo havas mea aprobo. 

Kad la globo duros rotacar pos mea morto me ne savas. Se yes 
lo esos tre desutila disipo di energio ed ago pro qua me faliis 
deskovrar racionoza skopo. 

La mondo esas habitata da me e la cetera personi. Le laste 
mencionita tote ne importas. 

Esas nun definitive pruvita, ke manjar fishi esas bona por la 
cerebro (por la cerebro di la manjinto, ne di la fisho). La 
desfacilajo esas, ke ne existas sat multa fishi en la totajo di la 
maro por donar pasable granda cerebro-povo a kelka personi. 

Esas multa personi qui, se li ne manjas fishi, komencas parolar 
quale foli, e la manjo di fishi ne facas multa difero. 

Se vu pozas granulo de salo sur la extremajo di la kaudo di 
ucelo, ol divenas facile kaptebla, nam ol falas del extremajo di la 
kaudo. Se esas la ucelo, e ne la granulo di salo, quan vu deziras 
kaptar, la maxim bona procedo esas rostar ol ante pozar salo- 
granulo. 

Che Southend-on-Sea (Anglia) la “voco di la maro” mencionita 
dal poeto, esas klare dicernebla. 01 krias “bona taso de teo, sioro” 
ed anke “Fotografuro, Sioro, vu e la damzelo, un shilling”. 

Esas populara kredo ke la povo ri-produktar sua speco esas 
limitizita al animali e vejetal kreitaji. Tamen, retro-venante 
adheme pos luxoza repasto, kelka personi semblas vidar du 
horloji ube, ye lia departo, existis nur un. 


Robert HARDING 
1926 

STRANJA POSKONGRESA PSIKOLOGIAL 
LENOMENI 


Me esas kurioza, ka anke altra kongresinti travivis lo sama, 
kam me e Horovitz. 

Pos departir de Praha en la treno ni audis parolar la 
kunvoyajanti stranjera, la bruiso dil veho e nia dispartigita 
atenco efektigis, ke ni havis l’iluziono audar Ido-parolo. 

Forsan on dicis en altra kupeo (angulo) Germane: “Der ist es 
ja”; ni audis: il esas ya. La voci, vokali audita forsan automate 
komplementesas en nia mento per kelka (nekoncie) Ido-finali, 
probable ni facis sama senkoncia procedo, kande ni audis Idisto 
ne sat klare pronuncanta Ido e nia mento kustumeskis ica 
psikala procedo. 

Ta akustika eroro havas certe anke sentimental origino. Ni ya 
tante prizis askoltar Ido, ke ni senkoncie Idigas Idatre sonanta 
paroli. Same, ni vidas stranjeri sur la strado e kelki tante 
similesas a kelka Idisti, ke ni esas inklinita sentar ke omnaloke 
ni vidas mult Idisti. 

Me kredas, ke plura psikologiema Idisti reflektos a mea supra 
remarki. 

Me travivis sama interesa iluzioni anke pos kongreso en Wien 
e Cassel. 


J. CSATKAI 
1926 
Szombathely 

PRI MARALA SHANTII 


La shantii esas laboro-kansoni qui olim kantesis da britaniana 
maristi dil komercala navaro, nur dum laboro, e tote ne por 
amuzar su. Pluse, adminime dum la dek-e-nonesma yarcento, 
shantii ne uzesis sur la milit-navi, en qui obediesis omna imperi 
silencoze, akompanate dal siflilo di sub-oficiro, nomizita angle: 
boatswain. 

Ante la tempo dil fabrikerii e mashinaro omna-sorta laboro 
esis advere manuala, t.e. ol literale facesis per la manui. 
Sequante primitiva instinto, ta, qua laboras per la manui, kantas 
dum la laboro, sive di rekolto, sive di texo o di filifo. Pos ke la 
bruiso dil mashini dronabis, e fine abolisabis, la laboro-kansono 
en la fabrikerii e la agri, olta permanis en la seglo-navi, en qui 
omna laboro esis ankore manuala. 

Pose, la vapor-navo silencigis la shantii, nam olti havas nula 
segli manuagenda, e nula manue-propulsita vindilo e kapstano. 
Kun la preske tota desaparo dil seglonavi, anke desaparis la 
kansoni qui genitesis dal laboro relate tala navi. 

En la tempo dil seglonavi, semblas ke nulu atencis la shantii, 
nek egardis la beleso dil arii kantata, forsan pro ke la maristi 
nultempe kantis la shantii ecepte sur la navo e forsan anke pro 
la Rabelaisala qualeso dil paroli di la shantii. 

Ta lasta fakto efektigis, ke on kustumis nomizar la shantii nura 
obcena kansoni, e on tote faliis agnoskar ke la arii posedas 
maximagrade la naturala charmo e beleso dil vera populala 
muziko. Tamen, cirkum la yaro 1880, dum ke la shantii divenis 
preske ne-uzata, on komencis formacar kolekturi dil arii e vorti, 
komprenende omisante la parti objecionenda. On homajis la 
naturala delikateso dil maristi, agnoskante ke esis obcena nur la 
solo-parti, qui ne povis audesar dal ne-marala personi sur la 
kayo, dum ke la koro-parti, audebla da omni, esis tote senmakula 
tarelate. 

...La shantii marala konsistis ek alternanta solo e koro. La solo- 
parto kantesis dal shantiisto, qua ne laboris, ma kantis sua parto, 
sequata dal versi dil koro, kantata dal altra maristi dum ke ili 
facis sua laboro di hisar la segli, la yardi o la flago, o di levar la 
ankro. La shantiisto kustumis komencar per kantar suafoye du o 
tri versi ja konocata da omni; pos to, il improvizis sequanta versi 
en qui il traktis humuroze la karakterizivi di la navestro, altra 
oficiri e viraro di la navo, anke il ofte sarkasmatre aludis la mala 
qualeso dil drinkaji, salizita karno, ed altra kozi provizita da la 
armatoro. La versi dil solo-parto esis ofte tote sen-relata, e 
traktis diversa temi, ma la koro-parto di singla shantio esis 
kustumale la sama tra la tota kansono. 

Forsan vin astonegos la fakto ke on toleris la sarkasmaji di la 
shantiisto. La motivo esas: ke la autoritati evaluis tala paroli 
kom sekureso-valvo kontre sedicio, same kam la guvernerio 
permisas al guvernati kunvenar publike e diskursar, mem 
pasionoze, pri ica od ita neyustajo. On vere dicas ke la Anglo 
tante prizas la privilejo grunar, ke, se lu ne privacesos de ta 
privilejo, lu ne facos irgo ecepte duror la grunado, quo tote ne 
importas. 

La du precipua sorti di shantii esas ti qui relatas la laboro 
facenda per vindilo e kapstano, e ti qui relatas la hisala aferi (en 
angla: windlass and capstan shanties, and pull-and-haul 
shanties). Pri le laste-mencionita, on dicas ke la shantiisto 
kustumale pozis su proxim la laboranta maristi, ma kande 
funcionigis li la kapstano, la shantiisto ofte sideskis sur la 
kapstano ipsa. 

Pri la paroli dil shantii, esas remarkinda ke ofte traktesis en 
diversa shantii temi sama o simila, e ni trovas aludaji al sama 
loki e personi, sive reala, sive fiktiva: Rio Grande, Mobile Bay, 
rulanta rivero, Hilo, Ranzo, belino barbadiana ed c. 

Pro ke la versi dil solo-parti esas tante sen-relata, e pro ke la 
koro-parti esas kelkakaze nur tinkletaji, uzata por expresar la 
ritmo dil agado facenda, esas tre desfacila tradukar shantii ad 
Ido, se on deziras evitar produktor la impresuro skribar nura 
absurdaji. Tamen, me audacis verkar Ido-versiono di kin de la 

shantii, e me esperas ne tote faliir riproduktar la esencala idei di 
ta kansoni. Me facis ta verko, pro ke me opinionas ke la bela arii 
bone valoras kantesar da ni e nia samideani transmara, segun la 
muzikatra paroli di nia amata helpolinguo komuna. 

Tom SWEETLOVE 
1926 


187 



VERA KAMARADESO 


La suno brilis de la dimezal cielo, e silenco semblis falar sur 
omno, kande ni sideskis adsur gazona teraso por manjar nia 
dejuno. Nula sono ruptis la quieteso, ecepte la zumo dil abeli e la 
bramo dil bovi en proxima prato. 

Subite ni audis la fora grondado di roti, e ni regardis vers la 
blanka kurvo dil voyo por vidar to quo venis. 

Shovanta sua mashino avan su ed aspektanta tre varmega e 
polvizita, un cizo-grindanta viro proximeskis. II aspektis pedirir 
multa kilometri, ed apud il trotis mikra hundo blanka. 

Un ek la pueri di nia partio vokis ad il la disto til la maxim 
proxim vilajo. La viro haltigis sua mashino, e vishis sua fronto 
per la dorso di sua manuo, sua okuli repete vagadis al botelo de 
limonado ed a la plado de sandwich-i qui trovesis sur la gazono. 

II esis tre gratitudoza por la drinkajo quan ni ofris ad il, e 
gurmande il devoris omna sandwich-i, ecepte du, quin il sorgoze 
envelopis en reda naz-tuko. Me pensas ke il remarkis nia 
surprizo nam, kun amanta regardeto vers la loko ube sidis sua 
mikra hundo, il explikis: “Iti esas por mea mikra hundo Pat, qua 
esos tre joyoza.” 

Plu tarde, kande ni preteriris la loko ube la longa gazono esis 
koldeta e verda, ni vidis la cizo-grindanto dormanta, kun 
kontenta rideto sur sua vizajo, e sua manuo repozanta sur la 
kapo di sua hundo, qua esis dormanta apud ilu. 

Ni imaginis, ke ni anke povis dicernar rideto cirkum la boko 
dil hundo. Ma, komprenende, to esis nur nia imagino. 

Alfred S. HADDOCK 
1926 

OPERETO MORTE-NASKINTA 


Komedio 

pleita en la teatro internaciona 
en Szombathely 

Teobald: Me kompozas opereto 

Nun me ruptas la kapeto. 
Klara: Teobald, venez en vizito, 

Onklulo sufras pro artrito. 
Teobald: Me ne iros, spozineto, 

Me ya skribas opereto. 
Helpez solvar la problemo, 
Nam me havas nula temo. 
Klara: Ho, tu fola nulfacemo, 

Esez ipsa tu la temo. 

Teobald (furioze): 

Ta chambron tu quik livos, 
Altre tu ne longe vivos. 

(el fugas) 

Deo donez ideeto 
Por parturar opereto. 

Ma qua trublas me itere? 

Esas Katarina, vere — 

Katarina: Me volas nur facar ordino, 

Imperis to la siorino. 

Teobald: Stop! solvita la problemo! 

Deo sendis elu a la temo. 

Me nun duktos la parolo, 
Quale se ol esus rolo. 
Katarina, primadono, 

En qua brilas la amoro, 
Katarina dicez do a me 

Ka sentas tu solitare? 

Katarina: 

Ho, me sentas certe nulo, 

Ne parolez, siorulo. 

Teobald: 

Yunino, la bona enti 

Ne celas la sentimenti. 

Katarina: 

Me ne havas ul celendo, 

Esas me sincera ento. 

Teobald: 

Kun tu me volas nun dansar, 
Tua kordion amansar. 

Katarina: 

Sioro, me mustas ridar, 

Vu volas per nazo me guidar. 

Teobald: 

Kantez, tu havas bela voco, 
Me volas sentar emoco. 

Katarina: 

Me ne esas kanto-merlo, 

Ma vu esas briska kerlo. 

Teobald: 

Tu esas l’acendanto 

Di mea kordiokanto, 

Sentez tu, kolombo, same 

Por ne amorar tu vane. 

Katarina: 

Vi dicis gaya frazo, 

Ne posibla tala kazo. 

(il titilas el) 

Ne titilez mea nazo, 

Me quik ruptos ica vazo. 

Teobald: 

Satisfacez mea volo, 

Plear me volas tala rolo, 

Qua esas mea modelo 

En opereto, la zelo. 

Katarina: 

Omno ico a me plezas, 

Mea kordion ne lezas. 

Me askoltos la konfesi, 
Naracez do vua qualesi. 

Teobald: 

Ho, ne facez mala joko, 

Me de tu deziras poko. 
Grantez kisar tua boko, 

De kisi me ya havas stoko. 

Mea kordio tre sufras, 

Amorante vers tu suflas, 

Bel respondon tu susurez, 

E do me tu ne forkurez. 

Katarina: Haha, haha, Siorulo, 

(ridas) Vu recevos de me nulo. 

Teobald: Kison dolca tu nun donez, 

Men tu kelke nur amorez. 

Me ya esas por tu folo, 

(Klara eniras) 

Ha, ve, yen la karambolo!!! 

Klara: Ho, tu esas amuzanta, 

Ni balde esos divorcanta. 

Teobald: Ho, tu esez kontre me klementa, 

Me ya esas inocenta. 

Co nur esis mikra joko, 

Ne esez tante harda roko. 

Klara: Pardonon tu ne dezirez, 

Aden la inferno irez! 

Teobald: Bela urbo esas Kairo, 

(kun patoso) Nultempe ludos me kun fairo!!! 

Klara: A tu me nur pardonos, 

Se tu a me kison donos. 

Teobald: Ho sublima sentimento, 

El havas benigna mento. 

Katarina (desprizeme): 

Amorala ftiziiko, 

Aceptez mea benediko. 

J. CSATKAI 
1926 

LA REPASTO DIL PASERI 


Li venas, grasa e parnutrita 
sur voyi e stradi; 

Li flugas, manjas la panpeceti — 
Ne saturite li pose saltas 
per flugi vagera 
ad la balkoni platega por li. 

An la fenestri di la vicino 
sucede li venas, 
li furetagegas, parazitesas — 

Un del paseri, aventurema 
adiras la bordo, 

perchar sucesas ne sen hezito — 

E pose yen ke lu pepiadas 
per krio senfina 
quan lu fortigas kom chefucelo; 
Ceteri venas plu audacoze. 

Li flugas trupope 
ed omni perchas sur vua greto. 

E vu joyegas pro ke li venas 
per salti sencesas, 
sur sua pedi gracil e flava 
por saturar su per friandaji — 
emule furtante 
la din buleti quin vu forjetis. 

Se li remarkas plu dika peci 
por bona repasto, 
li interluktas pro jaluzeso. 

La stroki pluvas per beko-frapi, 
Li balde iracas 
e shokas pluse per alo-frapi. 

Ma, pruff, eventis lejera bruiso 
Li omna flugeskas 
livante kune frumenta pano! 

La voyi balde furnisos a li 
sen helpo homala 
lo bezonata por lia vivo. 

Yen! la uceli sen petra domo 
pro helpo deala 
nultempe sucias la nutrivesaro 
e sempre trovas la alimenti 
sen semo, sen sparo 
nam al Kreero li fidas sempre. 


J. GUIGNON 
1926 

LUN-LEVO 


Kande reda fairo di la luno-herdo 
Ye la horizonto nokte acendesas, 
Vesperal fumuro quik plenigas cielon 
E pokope Teron, tra la blua spaci; 

E la grand suflilo mugas tra la boski, 
Tra la dens nebuli cirkondanta omno 
E per to ecitas la fairego dika, 

Qua nun e pokope sempre plu inflesas. 

Marveloza kloko! Kande, ye l’okuli 
Segun sua povo, e lor la noktesko, 
Apertesas larje la sengonda pordi 
Di la laboreyi funde de qui movas 
La obskura gesto di Vespero nigra, 

Qua sencese batas la fairoza luno 
Sur pintoz somito dil nebula monto 
Erektita quale gigantal amboso. 

La olim’ forjisto dil enorma globi 
En la firmamento venas — ed ankore 
Sorgas fasonar li, irge quale esas 
La metalo: bronza, ora od arjenta, 

Por senfin’ laboro, verko nemortiva. 

Lu sencese frapas lor la dio-falo 
Or pro la pezoza martelago-frapi 
Luno ya rondeskas, ed on vidas pluse 
Omnaloke, sube e supere, astrin 
Qui trupope spricas, per cintila garbi 
Sive kom kometi, sive kom bolidi. 


J. GUIGNON 
1927 

SENTENCO 


Ta homi, qui obstinas en erori 
e blinde adoras idoli, 

Ti esas la foli! 

Ma ta homi, qui agnoskas 
per erori la veraji, 

Ti esas la saji! 

A. SCHIFFMANN 
1927 

EN LA SUDA MARO GLACIALA 


La luno hike semblas “jacar sur la dorso”, la konocata stelaro 
desaparas, la polala stelo sinkas plu e plu multe, e fine anke lu 
desaparas. 

On sentas sinkar dop su anciena mondo e videskas nova, vers 
qua on vehas. 

Nun anke por ni la varmegeso divenas preske ne-suportebla, 
pro to omni metas la lejera tropikala kostumi; ta kostumi tote ne 
esas komparebla kun la Germana “somerala vesti”, qui esus tro 
multe pezoza ed impediva en tante granda varmegeso. 

La animali komencas esar interesanta hike por la Europano. 
Ofte fluganta fishi arivas sur la ferdeko di nia navo; ma lore li ne 
plus povas movar, nam li devas havar starteyo en aquo, de qua li 
povas departar. Me exemple metis li en sitelo kun aquo, to ja 
suficas a li. La fluganta fishi havas longeso de cirkume 1/4 m. 
Unfoye on vekigis me por observar multa delfini en la aquo. Me 
astonesis vidar centi de ca fishi; lia salti esis extraordinare 
gracioza, nam li adaptas lia korpi a la salto-lineo. Semblas 
unesme tote ne-versimil ke li saltas tante elegante sen dresado 
homala, nam li ne nur saltas gracioze, ma anke komune, 6-12 
una apud la altra, e to ankore plualtigas la marveloza aspekto. 

Pluse, ni konstante akompanesis da nombro de muevegi, qui 
ya kustumas flugar proxim la navi vehanta sur la maro. 

Pos voyajo de du semani eventis mea bapto equatorala. Ico 
esas kustumo dil navani: omnu qua unesma-foye en la vivo 
vehas tra la equatoro, baptesas tale ye la maxim stranja 
tradicionala ceremonii. 

Neptun, la deo dil mari, acensas sur la navo, salutas la novico 
ed examenas lu per serio de questioni. Pos to, kuafisto arivas 
kun razilo (ligna!), qua havas longeso de 1 metro, e kun aquo- 
sitelo. Nun la novico razesas per la granda razilo, aquo ek la 
sitelo e kemialaji nedefinebla, por sparar la tro chera sapono. Ca 
procedo esas generale plu interesiva, dezirata e joyigiva por ti, 

qui stacas cirkume e bone amuzas su, kam por ta, qua razesas! 
Or, omno desagreabla finas, e ye la fino dil bapto equatorala la 
examenito e razito recevas diplomo, qua prezervas lu de plusa 
tala bapti ye paso dil equatoro. 

Depos tri semani ni neplus vidas tero, e nun ni perceptas la 
unesma signi di Antarktis. Desagreabla koldeso, kolda ventegi, 
nivo e grelo. Celita en peliso, on tristete memoras la torida zono, 
quan on pasis ante un semano. 

Segun kalkulo dil komandanto ni devas trovar ni avan Sud- 
Georgia, 1000 marala mili estale de Kabo Horn.... Depos nia 
departo ni do parkuris 8.000 marala mili. 

La sequanta nokto esas ventegoza, tale ke ni ne savas quante 
ni driftis; to esas tre danjeroza, nam la insulo Sud-Georgia esas 
cirkondata per rifi, qui ofte esas ne-videbla del navo, e quin on 
perceptas erste kande la navo vehis sur oli. 

Pro ke en ca sudala latitudo nur rare vehas navi, anke la voko- 
signo SOS esas sen valoro. En altra mari kun plu forta trafiko la 
telegrafale emisita signo SOS advokas preske sempre un o plura 
navi, qui penas salvar posible maxim multa homi e forsan anke 
vari de sinkinta o domajita navo. 

Ye la proxima matino ni esas en la glacio. Tempope nivas tante 
dense, ke on povas apene vidar til disto de cent metri. Subite la 
nebulo e la nivo divenas min densa e dum un kurta instanto tero 
esas videbla. 

Or ta konstato, quankam facita nur dum tre kurta tempo, 
suficas a la komandanto por la kalkuli. Kande fine la densa 
kurteno atmosferala separas su, ni vidas jacar avan ni alta 
montaro de 2.700 m, magiala aspekto! 

01 jacas avan ni quale grandioza marvelo, okupanta la tota 
fronto. 

Nun la komandanto audacas serchar la enireyo an la rivo. Ni 
eniras fyordo e trovas la staciono dil cetacei-kaptanti. Fine, pos 
longa tempo itere la unesma homala domi! 

La staciono havas kelka baraki konstruktita de ondilizita tolo, 
to esas omno. La domi (quale on fiere nomizas la baraki) esas 

profunde en la nivo til la tekti, la homi de fore semblas esar nur 
mikra punti. 

La monti dop la homi havas alteso de mil metri. 

La insulo, en qua me sejornas, havas longeso de cirkume 160 
km e larjeso de cirkum 28 km; ol havas multa konkavesi plena 
de nivo, evoza glacieri kun danjeroza krevisuri. 

La suda rivo ne ja esas explorita, nur poka punti esas indikita 
en la mapo; kontree la norda rivo esas tote sekura, hike la 
cetacei-kaptanti konstruktis la domi en la fino dil fyordi. 

...Ni vidis pinguini e mar-elefanti. 

La evoza maro-elefantuli, qui similesas a granda maro-hundi, 
esas mordema. Se li jacas senmove li havas cirkuma alteso de 1 
m e longeso de 4 m. Sur la marelefantala yuni on povas mem 
kavalkar. La animali esas tre neta, li havas grasa strato de 10 cm. 
Li povas esar en tre kolda cirkumajo, jacar sur nivo e glacio, 
kande on tushas lia korpi on perceptas, ke li esas tre varma. 
Kande on vidas jacar li dum somero, on vidas vaporifar lia korpi; 
la animali dormas en la glaciala kolda aquo! Lia vivo esas tre 
interesanta; li havis jaceyo proxim nia staciono e pro to me 
havis okaziono observar lia vivado ed agado dum tri monati. 

La pinguini esas tre simila al homi, simileso qua semblas a ni 
kelke karikaturatra. Malgre ke li esas uceli, li ne povas flugar, ma 
vice to li ecelante povas natar per lia ali, qui esas transformita a 
natili. 

Sur la tero la pinguini havas lenta, ocila marcho-maniero. Li 
posedas densa plumaro ed anke esas ecelanta e rapida plunjeri. 
Ulfoye me persequis un; lu plunjis, ed on nur vidis nigra streketo 
sur la aquo-surfaco; lu retrovenis al surfaco erste pos natir 30 m. 
La animali sidas kune en granda grupi, preske en kolonii. Pro ke 
li nultempe vidis homi, li anke ne ja konocas la ruzo homala ed 
esas kurioza e fidanta ye mea viziti. Me furtas la ovi ek la nesto 
di pinguino; kande ica perceptas la furto, lu iras a vicina nesto, 
qua jus ne esas okupata,e de ibe furtas la ovi por metar li en la 
propra nesto e parkovar li! 

Me anke manjis la karno di cetaceo. 01 saporas quale mixuro 
de shinko e fisho, nam la animali ya nutras su per fishi. 

Anke la rati ante kelka cent yari importacesis adhike per la 
navi haltanta hike; li trovas hike ideal nutrivi per la skeleti dil 
cetacei e maro-hundi, qui sur longa streki kovras la rivo. La 
vertebrala kolono di tala cetacea skeleto havas cirkuma longeso 
de lOm e diametro de 3/4m, qua lasta esas anke la diametro di 
ordinara stulo! 

La aspekto di tala cetacea skeleto esas pitoreska e belega, ol 
sempre memorigas la ne-plus vivanta saurii di anciena epoki 
pasinta. 

Imaginez la aspekto di centi de tala cetacea skeleti grandega, 
jacanta una apud la altra, kun flava koloro sur la blanka nivo, e 
sur la altra latero la maro, kantante la eterna melodio dil ondo- 
ruptado, e super omno la nevarma, ma klare brilanta suno dil 
Antarktis; forsan on lore obtenas imagino pri la ravisanta beleso 
dil naturo anke en ca regioni. 

...La glacieri formacas blanka-verda glacio-muro en la fyordo, 
kun la maxim stranja formi; ofte on kredas konoceskar la maxim 
stranja statui kreita da homala manui. Ca muro havas longeso de 
multa kilometri, ed ol ofras aspekto ravisanta e marveloza! 

La natur-marveli di Sud Georgia impresas ofte ne nur la laiko, 
ma anke la experta voyajanti; tale exemple la granda e famoza 
natur-exploristo Shakleton esis ravisata ed entuziasmigata per la 
marveli di ta insulo, e lu anke deskriptis oli. Dum la expedicioni 
al suda polo Shakleton sempre vizitis ca insulo. Ante kelka yari 
Shakleton mortis ibe en la glacio pro kordio-apoplexio, e lua 
amiki sepultis lu en ca insulo. Me vizitis la tombo, qua sovaje e 
romantike situesas avan la maxim alta monto dil tota insulo, la 
monto Paget. Simple kruco ligna e kupro-plako kun enskriburo 
indikas la loko, ube la granda meritoza natur-exploristo repozas. 
Meze di la glacio e di la montaro, qua esis cirkum lu dum lua 
vivo, lu dormas por sempre. 


R. BUCHARDT 
1927 

LA SHARLATANO 


...Por fabrikar ca tri marvel medikamenti, Holzshuo plenig tot 
simpla poti per saimo jus komprit che la porkokarnisto ed 
envolv oli en dineg silka papero, pose il lig singla bloketo per 
arjenta tenu kordeto. 

Tale de unik etiketefiko, kustumal grasajo transmutes ad 
unguento, pomado e pektortonizilo. 

...Nia “Eskulapo” poslore rekoli de feneyo herbo segunchance 
e sensorge fenreziduo, il hacheg, tritur la toto e sive il shov 
pokope ol kom herbori en saketi, sive il paketif de ta spliteti. 

...Singl envolvajo es diafan koloroz, ma sempre ol inkluz 
instrucioni pri uzomodo e atesti pri fablatra risanigikazi. 

Maxim mirakliv drogi es ankore havend, ol es elexiro 
quintesenca, por vivar dum longa tempo. 

La recepto es tamen tre simpl ye la dispono di irgu. Nia famoz 
alkemisto cherpas pur aquo de fontvasko. Per ol il plenig centi 
de long fioli, stop li, orn la korki per red vaxo e cel l’obturorifico 
per diamantes steletkaloto. 

LUA BONIMENTO: 

“Gesiori e alt estimat gekamaradi! 

Unesme eskartez kelke e silence askoltez. Lakte me injeniis 
infalibla panacei, narkotigivi e stimulivi, apt alejar irg dolori, 
vinkar omna morbi e beligar diformi. 

(Dicinte co, il ostente desvolv mult diplomi) 

Yen exemple, il dic, atesto di Abisian rejo, altra da Somali- 
imperiestro, plur de nabobi indian ed c. 

Me repastis al tablo di Chinian prezidisto. Mult reji Oceanian 
konsider me kom idolo. Singlasemane me send vagonope 
medikamenti ad Eskimoi. 

...Silencez, me preg vi, ne kudpulsez uni l’altri. Vicez (il dic, 
brandisant flakoneto). Ta boteleto konten la maxim pur, la 

maxim efikiv medikamento. E me defi irgu pruvar la kontreajo. 
Tamen malgre la nekontebla mixuri ic liquido apar tam limpid 
kam pluvaquo. Nu! tri guti ek ta liquoro sublim larje sufic por ke 
old ompotento dezirez havar nov decendonti e por ke ledega 
muliero (vartez e expektez da me plubeligiv pudro) por ke ne tro 
bel muliero demandez subite irgu kom spozulo. 

...Gesiori, me tre dezir. Kaptesez da maxim ledega malajo 
konjektebl, per peceto de un ek mea sublim medikamenti, vi 
bruske restaures e petul quale kapryuneti gambolant, pro joyo vi 
exult. 

Komprez senhezite mea sanestalismani. 

Venez plu proxime, me komenc la debitado. 

Hastez, la medikamenti ne abund, omni ne esos provizit. 
Muzikisti, pleez”. 

Nekredebl evento okur. Pos instanteto la tabuleto es komplete 
desgarnisit. 

...Finevento: II diskret transport su ad urbal apoteko, ube il 
kompr drastik purgivo kontre persistem konstipeso. (II tante 
manjis delikat dishi) II question su. Kad il estivos en montaro 
por subisar dieto laktal od aden balnloko por spensar sua 
enorma revenui? 

Me volunte parius ke ante du monati me audos sugestionit viri 
o mulieri klamar pro la bon efiko dil drogachi. 


Originalo da E.r. 

1928 

LA MORTO 


Vintro. Sundiala posdimezo. Nivas lente e prudente la granda 
floki falas del griza cielo. 

La jorno-lumo desapareskas pasable frue, ma ni ne ja volas 
acendar la lampo. 

Ni sidas an varma chambro, sur sofao. Sinistre siorino M., 
dextre elua filiulo Onklo Fritz. En la mezo, inter la du, me, dek-e- 
duyara puero. 

Siorino M. naracas: 

Esas multa yari ante nun. Mea spozo e lua navo desaparabis 
sen-trace irgube en la Mediteraneo. Me laboris en urbeto, e Fritz, 
qua lore evis tri semani, esis en la proxima vilajo, che olda, 
solitara muliero. 

Esis Krist-nasko-vespero, me volis vizitar mea Fritz, quan me 
ne povis vidar dum la tota semano. Til tarde me mustis laborar 
ma tamen ankore ta-vespere volis irar a la vilajo. Me departis. La 
nokto esis kolda, la cielo tote klara, steloza. Me marchis tra la 
alta nivo, dum plura hori. La glaciatre kolda vento impedis me 
respirar. Fine me arivis en la vilajo. La solitara domo di la oldino 
esis en la extrema parto di la mikra vilajo, dop la tombeyo. 

Me hastas. De omna domi muziko, gaya krii, bunta lumo. Me 
havas nur un skopo: mea filio. 

Ibe la tombeyo, tra ol duktas mea voyo. Kande me eniras tra la 
basa, fera pordeto, la turm-horlojo laute e solene soneskas, 
noktomezo. Yen la domo atingenda. Do, vers ol! 

La tombi nivoza, ronda, koldega vento ululas tra la nuda arbori 
en stranja melodii. Subite me staceskas. Ibe — quo esas to? Kad 
esas eroro? Fantaziajo? Me proximeskas lente, quaze koaktata. 
Vere, me hororeskas, tremblas, volus kriar, ma ne povas: ibe 
sidas, sur tombo, granda aparajo, erektita, en longa blanka 
mantelo. 

01 videskas me, tacas, regardas me fixe. 


202 



Ho ve, ol levas su! Longa, magra staturo la falchilo sur la 
shultro, proximeskas vers me, regardante me per lua fantomala, 
sinkinta okuli. 

Me stacas ferme, ne povas movar. 

Lu preterpasas me, sen dicar irgo, ekiras la tombeyo, ube me 
eniris ol, sen turnar su itere. 

Ube ol sidis, la nigra tero dil tombo esas videbla. Jus la lasta 
stroko dil turm-horlojo. Noktomezo. 

Qua esis to? La morto? Pro quo lu tacis preterpasis? Ka lu 
expektis me? Mil pensi un plu stranja kam la altra, traflugegas 
mea cerebro. Subite me hastas al domo, a mea filio — 

Kelka tempo plu tarde la evento klareskis por me. Ye festo me 
audis, ke la chasisto dil vilajo, tre stranja homo, naracis a kelka 
amiki pri ca evento, quale lu vidis ol, kande lu sidis sur la tombo. 
Lu volis chasar kunikli, e da la turm-horlojo e da me lu 
hororigesis same kam me da lu. 

Lu rezolvabis ne plus chasar ye la Kristnaskovespero. Lu anke 
ne savis, qua esis la misterioz homino. 

Me dicis nulo. 

- “Vere, stranja, dicis un de la askoltinti, ye la Kristnask- 
vespero, til nokto-mezo, chasar kunikli en tombeyo—”. “Ne nur 
stranja, ma hororigiva,” altru dicis. 


MaxJACOB 

1928 

PRIE POR L’EUFONIO 


...L’eufonio di artifical idiomo, irgequante bela, richa, preciza e 
harmonioza ica esas, ne es komparebla a ta di natural idiomo, 
qua havas ed obedias natural e tradicionala legi diversa de 
populo a populo. 

...Quante plu granda es la regulozeso di mondlinguo, tante min 
granda es lua eufonio. 

To pruvesas dal Italiana ipsa, qua, pro esar la maxim fluanta ed 
eufonioza ek omna vivanta lingui, es anke la minim reguloza e la 
minim submisata a fixa reguli pri la vortifado e la 
frazkonstrukto. 

Cetere singla populo havas e prizas l’eufonio di sua propra 
linguo, eufonio qua es fakto plu subjektala kam objektala. Singla 
persono uzanta la mondlinguo skribe o parole tendencas imitar 
sua propra linguo e, pro to, sequar sua propra eufonio, gusti e 
preferi. 

Facile on oblivias o ne konceptas, ke on devas abstraktar de 
sua propra linguo e ke on devas nur obediar l’eufonio dil 
mondlinguo ipsa aplikante ad ica la principo dil analogeso segun 
la propra karaktero e reguli di ta linguo. 

...Irgequale on volas konsiderar la questiono dil eufonio di 
artifical idiomo (por ni, di Ido), e mem admisante la neposibleso 
establisar fixa, matematikatra reguli por atingar la maxim 
eufonio konciliebla kun la maxim precizeso posibla en la 
expresado di la pensi, me judikas kom tre posibla atingar olu 
sequanta ula bona konsili, ula direktivi sugestita dal observado 
dil propra karaktero di nia linguo. 

Pro to me deziras atencigar la Idisti pri la sequanta remarki e 
konsili: 

Por atingar eufonio e fluanteso samtempe kam precizeso en 
Ido, on ne devas abstraktar del propra originala karaktero, o 
naturo di ta linguo, qua certe es nek Angla, nek Germana, nek 

Rusa (quankam ol havas multa vorti ek ta lingui) ma 
grandaparte nov-Latina e precipue Italiana e Hispana. 

La principo di neutreso ed internacioneso juste aplikebla al 
selekto dil vortoradiki en Ido, ne es aplikebla al eufonio, qua es 
nek Angla, nek German, nek Rusa, ma grandaparte e precipue 
Italiana e Hispana. 

Ne es “Cicero pro domo sua” qua igas me rezonar tale, ma 
simpla konstato, observado e komparo di Ido a la du mencionita 
lingui. 

Or, pretendante ke linguo, qua es po tri quarimi origine 
Italiana e Hispana pri la acento e la vokalizokaraktero, povez 
divenar plu naturale eufonioza per supresar en omna kazi o tro 
ofte e senreflekte la final vokalo “a” o la dezinenco “as” ... on 
desnaturigas l’originala karaktero di Ido. On diminutas lua 
precizeso e facila rikonocebleso per supresar la final vokali. On 
igas la linguo harde rokatra e konfuza, sen altra avantajo kam la 
sparo di ula quanto di “a” e di “s”. 

Ni ne obliviez ke quante plu la L.I. es eufonioza e preciza, tante 
plu ol havas la probableso adoptesar da omna populi, qui 
generale prizas l’eufonio, quale li prizas la muziko, qua es vere 
universala. Or se Ido havas grandaparte karaktero Italiana e 
Hispana pri la vokalsistemo e la acento, ni devas konservar ad ol 
ta karaktero, altre on selektez altra tipo di mondlinguo Anglatra, 
Germanatra od altraspeca neLatina. 

Multi reprochis ad Ido lua troa moleso e monotoneso. Uli mem 
audacis dicar ke ol es tro Italianatra e ke ol must esar plu harda. 
Probable ta kritikeri nultempe audis diskurso en Italiana, o li ne 
savas, ke l’Italiana es linguo ne nur tre bela, fluanta e muzikala, 
ma anke tre vigoroza sen esar harda. 


Paolo LUSANA 
1928 

KA KRULAS E MORTUS IDO? 


Yes, ka krulus e mortus Ido, se olua substantivi elizionus parte 
sua dezinenco substantivala -o? 

On bone remarkez, ke questionis pri morto, ne pri profito o 
perdo. Me do ri-questionas sub altra formo: ka partal eliziono 
substantivala mortigus Ido? 

E senhezite me respondas: no. Ido ya ne es integre ed 
exkluzive lokizita en sua dezinenco substantival; restus kelko e 
mem multo de olu, se ol spoliesus parte de ta dezinenco. Ka do 
ne restus omno cetera? 

Pro to, vere timas tro forte la personi qui kredas Ido tante 
strete ligita kun sua substantival dezinenco, ke ol neplus povus 
vivar, se verse, o mem proze, ol tempope separesus de olci, 
kande nek miskompreno, nek kakofonio povas rezultar del 
eliziono. Ka, mem sen l’-o dezinencal, ne restus perfekte 
komprenebla ica parolo dil Kristo: “Ciel e ter pasos; ma ne pasos 
mea parol.”? 

Yen ke nun vu semblas instigar a chanji! 

- Konsiderar eventual chanji posibla es nule identa a realigar 
oli proprayure, od a propagar kom Ido linguo diverganta del 
komun gramatiko e vortaro. 

Me do restas e restos tote simple en la domeno dil supozo; on 
tranquilesez: me nultempe praktikos formi ne sancionita dal Ido- 
Akademio. 

Ton dicinta, me serchez qua vorti povus elizionar sua -o, 
rezervante la miskompreni evitenda e kakofoniaji. 

1. La substantivi di enti homa: hom, homul, homin, puer, 
puerul, puerin, servist, servistul, servistin, skripter, skripterul, 
skripterin, soldat, talio e.c. 

2. La substantivi di bestii, di loki, di korpi ed objekti videbla o 
tushebla: leon (leonul, leonin), panter (panterul, panterin), 
elefant, kaval, bov, ucel, fish, merlan, e.c. lun, stel, planet, e.c. lit, 
vest, vaz, bol, pupe, horloj, e.c. 

Restus exter ta eliziono la substantivi di qualeso: boneso, 
utileso, rejeso, episkopeso, e.c. la verbal substantivi di ago, o 
stando: frapo, jaco, sento e.c. 

Ta kategorio tre aparte, facile dicernebla e memorebla, 
impedus konfundi kun verbi elizionita (prezent indikativo). 

Finante, me insiste repetas du kozi: unesme ta eliziono, 
nultempe obligata, ma tote segunvola, lasus principe -o kom final 
distingilo dil substantivo singulara. Konseque la novici devus 
nultempe desquieteskar pri olu. Omna Idisto agos prudente, pro 
iti, per tre atencoze evitar omna eliziono, skribante o parolante a 
li, e per timar la posibla miskompreni o kakofonii. 

L. de BEAUFRONT 
1928 

SCHMIDJA 


Oldino Schmidja habitis en domo solitara ye la pedo dil 
giganta glaciero Aletsch. 

Dum la tota jorno el filifis e mem tre tarde en la nokto, e, 
laborante, el sencese pregis por ke Deo degnez grantar l’eterna 
repozo al kompatinda anmi dil mortinti. Nokte el lasis sua pordo 
apertita por ke l’anmi povez enirar e varmigar su kelke ye lua 
furnelo. Ma, por enirar, l’anmi bezonis lua permiso, ed el donis 
ol erste pos blotisir en la lito. 

El dicis mi-laute: 

- Nun, ma sen nocar me. 

Balde la domo apertesis e pose la chambropordo, quale se 
koldeta vento enirabus. 

Sennombra pazi esis audebla, quale se turbo imensa esus 
arivinta. La mortinti klemis su an la furnelo varma, e ye 
l’angelus matinal omni departis. 

Ulanokte la vidvino laboris plu tarde kam kustume. Esis tre 
kolda. El audis klamar avan lua fenestro: 

- Esas kolda —olda Schmidja filifas ankore. 

El divenis nepacienta e respondis: 

- Se vi ne povas vartar til ke me esos fininta, enirez. 

El obliviis adjuntar: 

- Ma, sen nocar me. 

Lore la pordo dil domo e ta dil chambro apertesis quale pulsita 
da forta vento-stroko e la pazi dil enirinti nevidebla esis tante 
multa ke el angoris e preske sufokis, e altri ankore arivis — La 
chambro esis tante plena ke el ne povis livar sua laboro ed irar al 
lito. El konsideris to kom justa puniso, pro ke el igabis li vartar 
tante longe en la nokto kolda. De lore el esis plu mizerikordioz 
ed anke plu prudenta. 

Kande olda Schmidja jacis sur la morto-lito, la personi qui 
flegis el interdicis: 

- Quon dicos la kompatinda anmi, kande lia amikino esos 
mortinta? 

Lore li audis klamar avan la fenestri, en la nokto kolda: 

- Kolda esas — Olda Schmidja vivas ankore. 

L’agonianto signifis ke el joyas audar ta vocon ed el expiris. 
Saminstante, la garderi vidis avan la fenestri forta lumo: to esis 

granda procesiono di ceri acendita. 01 movis su de la domo di 
Schmidja til la glaciero Aletsch. 

- To es la mortinti, dicis la garderi, qui akompanas sua 
amikino. 


J. GROSS 
1928 

KASKADO 


Tu, kaskado qua rul-falas 
Depos tanta milyonyari 
E qua hastas vers la mari, 
Jorne, nokte tu rul-falas, 
Jorne, nokte, tu lamentas. 

Cielo-arki koloroza 
Ofte ornas tua veli 
E kantetas la uceli 
An la ondi koloroza, 

Ma tu plendas mizeroza. 

E tu hastas, sempre hastas 
Vers l’abismi di la maro, 
Quale pasas la homaro, 

A l’abismi olu hastas, 

En la morto ol kulbutas. 


J. GROSS 
1928 

BLUA RIVERETO 


Me zumas, me plaudas, me kuras, 
Blu rivereto. 

Adavan, sus! hop! sus! adavan! 

Me haltas, me fugas plu fore, 
Sempre plu fore, 

Til maro spumoza, adavan! 

Me venas del pinti glaciera, 
Sunodazlanta, 

Me balnis foresti durstanta, 

Viteyi, orea frumenti, 

Olda kasteli 

Di “olda landeto” Valezia. 

La maro imensa devoris 
Blu rivereto. 

Ho nubi en cielo vaganta, 

Riprenez, riportez al monti 
Sunodazlanta, 

Me mikra, ke ibe me kantez. 


J. GROSS 
1928 

KELKA NOTI 

NOTI E KOMENTI 


On remarkos quik en l’unesma pagini dil Antologio kelka 
formi nun obsoleta: 
yen le precipua: 


spenenco : 

nun 

: expenenco. 


rimarkar : 

nun 

remarkar 


sed : 

nun 

ma. 


Ni tamen depos plura yari vidis denove aparar la formo 

« J 33 

sed 

en poezio ed en 

eleganta prozo, precipue avan vokalo, por evitar 

hiato. 




tute kontre : 

nun 

tote kontre. 


Couturat uzis 

sempre 

ta formo e ne “kontree”, qua es 

poke 

eufonioza. Pro 

sama motivo, on tendencas nun uzar 

anke 

“kontraste”. 




sa : 

nun 

sua. 


olsa : 

nun 

olua. 


devlopo : 

nun 

developo. 


bandikar : 

gloryo, materyo, 

nun 

benedikar. 


historyo : nun : glorio, materio, historio, ed c. 


starar : 

nun 

stacar. 


cirke : 

nun 

cirkume. 


kindo : 

nun 

filio. 



malgranda, malnova, edc. 

Preske del komenco di nia linguo plura samideani sugestis 
supresar la prefixo “mal”. On remarkis ya ke ol devenas de la 
franca linguo (en olqua ol havas altra signifiko, cirkume: “mis”) 
ed esas tote ne internaciona. On adoptis do la prefixo “des”, e 

samtempe on decidis selektar ofte specala radiki (ex. olda, mikra) 
por uzar nur rare la prefixo “des”, sequante tale l’exemplo di la 
baz-lingui. 

desakutijar : on uzis dum plura yari la sufixo “ij” por expresar la 
diveno. Pose ta sufixo remplasesis dal sufixo “esk”. Ma la 
problemo restas ankore solvinda, nam “eskar” mustas plear du 
roli, expresante: 

“divenar” pos adjektivo, 

“komencar” pos verbo. 

On propozis plurfoye mantenar “eskar” nur por la verbi ed 
adoptar altra sufixo por l’adjektivi. Til nun on ne sucesis solvar 
ta problemo. 

talai, meai : nun : tala, mea. 

On agis tre saje supresante ta formi, por remplasar oli per la 
formi: le tala, le mea. 

vel : L’Idist uzis dum plura yari ta vorto, veninta del latina 
linguo. Sed on donis ad ol signifiko diferante de “o” e de “sive, 
sive”. Ta distingo esis tamen tante subtila ke on decidis tandem 
supresar ol por evitar miskompreno. 

Ma la poeto Devannes uzis sempre “vel” simple sinonime ad 
“o”, por motivo di metriko ed anke di eufonio. Uzita tale, “vel” 
meritas certe riobtenar mikra plaso en literatural stilo. 


Pagino 169 (Noto): 

On komunikas a me, de Luxemburgo, altra renversebla frazo, 
en franca linguo cafoye: Oportas, por komprenar ol, savar, ke en 
Pruvenco plura homi havas ankore nun la nomo: Cesar, ed anke 
ke “port salu” esas la nomo di ul franca famoza fromajo. Do: 

TU L’ AS TROP ECRASE, CESAR, CE PORT-SALUT 

(Tro multe tu aplastis lun, Cesar, ica fromajo.) 

